
FENILTU IIUCUL Jucupu 


T ana nannin nai nanman Ainnnanntamnnta 1 


„La pPUcsla Ul Serve, UIlSpeLlatalliciiLe. * 


Autor anonim al unei inscripţii pe zidul unei străduţe din centrul orașului Palermo, octombrie 2018 


„Toate suferinţele pot fi îndurate dacă sunt inserate într-o poveste sau dacă se spune o poveste despre 
ele.“ 


Isak Dinesen 


„Să prinzi rădăcini este probabil nevoia cea mai importantă și mai puţin recunoscută a sufletului uman.“ 


Simone Weil 


De poezie avem cu disperare nevoie. (N.t.) 


Prolog 


— Domnule profesor, ce mai faceţi? Pot să vă pun o întrebare? Am înţeles bine că încă există spaţiu vid? 
Vreau să spun, tot universul care ne înconjoară? Inclusiv Donald Trump și acţionarii FCA care mă scot din 
minţi. Foarte frumos. Genial. Dintotdeauna am știut că ar fi trebuit să studiez fizica și să las baltă 
tâmpeniile astea de care mă ocup de 40 de ani. 


Sergio Marchionne mă sună din Statele Unite la sfârșitul rutinei lui săptămânale turbate: două zile la 
Maranello, în elicopterul către Torino, pentru ca apoi să zboare la Detroit, să încheie săptămâna și să o ia 
de la capăt. Puţine variaţiuni, fără pauze, fără perioade de respiro. 


Totul a început în 2016, la sfârșitul lui iulie, când am fost invitat să vizitez fabrica Ferrari pentru un 
interviu. Pentru mine a fost un prilej să văd personal acele mici bijuterii tehnologice și să vorbesc cu 
tinerii tehnicieni și ingineri care acordă modelelor noi atenţia aproape maniacală a bătrânilor 
meșteșugari. Dimineaţa a zburat și stăm deja la masa restaurantului unde lua prânzul Enzo Ferrari. De 
jur-împrejur, fotografii ale „patriarhului“ și mărturii ale numeroaselor triumfuri. În timp ce se discută 
despre Formula 1 și despre automobilele Ferrari electrice, primesc un telefon complet neașteptat: este 
Sergio Marchionne, care mă întreabă dacă pot trece pe la el, pe la birou, ca să-l salut. 


Urc la etajele superioare convins că mă va întâmpina un scurt salut de complezenţă, în schimb nici nu 
apuc să mă așez, că primesc din senin cea mai surprinzătoare dintre întrebări: 


— Dumneavoastră, domnule profesor, credeţi în Dumnezeu? 


Cu un astfel de început este clar că întrevederea noastră nu avea să fie una scurtă și formală. Petrecem 
ora următoare vorbind despre cum s-a format universul, discutând despre ce e spaţiul vid, interogându-ne 
în legătură cu nașterea spaţiului-timp și sfârșitul lui. Marchionne își aprinde ţigară după ţigară, în vreme 
ce solicită explicaţii despre tot. Citesc în ochii lui curiozitate sinceră și uimire. 


— As fi vrut să învăţ astfel de lucruri în tinerețe. N-am fost niciodată în stare să mă confrunt cu 
disciplinele științifice. De asta am obţinut licenţa în Filosofie. Apoi viața m-a dus în cu totul altă direcţie. 


Și îmi povestește despre adolescenţa lui deloc simplă din Canada și despre împrejurările, unele 
întâmplătoare, care l-au făcut să ajungă liderul uneia dintre cele mai importante companii din lume. 


Când secretara ne anunţă că șoferul care trebuie să mă însoţească la aeroport este cam agitat pentru că 
risc să pierd zborul de întoarcere, trebuie să ne luăm rămas-bun. Înainte să ne despărțim, Marchionne a 
vrut o dedicație pe La nascita imperfetta delle cose, iar eu l-am prevenit că o să-l ascult data viitoare ca 
să verific dacă a citit-o. Când primesc primul telefon, după vreo două săptămâni, îmi dau seama că a 
intrat în joc. 


Încep de acum vizite frecvente care mă duc din nou la Modena după câteva luni, cu ocazia întâlnirii 
anuale pe care Ferrari o organizează cu managerii celor mai importanţi parteneri. La cină continuăm 
jocul nostru cu întrebările, de data asta implicându-i și pe comeseni. Și petrecem seara discutând despre 
găuri negre, despre Stephen Hawking și despre unde gravitaționale. Apoi, cu puţin înainte de servirea 
desertului, Marchionne oprește totul și mă invită să iau cuvântul. Îmi cere să povestesc despre cum a luat 
naștere universul și despre descoperirea bosonului Higgs și să nu am milă: 


— Daţi tare în ei, domnule profesor. Vreau ca ignoranțţii ăștia să înţeleagă care sunt lucrurile cu adevărat 
importante pe lume. 


La finalul serii, în timp ce mă ia de braţ, îmi spune: 


— Peste vreo doi ani mă retrag din toate astea și mă apuc din nou să studiez fizica. Trebuie să-mi 
promiteţi că îmi pregătiţi o scurtă listă de texte, de popularizare, dar nu prea, despre mecanica cuantică 
și particulele elementare, care să-mi permită să înţeleg mai bine. 


Spun adesea că marile probleme pe care fizica le abordează sunt în fiecare dintre noi și că acea 
curiozitate primordială arde încă în sufletul oricui. Promit să-i trimit bibliografia, dar nu reușesc să-mi 
ascund un oarecare scepticism în privire. 


— Domnule profesor, credeţi-mă, o s-o fac. 


Niciunul dintre noi doi nu și-a putut imagina în acel moment cât de repede aveau să fie răsturnate aceste 
planuri. 


Introducere. Marea poveste a originilor 


Când, cu aproximativ 40 000 de ani în urmă, al doilea val de Homo sapiens a venit din Africa, 
neanderthalienii populau deja multe regiuni ale Europei. Organizaţi în mici clanuri, locuiau în grote care 
astăzi ne restituie dovezi foarte clare ale unui univers simbolic complex. Simboluri și desene cu animale 
pictate pe pereţi, cadavre îngropate în poziţie fetală, oase și stalactite mari dispuse în cercuri ritualice. 
Sunt nenumărate mărturiile unei civilizaţii care avea, cel mai probabil, un limbaj sofisticat pe care nu-l 
vom cunoaște niciodată. 


Este așadar posibil să ne imaginăm o poveste a originilor lumii care deja face să răsune în acele caverne, 
cu bătrânii care transmit celor mici — puterea cuvântului și magia memoriei — ecoul unei povești 
străvechi. Se vor succeda mii de generaţii până când Hesiod, în Teogonia, să ne lase o mărturie scrisă a 
acestei povești, țesând primul o legătură între poezie și cosmologie. 


Acea poveste a originilor continuă până în ziua de azi, graţie cuvintelor științei. Ecuațiile nu au puterea 
evocatoare a limbajului poetic, dar conceptele cosmologiei moderne — universul care se naște dintr-o 
fluctuaţie a spaţiului vid sau din inflația cosmică — încă ne taie răsuflarea. 


Totul se naște dintr-o întrebare, simplă și inevitabilă: „De unde vin toate astea?“ 


O întrebare care încă răsună, în orice colţ al lumii, între indivizi care aparțin celor mai diferite culturi, 
trăsătură comună a unor civilizații aparent foarte îndepărtate. Își pun această întrebare copii și manageri, 
oameni de știință și șamani, astronauți și ultimii reprezentanţi ai acelor mici populaţii de vânători- 
culegători care supraviețuiesc, izolate, în unele regiuni de pe insula Borneo sau în pădurea amazoniană. 


O chestiune într-atât de elementară, încât îţi poţi imagina că ne-a fost transmisă chiar de speciile care ne- 
au precedat. 


Miturile fondatoare și știința 


Pentru triburile Kuba din Congo, universul a fost creat de Mbombo, stăpânul unei lumi întunecoase, care 
a vomitat Soarele, Luna și stelele pentru a scăpa de o îngrozitoare durere de stomac; conform grupului 
etnic Fulani din Sahel, Doondari a fost eroul care a transformat o enormă picătură de lapte în pământ, 
apă, fier și foc; pentru pigmeii din pădurile Africii ecuatoriale, totul s-a născut dintr-o imensă țestoasă 
care-și depunea ouăle, înotând, în apa primordială. 


La originea majorităţii poveștilor mitologice există aproape întotdeauna ceva indistinct care înfricoșează: 
haosul, tenebrele, o întindere lichidă și fără formă, o mare ceaţă, un un peisaj dezolant. Până când o ființă 
supranaturală intervine să dea formă, să aducă ordine. Și iată că apar marea reptilă, oul primordial, eroul 
sau creatorul care separă Cer și Pământ, Soare și Lună și dă viaţă animalelor și oamenilor. 


Instaurarea ordinii este o etapă necesară, pentru că stabilește regulile, pune bazele unei ritmicităţi care 
marchează viața comunităţilor: ciclurile zilei și nopţii și alternarea anotimpurilor. Dezordinea primordială 
amintește teama ancestrală, groaza de a cădea pradă forţelor dezlănţuite ale naturii, fie că sunt ele 
sălbăticiuni feroce sau cutremure, perioade de secetă sau inundaţii. Dar când natura este modelată să 
urmeze regulile dictate de cine a adus ordine în lume, iată că fragila comunitate umană poate supraviețui 
și se poate reproduce. Ordinea naturală se oglindește în ordinea socială, în ansamblul de reguli și de 
tabuuri care definesc ce se poate face și ce este absolut interzis. Dacă grupul, tribul, poporul întreg se vor 
comporta conform legilor stabilite de acel pact primordial, acea împrejmuire de norme va proteja 
comunitatea de dezagregare. 


Din mit se vor naște apoi alte structuri, care vor deveni religie și filosofie, artă și știință, discipline care se 
vor încrucișa și se vor fertiliza pe rând, permițând înflorirea unor civilizații milenare. Această împletire se 
rupe începând din momentul în care disciplinele științifice cunosc o dezvoltare plină de avânt, complet 
disproporționată în comparaţie cu celelalte. Şi atunci ritmul somnolent al unor societăţi neschimbate timp 
de secole este în mod neașteptat întrerupt de succesiunea unor descoperiri care modifică profund modul 
de viaţă al unor întregi popoare. Brusc, totul se schimbă și continuă să se schimbe cu o viteză 
înspăimântătoare. 


Odată cu dezvoltarea științei se naște modernitatea, societăţile devin dinamice și în continuă 
transformare, grupurile sociale intră într-o stare de agitaţie, clasele dominante se supun unor schimbări 
profunde, echilibre de putere seculare sunt răsturnate în decursul a câtorva decenii, dacă nu chiar a 


câtorva ani. 


Dar transformările cele mai profunde nu privesc maniera în care comunicăm sau producem bogăţie, 
modul nostru de a ne îngriji sau de a călători. Schimbările cele mai radicale se produc încă o dată în 
modul nostru de a concepe lumea și, deci, de a ne poziţiona, pe noi înșine. Povestea originilor care derivă 
din știința modernă capătă foarte repede o consistenţă și o unitate cu care este dificil să te întreci. Nicio 
altă disciplină nu poate oferi explicaţii mai convingătoare, verificabile și în concordanţă cu zecile de mii 
de observaţii realizate de oamenii de știință. 


Deși scenariul în care se mișcă omenirea pierde progresiv trăsăturile magice și misterioase care l-au 
însoţit timp de milenii, viziunea lumii care încet-încet se dezvoltă este cât se poate de incredibilă. Știința 
ne istorisește originile sub forma unei naraţiuni mult mai imaginative și puternice decât poveștile 
mitologice. Pentru că oamenii de știință, ca să construiască această poveste, au sondat cotloanele cele 
mai tainice și mai mărunte ale realităţii, s-au aventurat în explorarea celor mai îndepărtate lumi și au fost 
nevoiţi să se confrunte cu stări ale materiei atât de diferite în comparaţie cu cele obișnuite, încât minţile 
lor aproape că au început să șovăie. 


De aici se nasc schimbările de paradigmă care definesc o epocă și modifică în manieră ireversibilă 
relaţiile noastre. Succedarea cu repeziciune a descoperirilor științifice este cea care marchează ritmul 
acestei mișcări subterane, ca presiunea puternică a unei magme incandescente care deformează scoarța 
terestră și uneori o distruge în mod iremediabil. 


Povestea despre originea universului pe care o spune știința ne condiţionează deja vieţile, modifică în 
profunzime fundamentele pe care se vor construi noi pacte sociale, deschide scenarii inedite, de 
oportunităţi și de riscuri, determină viitorul noilor generaţii. 


De aceea istoria originilor relatată astăzi de știință trebuie să fie cunoscută de toţi, așa cum se întâmpla 
în orice comunitate din Grecia antică, în care oricine știa care sunt miturile fondatoare ale propriului 
polis. Totuşi, ca să faci asta, ai de trecut un mare obstacol: trebuie să te confrunțţi cu dificultatea 
limbajului științific. 


O limbă complicată 


Totul se naște dintr-un episod aparent marginal, întâmplat acum mai bine de patru sute de ani, care-l are 
ca protagonist pe un profesor de geometrie și mecanică de la Universitatea din Padova, originar din Pisa. 
Când Galileo Galilei începe să modifice ciudatul tub realizat de un optician olandez ca să facă din el un 
instrument de observaţie a corpurilor cerești, nu-și imaginează niciun pic de ce necazuri va avea parte; și 
cu atât mai puţin poate să prevadă revoluţia pe care observaţiile lui o vor provoca în întreaga lume. 


Ceea ce Galilei vede prin acel sistem de lentile îl lasă fără cuvinte: Luna nu este acel corp ceresc perfect, 
descris în textele marilor autorităţi ale vremii, nu este compusă din materie nealterabilă, ci are munți, 
cratere cu marginile crestate și întinderi plane asemănătoare cu ale Pământului; Soarele are pete și se 
rotește în jurul axei sale; Calea Lactee este o aglomerare imensă de aștri; „micile stele“ care îl înconjoară 
pe Jupiter sunt sateliți asemănători cu Luna care îl orbitează. 


Când, în 1610, publică toate astea în Sidereus nuncius, sau Anunţul stelar, provoacă, poate inconștient, o 
avalanșă care va târî după ea un sistem de credinţe și valori aflat în vigoare de mai bine de 1 000 de ani și 
pe care nimeni nu îndrăznise niciodată să-l pună în discuţie. 


Odată cu Galilei se naște modernitatea: omul se eliberează de orice tutelă și rămâne solitar, înarmat doar 
cu propria judecată, în faţa măreției universului. Omul de știință nu mai caută adevărul în cărţi, nu-și 
înclină capul în faţa principiului de autoritate, nu mai repetă formulele pe care le transmite tradiţia, ci 
supune totul celei mai necruțătoare critici. Știința devine căutare creativă de „adevăruri provizorii“ prin 
intermediul unor „experienţe sensibile“ și „demonstraţii necesare“. 


Puterea metodei științifice constă în folosirea de conjecturi verificate cu ajutorul unor instrumente care 
permit observarea, măsurarea și catalogarea celor mai diferite fenomene ale naturii. Rezultatele 
experimentelor, cele pe care Galilei le numește „experienţele sensibile“, sunt cele care decid dacă o 
conjectură funcționează sau trebuie abandonată. 


Pornind de la observaţiile lui, se vor găsi curând dovezi incontestabile în sprijinul teoriilor „nebunești“ ale 
lui Copernic și Kepler, iar viziunea lumii se va schimba radical, așa încât nimic nu va mai fi ca înainte. 
Arta, etica, religia, filosofia, politica, totul, în fine, va ieși profund schimbat din această revoluţie 
conceptuală care-l va pune pe om, cu raţiunea lui, în centrul tuturor lucrurilor. Răsturnările pe care noua 
abordare le va produce, într-un interval de timp, în fond, limitat, vor fi atât de temeinice, încât se 
dovedește dificil să găsești precedente. 


Știința galileiană este atât de revoluţionară tocmai pentru că nu-și arogă dreptul de a deţine adevărul, ci 
caută neîncetat confirmarea previziunilor ei; o entuziasmează gândul de a face să se prăbușească brusc 
certitudinile dobândite până în acel moment; se autocorectează pe baza verificărilor experimentale; în 
fine, ca să accentueze conjecturile tot mai complexe, ajunge să exploreze cele mai secrete cotloane ale 
materiei și ale universului. 


Din această abordare meticuloasă și deliberată se nasc concepţii noi care explică fenomene echivoce și 
aparent marginale. Astfel, în timp ce se construiește o viziune a lumii tot mai completă și sofisticată, 
fenomenele naturale cele mai îndepărtate ajung să fie temeinic cunoscute, până în cele mai mici detalii, și 
pot fi dezvoltate tehnologii tot mai sofisticate. 


Pentru a urma acest drum, preţul care trebuie plătit înseamnă folosirea unor instrumente tot mai 
complexe și a unui limbaj care se desprinde tot mai mult de simțul comun. Imediat ce ne îndepărtăm de 
mediul în care se desfășoară viaţa noastră cotidiană, instrumentele și aparatul conceptual care ritmează 
activităţile noastre obișnuite se dovedesc complet inadecvate. Când se explorează dimensiunile minuscule 
în care se ascund secretele materiei sau imensele spaţii cosmice care ne relatează originea universului, 
avem nevoie de echipamente foarte speciale și de ani de pregătire. 


Acest lucru nu trebuie să uimească. Chiar și explorările cele mai aventuroase de pe Pământ presupun 
mult efort și instrumente speciale. Gândiţi-vă la competiţiile nautice extreme, la escaladele pe Himalaya 
sau la expedițiile în abisurile oceanice. De ce explorarea științifică ar trebui să fie mai simplă? 


Iată că cine își dorește într-adevăr să aprecieze fizica va trebui să trudească ani de-a rândul, să studieze 
teoria grupurilor și calculul diferenţial, să cunoască temeinic relativitatea și mecanica cuantică, să înveţe 
teoria câmpurilor. Toate lucruri complicate, limbaj și concepte greu de stăpânit temeinic chiar și pentru 
cine le practică de ani întregi. Dar bariera limbajului specializat care îi împiedică pe cei mai mulţi să 
pătrundă în miezul fremătător al cercetării științifice moderne poate fi îndepărtată ușor. Se poate folosi 
limbajul comun pentru a explica conceptele de bază și, mai ales, pentru a face accesibilă oricui noua 
viziune a lumii pe care știința o produce. 


O călătorie periculoasă 


Dar ca să înţelegem originea universului nostru trebuie să fim dispuși să înfruntăm o călătorie foarte 
riscantă. Pericolul apare din faptul că trebuie să ajungem cu mintea noastră în medii atât de diferite de 
cele cu care suntem obișnuiți, încât categorisirile noastre uzuale se dovedesc complet inutile. Suntem 
constrânși să povestim inefabilul, să ne reprezentăm inimaginabilul, luându-ne la întrecere cu toate 
limitele unei minţi, a noastră, sapiens sapiens, care a fost un instrument foarte puternic pentru 
explorarea și colonizarea planetei, dar care se dovedește complet incapabilă să înțeleagă în profunzime 
ce se întâmplă în locuri atât de îndepărtate. La fel ca exploratorii antici, nu avem altă opţiune decât să 
îndreptăm prora spre orizont, acceptând riscuri și necunoscute ale navigării pe un ocean misterios. 


Totuși, în cercetarea științifică este foarte importantă și întoarcerea în portul de acasă. În această 
privinţă, cercetătorul seamănă mult cu Ulise care, oriunde se află, visează mereu momentul în care va 
acosta în Itaca. Întoarcerea acasă înseamnă, chiar și când itinerarul nu a condus spre niciun pământ nou 
sau oamenii au suferit un naufragiu îngrozitor, că li se pot povesti celorlalți marinari traseele zadarnice și 
dificultăţile periculoase ce pot fi evitate. 


Pentru că știința modernă este și o mare aventură colectivă. Avem teorii și hărți care ne ghidează, dar 
adesea întâmplarea ne conduce în locuri complet necunoscute; avem „nave“ pregătite până în cel mai mic 
detaliu, dar este de ajuns să neglijezi un amănunt aparent neînsemnat și dezastrul se abate asupra 
noastră. Comunitatea vâslașilor noștri este una colorată și turbulentă, reunește mii de minţi pătimașe, 
exploratori moderni răbdători și curajoși sau, dimpotrivă, rapizi precum în inventarea de noi stratageme 
pentru a depăși orice situație neprevăzută. 


Chiar dacă scopurile cercetării noastre se apropie mult de chestiuni aproape filosofice (Din ce e făcută 
materia? Cum se naște universul? Ce sfârșit va avea lumea noastră?), munca fizicienilor experimentali 
este una dintre cele mai concrete activități care se pot imagina. 


Un fizician al particulelor, unul dintre cei 10 000 de cercetători din lume care explorează comportamentul 
celor mai mici fărâme de materie, nu stă așezat la birou să facă socoteli, să mediteze asupra teoriilor, să 
imagineze particule noi. Un aparat modern pentru fizica energiilor înalte este cât o clădire cu cinci 
niveluri, cântărește cât un crucișător și conţine zeci de milioane de senzori. Ca să inventezi și să faci să 
funcţioneze aceste miracole ale tehnologiei, este nevoie de mii de persoane și de o muncă intensă, de o 
atenţie „paranoică“ la detalii, care poate să dureze decenii. Ca să construieşti instrumente noi, mai 
rafinate decât cele precedente, ca să lansezi „nave“ mai agile și rapide, petreci ani dezvoltând prototipuri, 


chinuindu-te să le faci să funcţioneze și apoi producându-le pe scară largă. Și chiar și când detectoare, 
pentru care s-a acordat, cu răbdare, atâta grijă, sunt instalate în experiment și funcţionează liniștit luni în 
șir, trăiești mereu cu groaza catastrofei. Un detaliu neglijat, un cip defect, un conector fragil, un tub de 
răcire sudat în grabă pot, în orice moment, să producă daune ireparabile întregii acțiuni colective. 
Diferenţa dintre un succes științific senzațional și cel mai mare eșec stă adesea ascunsă într-un detaliu 
stupid și nesemnificativ. 


Cele două căi ale cunoașterii 


Cum se adună informaţii experimentale despre nașterea spaţiului-timp? Cum fac oamenii de știință să 
studieze primele scâncete ale universului-copil? Aici intră în joc cele două căi ale cunoașterii, complet 
independente și total eterogene între ele. 


Pe de o parte, fizica particulelor, care explorează microcosmosul. Punctul de pornire este că materia care 
ne înconjoară — cea care alcătuiește stânci și planete, flori și stele, pe scurt, totul, inclusiv noi — are 
caracteristici foarte speciale, proprietăţi care nouă ni se par obișnuite, dar care sunt în realitate foarte 
particulare, corelate cu faptul că universul constituie o structură foarte bătrână și foarte rece. Datele cele 
mai recente ne spun că ceea ce numim „casa noastră“ s-a format cu aproape 14 miliarde de ani în urmă și 
că este vorba de un mediu într-adevăr glacial, aș spune rece la niveluri imposibile. Pentru noi, care 
suntem izolaţi pe planeta Pământ, totul pare călduţ și confortabil, dar, imediat ce ieşim din cochilia 
protectoare a atmosferei, termometrul scade vertiginos. Dacă se măsoară temperatura unui punct 
oarecare din imensele spaţii goale care separă stelele sau din spaţiul intergalactic, termometrul arată 
doar câteva grade peste zero absolut: minus 270 de grade Celsius. Materia universului actual, rarefiat, 
foarte bătrân și foarte rece, se comportă în manieră foarte diferită de cea a universului-copil, care era un 
obiect incandescent și cu densitate enormă. 


Ca să înțelegem ce s-a întâmplat în acele prime clipe de viață, trebuie să ne folosim inteligenţa, să găsim 
un mod de a duce din nou minuscule fărâme de materie actuală la temperaturile foarte înalte ale acelor 
condiţii originare. Trebuie să încercăm să facem un fel de călătorie înapoi în timp. 


Este ceea ce se realizează cu acceleratoarele de particule. Făcând să intre în coliziune protoni sau 
electroni de energie înaltă, se utilizează ecuaţia lui Einstein: energia este egală cu masa înmulțită cu 
viteza luminii la pătrat. Cu cât e mai mare energia coliziunii, cu atât mai ridicată va fi temperatura locală 
care se va putea obţine și cu atât mai mare masa particulelor care se vor putea produce și studia. Ca să 
atingi energiile maxime, este nevoie de aparate gigantice, ca LHC (Large Hadron Collider), marele 
accelerator al CERN, care se întinde pe 27 de kilometri sub pământ, aproape de Geneva. 


Iată că, încălzind minuscule porţiuni de spaţiu la temperaturi asemănătoare cu cele ale universului 
primordial, se aduc din nou la viaţă particule dispărute: particulele ultramasive care populau obiectul 
incandescent al celor dintâi momente și care au dispărut de foarte mult timp. Graţie acceleratoarelor, ele 
apar din nou pentru o clipă din sarcofagul glacial în care parcă au hibernat și le putem studia în detaliu. 
În acest fel am descoperit bosonul Higgs. Am adus din nou la viaţă o cantitate mică de particule după un 
somn care dura de 13,8 miliarde de ani. Desigur, atât de căutaţii bosoni s-au dezintegrat imediat în 
particule mai ușoare, dar au lăsat urme caracteristice în detectoarele noastre. Imaginile acestor 
dezintegrări speciale s-au acumulat și, în momentul în care aveam certitudinea că semnalul era foarte 
clar pe fundal și că celelalte posibile cauze de eroare erau sub control, am anunţat lumii descoperirea. 


Explorarea microcosmosului, reconstituirea de particule dispărute, studiul stărilor exotice ale materiei 
care populau universul primordial reprezintă una dintre cele două căi pentru a înţelege primele momente 
din viaţă ale spaţiului-timp. Cealaltă cale o reprezintă supertelescoapele, instrumente mari care 
explorează macrocosmosul, care studiază stele, galaxii și roiuri de galaxii, încercând chiar să observe 
universul întreg. Și în acest caz se utilizează ecuaţia lui Einstein, care stabilește la c viteza luminii, 
aproximativ 300 000 de kilometri pe secundă: o viteză foarte mare, dar nu infinită. lată că, atunci când se 
observă un obiect foarte îndepărtat, galaxii aflate la distanţe de miliarde de ani-lumină de noi ne apar nu 
cum sunt acum — este și dificil de definit ce înseamnă acum —, ci cum erau cu miliarde de ani în urmă, 
adică atunci când au emis acea lumină care abia acum a ajuns la noi. 


Cu supertelescoapele, privind obiecte foarte mari și foarte îndepărtate, se pot observa „în direct“ toate 
fazele principale ale formării universului și se pot aduna date preţioase despre istoria noastră. In acest 
mod, observând primele semnale timide emise de mii de aștri noi care apar în miezul unor nebuloase de 
gaz enorme, se înțelege cum apar stelele: se observă cum devin dense gazul și praful în inelele de 
material care orbitează vreun astru nou, indiciu sigur de sisteme protoplanetare în formare. Așa a apărut 
Soarele nostru, așa s-au format planetele care îl înconjoară și e minunat să poţi vedea toate acestea „în 
direct“. Mergând și mai departe, asistăm la formarea primelor galaxii, obiecte turbulente care uneori 
emit enorme cantităţi de radiaţie pe toate lungimile de undă, semnul evident al unor nașteri traumatice. 


Cu ajutorul supertelescoapelor putem, în sfârșit, observa în ansamblul lui frumusețea universului și îi 
putem măsura unele proprietăţi cu o precizie foarte mare. Distribuţia locală a temperaturii universului e 
un fel de memorie incredibilă, care conţine urme grăitoare despre ce s-a întâmplat în primele clipe de 
viaţă: minuscule fluctuații de temperatură ne vorbesc despre istoria noastră cea mai îndepărtată, cu un 
limbaj pe care am reușit de mult să-l interpretăm. 


Dar lucrul cel mai uluitor este că cele două căi ale cunoașterii, bazate pe metode atât de diferite și 
aproape străine între ele, gestionate de două comunităţi complet independente, sunt întru totul coerente: 
datele colectate în lumea distanțelor infime ale particulelor elementare și în cea a distanțelor cosmice 
enorme converg, implacabil, spre aceeași poveste a originilor. 


Voi, cei ce intraţi, lăsaţi orice prejudecată 


Discursul științific presupune mai ales să renunţi la orice formă de prejudecată. Adevăraţilor exploratori 
nu le este teamă de neprevăzut, dimpotrivă, abia așteaptă să se afle în faţa unor fenomene complet 
neașteptate. La fel ca argonauţii mitici, care s-au îmbarcat în căutarea lânii de aur, ei pornesc mai mult 
din curiozitate decât pentru recompensă. Nu caută pacea interioară, dimpotrivă, le place riscul. 


Când se realizează o călătorie spre originea lumii precum cea pe care ne pregătim să o facem, conceptele 
care ne ghidează viața cotidiană, cum sunt persistenţa lucrurilor, senzaţia de calm pe care o avem văzând 
armonia din jurul nostru trebuie abandonate imediat și pentru totdeauna. Nu vom mai putea să ne referim 
la univers folosind cuvântul cosmos, ca atunci când totul ne apărea drept un sistem ordonat și normal, pe 

care îl opuneam haosului, dezordinii alungate în cotloane îndepărtate și nesemnificative. 


Suntem atât de condiţionaţi de viaţa noastră cotidiană, de ce vedem și experimentăm în mod obișnuit în 
găoacea subţire și sferică în care locuim, încât devine firesc să ne imaginăm că legile care reglementează 
existenţa noastră sunt în vigoare în orice alt colţ al universului. Vrăjiţi de precizia cu care noaptea 
urmează zilei, de recurenţa ciclurilor lunare și a anotimpurilor, de persistenţa stelelor care luminează 
bolta cerească, ne-am imaginat că pretutindeni sunt în vigoare echilibre similare. Dar nu este așa. 
Dimpotrivă. 


Suntem aici de puţine milioane de ani, trăind existenţe cu o durată infimă în comparaţie cu ciclurile 
oricărui proces cosmic relevant; locuim pe o planetă stâncoasă, călduţă, bogată în apă, înconjurată și 
protejată de o atmosferă confortabilă și de un binevoitor câmp magnetic care, ca niște straturi magice 
care absorb razele ultraviolete, ne feresc de efectele devastatoare ale razelor cosmice și ale mulțimilor de 
particule. Soarele nostru, steaua-mamă, este una de mărime medie și se află într-o regiune foarte liniștită 
și destul de periferică a galaxiei care ne găzduiește. Întregul sistem solar orbitează lent, să zicem, la 26 
000 de ani-lumină distanţă de centrul Căii Lactee. O distanţă de siguranţă, căci acolo își face deja cuib o 
gaură neagră colosală, Sagittarius A*, un obiect greu cât patru milioane de mase solare, capabil să 
distrugă mii de stele în jurul lui. 


Dacă observi apoi, cu atenţie, fenomenele care privesc corpuri cerești aparent staționare și placide ca 
stelele, dai peste obiecte incredibile și descoperi că imense cantități de materie pot să se comporte în 
mod foarte excentric. 


Așa se întâmplă cu pulsarii, obiecte tenebroase și compacte care concentrează într-o rază de aproximativ 
10 kilometri masa unuia sau a doi Sori. Zeci de mii de neutroni ţinuţi captivi de gravitație, care îi 
strivește, îi comprimă și încearcă să-i fărâmiţeze, în timp ce steaua se rotește vertiginos în jurul axei sale, 
producând uriașe câmpuri magnetice. 


Ca să nu vorbim de quasari și blazari, corpuri ultramasive care vuiesc în centrul anumitor galaxii. Găuri 
negre cu mase disproportionate, de până la câteva miliarde de ori masa Soarelui, capabile să înghită 
stelele ghinioniste care sfârșesc prinse în laţ de câmpul lor gravitațional colosal. Un dans macabru care 
se desfășoară în decursul a milioane de ani și pe care-l putem observa de pe Pământ, pentru că materia 
care precipită în spirală, în abis, se răsucește, se dezintegrează și ajunge să emită jeturi de energie înaltă 
și raze gama pe care detectoarele noastre sunt capabile să le identifice. 


Aceste corpuri cerești stranii, stele neutronice și găuri negre, se află la originea teribilei catastrofe ce 
pare a fi această gestionare obișnuită de întregi regiuni ale „cosmosului“. Dar astăzi pot fi studiate cu 
mare precizie, până în punctul în care le-am văzut chiar intrând în coliziune între ele și zgâlțâind spațiul- 
timp cu unde gravitaționale care au ajuns până la noi, la miliarde de ani-lumină distanţă. 


Dar pentru a înţelege cum sub aparenţa Cosmosului se ascunde Haosul, nu trebuie să privim atât de 
departe. Este suficient să observăm de aproape suprafaţa Soarelui. Ceea ce ne pare un astru liniștit care 
luminează, placid, zilele noastre, văzut de aproape devine un sistem complex și haotic, alcătuit din 
nenumărate reacții termonucleare, curenţi de convecție, oscilaţii periodice de mase foarte mari și fluxuri 


de plasmă proiectate de jur-împrejur de câmpuri magnetice impunătoare. În interiorul stelei noastre se 
desfășoară o confruntare de forțe titanice, o bătălie care durează de nenumărați ani, cu un învingător 
anunţat: gravitația. Care, peste câteva miliarde de ani, odată cu consumarea combustibilului nuclear, va 
reuși, în sfârșit, să fărâmiţeze și să strivească straturile interioare, ducând steaua noastră la colaps. 
Nucleul central va fi comprimat, în timp ce straturile exterioare vor începe să se extindă până vor ajunge 
la Mercur, Venus și Pământ, făcându-le să se evapore imediat. 


Asta pentru că sisteme puternic haotice, văzute de departe, pot apărea ordonate și normale. Și același 
lucru se întâmplă la extrema cealaltă a observaţiilor, în microcosmos. 


Dacă observi de foarte aproape cea mai lucioasă și netedă suprafaţă, dai numaidecât peste dansul haotic 
al componentelor elementare ale materiei, care fluctuează, oscilează, interacționează și își modifică 
natura într-un ritm frenetic. Quarcuri și gluoni, care compun protoni și neutroni, își modifică starea 
neîncetat, interacționând între ei și cu zeci de mii de particule virtuale care îi înconjoară. Materia din 
planul microscopic urmează implacabil legile mecanicii cuantice, dominate de haos și de principiul 
incertitudinii. Nimic nu stă pe loc, totul fierbe într-o extraordinară varietate cromatică de stări și 
posibilități. 


Dar când observăm numărul mare ale acestor particule, când structurile devin macroscopice, 
mecanismele care le reglementează dinamica capătă, într-un mod aproape magic, regularitate, 
persistenţă, ordine și echilibru. Suprapunerea unui număr foarte mare de fenomene microscopice 
întâmplătoare, care se dezvoltă în toate direcţiile posibile, produce stări macroscopice ordonate și 
persistente. 


Poate că este cazul să utilizăm un concept nou pentru a descrie acest dat care pare, în mod real, 
structural: Haos cosmic ar putea fi oximoronul potrivit pentru a pune în relaţie cele două entităţi care în 
univers se aleargă una pe alta și se joacă de-a v-aţi ascunselea. Este un joc pe care-l observăm când 
sondăm cotloanele cele mai mărunte ale lumii particulelor elementare, dar și în miezul stelelor sau al 
structurilor gigantice, precum galaxiile sau roiurile de galaxii. 


Pentru a înţelege nașterea universului, va trebui să abandonăm, alături de multe altele, prejudecata 
ordinii. Vom înfrunta o călătorie ghidată doar de imaginaţie, care va recurge la concepte într-atât de 
îndrăzneţe, încât cea mai plină de fantezie poveste SF se va dovedi banală. Va fi o călătorie care ne va 
face să cunoaștem teorii care sunt pe cale să schimbe pentru totdeauna viziunea noastră despre lume și, 
în cele din urmă, poate vom descoperi că am devenit noi înșine diferiți în comparaţie cu ce eram la 
început. 


Puneţi-vă centurile de siguranţă, ne pregătim de plecare. 


La început era spaţiul vid 


La început era spaţiul vid: iată, ce-a fost mai greu s-a terminat, am dat imediat răspunsul la cea mai 
dificilă dintre întrebări: ce era înainte de Big Bang. 


La rigoare, problema n-ar fi bine pusă. Așa cum vom vedea puţin mai încolo, spaţiul-timp intră în scenă 
împreună cu masa-energie, deci nu există un înainte, nu există un orologiu care să bată ritmul în afara 
universului care trebuie încă să se nască. Și totuși, în planul naraţiunii, putem ignora această dificultate 
logică și merge la esenţă. 


Să acceptăm paradoxul de a ne întreba ce era înainte să se nască timpul, să ne imaginăm că suntem în 
non-locul din care urma să izvorască tot spaţiul; să ne închipuim noi, ființe materiale, că avem nevoie de 
aer să respirăm și de lumină să vedem, că suntem deja prezenţi acolo, când încă nu există urmă de 
materie, nici de energie, așteptând să asistăm la nașterea a tot, și că am putea vedea cu ochii noștri acest 
proces. 


În faţa noastră se întinde spaţiul vid, un sistem fizic foarte ciudat care, în ciuda numelui, sincer vorbind, 
înșelător, este cu totul altceva decât spaţiu vid. Legile fizicii îl umplu de particule virtuale care apar și 
dispar în ritmuri demente, înghesuie în el câmpuri de energie ale căror valori în jurul lui zero fluctuează 
continuu. Oricine poate împrumuta energie de la marea bancă a spaţiului vid și duce o existenţă cu atât 
mai efemeră cu cât este mai mare debitul creat. 


Din acest sistem, din aceste fluctuații, poate apărea un univers material care, în realitate, este de sine 
stătător, încă un spaţiu vid, dar un spaţiu vid care a suferit o metamorfoză incredibilă. 


Un univers gigantic în expansiune 


Astăzi reușești cu greu să nu zâmbești în faţa imaginilor naive pe care cei mai buni oameni de știință din 
diverse epoci le-au produs înainte să aibă la dispoziţie telescoapele moderne. 


Cuvântul univers conţine rădăcinile latine ale lui unus — unu — și versus — participiul trecut de la vert 
re — a se îndrepta spre ceva. Îl utilizăm ca sinonim pentru tot, chiar dacă semnificaţia literală ar fi „ceea 
ce este îndreptat în întregime în aceeași direcţie“, conţinând o rămășiță a credințelor antice care au toate 
de-a face cu un sistem stabil și ordonat de corpuri în rotaţie. Această prejudecată reunește concepţiile 
antice ale lui Aristotel și Ptolemeu cu modelele mai moderne ale lui Copernic și Kepler. 


Universul geocentric și cel heliocentric sunt complet diferite din punct de vedere conceptual. Timp de 
aproape 2 000 de ani, oamenii de știință de pe întreaga planetă s-au lansat în calcule și dispute 
interminabile despre mișcarea uimitoarelor sfere concentrice care găzduiau Luna, Soarele, planete și 
stele fixe. Apoi, dintr-odată, această viziune despre lume s-a prăbușit. 


Scoaterea Pământului din centrul lumii nu a fost un detaliu. Pentru societatea secolului al XVII-lea a 
implicat un teribil șoc cultural, filosofic și religios. Din acel moment, lumea n-a mai fost la fel. Totuși, dacă 
privim lucrurile de la o anumită distanţă, cele două sisteme ce par atât de ireconciliabile, încât s-a vărsat 
sânge în numele lor, au o structură foarte asemănătoare. Ambele descriu un univers imuabil, staționar, o 
mașină perfectă care garantează o rotaţie armonioasă, perenă, iar ceea ce o face să funcţioneze este 
„iubirea ce rotește sori și stele“ sau forța gravitaţională a lui Galilei și Newton. Ambele sunt din aceeași 
substanţă. substanţa nu se modifică. 


Această prejudecată a unui univers etern și constant, perfect și deci identic cu el însuși ab initio, ajunge 
până aproape în zilele noastre. Este uimitor s-o regăsești, la începutul secolului XX, chiar în primele 
formulări ale cosmologiei relativiste. 


În 1917, Albert Einstein, dezvoltând consecinţele propriei teorii a relativității generale, postulează un 
univers omogen, static, curbat spaţial. Masa și energia deformează spaţiul-timp și ar tinde să-l facă să 
ajungă, prin colaps, un punct, dar, dacă se adaugă la ecuaţie un termen pozitiv care compensează 
tendința spre contracție, sistemul rămâne în echilibru. Începutul cosmologiei moderne se naște cu acest 
neajuns. Pentru a evita sfârșitul catastrofal al universului, care în mod necesar s-ar fi produs doar în 
prezenţa gravitaţiei, se inventează un termen arbitrar. Din dorinţa de a se păstra prejudecata stabilităţii și 
a persistenţei în vigoare de milenii și care, în mod evident, îl făcuse și pe el prizonier, Einstein introduce 
forțat ceea ce numim „constanta cosmologică“, un fel de energie a spaţiului vid, pozitivă, care tinde să 
împingă totul spre exterior și care s-ar opune deci atracției gravitaționale, garantând stabilitatea 


întregului. 


Astăzi, când știm că universul este compus din sute de miliarde de galaxii, este impresionant să constaţi 
că în primii 20 de ani ai secolului trecut oamenii de știință ai epocii — și printre ei unele dintre cele mai 
strălucite minţi ale tuturor timpurilor — încă mai credeau că totul era alcătuit doar din Calea Lactee. 
Lenta mișcare concentrică a corpurilor acestei galaxii putea sugera așadar ideea unui univers ca sistem 
staționar, armonios și ordonat. Foarte curând, toate acestea vor fi puse iarăși în discuţie de noi observaţii, 
dar ruptura radicală față de vechile concepţii va fi anticipată de intuiţia genială a unui tânăr om de știință 
belgian. 


În 1927, Georges Lemaître are 33 de ani, este preot catolic, a absolvit Astronomia la Cambridge și își 
finalizează doctoratul la Massachusetts Institute of Technology (MIT). Tânărul om de știință se află 
printre primii care înţeleg că ecuaţiile lui Einstein pot descrie și un univers dinamic, un sistem cu masă 
constantă, dar în expansiune, cu alte cuvinte a cărui rază crește odată cu timpul. Când își prezintă ideea 
colegului mai în vârstă și cu mai multă autoritate, comentariul lui Einstein este dur: „Calculele dumitale 
sunt corecte, dar fizica dumitale e abominabilă“. Este atât de înrădăcinată prejudecata milenară de a 
concepe universul ca pe un sistem staționar, încât chiar și mintea cea mai flexibilă și plină de imaginaţie a 
timpului refuză ideea că acesta poate fi în expansiune și că totul a avut, prin urmare, un început. 


Va fi nevoie de ani de discuţii și de confruntări feroce înainte ca această noutate extraordinară să se 
afirme printre oamenii de știință; și va trebui să treacă și mai mult timp ca să devină de domeniu public. 


Cheia succesului este sugerată de același Lemaître care, în articolul în care propune noua lui teorie, 
indică valoarea vitezei radiale a nebuloaselor extragalactice. 


În acei ani atenţia astronomilor se concentra pe acele obiecte ciudate, asemănătoare cu norii, despre care 
își imaginau că sunt grupuri de stele agregate cu aglomerări de praf sau gaz. Astăzi știm că sunt galaxii, 
fiecare conţinând miliarde de stele, dar telescoapele epocii nu erau în stare să distingă prea multe detalii. 


Pentru a calcula cu ce viteză se mișca o stea sau un corp luminos generic, astronomii învăţaseră demult 
să utilizeze efectul Doppler. Același fenomen pe care îl putem experimenta cu undele acustice emise de 
sirena unei ambulanţe este valabil pentru undele luminoase. Când sursa se îndepărtează, frecvenţa 
undelor pe care le primim se reduce: sunetul sirenei devine mai grav, așa cum culoarea luminii vizibile 
virează spre roșu. Analizând spectrul de frecvenţe luminoase emise de diverse corpuri cerești, se poate 
măsura pentru fiecare dintre ele această deplasare spre roșu, red shift, obținându-se viteza radială cu 
care se îndepărtează. 


Dar nu era ușor să măsori distanţa acestor formaţiuni și să înţelegi, deci, dacă se află în interiorul galaxiei 
noastre sau nu. 


Soluţia a fost găsită de Edwin Hubble, un tânăr astronom care lucra la Observatorul Mont Wilson, în 
California, echipat la vremea aceea cu telescopul cel mai puternic din lume. 


Tehnica utilizată se baza pe folosirea cefeidelor, stele care pulsează cu luminozitate variabilă. Când 
Hubble își începe munca, trecuseră câțiva ani de la moartea Henriettei Swan Leavitt, una dintre primele 
femei astronom americane, o tânără care a contribuit enorm în acest domeniu de cercetare fără să 
primească, cum se întâmplă adesea în aceste cazuri, recunoașterea cuvenită. Într-adevăr, la începutul 
secolului XX, era considerat de neconceput ca o femeie să utilizeze un telescop și foarte puţinele tinere 
femei active în știință erau angajate ca asistente. Lui Leavitt i-a fost încredinţat rolul complet secundar și 
prost plătit de computer uman: treaba ei, așadar, consta în analizarea, una după alta, a mii de plăci 
fotografice conţinând imagini captate cu ajutorul telescoapelor și notarea caracteristicilor stelelor și ale 
obiectelor cerești. În particular, i-a fost încredințată sarcina de a măsura și de a clasifica strălucirea 
aparentă a stelelor. 


Tânăra femeie astronom și-a concentrat studiile asupra stelelor cu strălucire variabilă aparținând Micului 
Nor al lui Magellan, nebuloasă despre care, la acea vreme, se credea că face parte din galaxia noastră. 
Observaţia genială a lui Leavitt a fost că stelele mai luminoase erau și cele care aveau perioada de 
pulsaţie cea mai lungă. Odată stabilită această corelaţie, se putea obţine o estimare a luminozităţii 
absolute a unei stele, lucru care ar fi permis măsurarea distanţei. Strălucirea unui obiect variază cu 
inversul pătratului distanţei de la observator, deci cunoscând puterea luminoasă absolută a prototipului 
de referinţă, este de ajuns să măsori strălucirea aparentă pentru a obţine distanţa. 


Leavitt a măsurat relaţia dintre luminozitate și perioadă a cefeidelor din Micul Nor al lui Magellan și, 
presupunând că stelele se află mai mult sau mai puţin la aceeași distanță, a putut să construiască scara 
de luminozitate intrinsecă pornind de la cea aparentă înregistrată pe plăci. 


Graţie intuiţiei incredibile a unei femei astronom tinere și geniale, au fost puse la dispoziţie lumânări 
standard, adică surse luminoase cu putere cunoscută, prin intermediul cărora era posibil să obţii o 
măsurare absolută a distanţei. 


A fost ceea ce a făcut Hubble, care a utilizat cefeidele nebuloasei Andromeda pentru a ajunge la concluzia 


că aceste corpuri cerești se aflau la distanțe prea mari pentru a fi parte din galaxia noastră, Calea Lactee. 


Lemaître cunoaște primele măsurători efectuate de Hubble, care nu doar plasau aceste nebuloase în 
afara galaxiei noastre, dar le atribuiau viteze impresionante de îndepărtare. Teoria lui despre universul în 
expansiune permite explicarea acestor observaţii noi cu condiţia să se accepte ideea că este vorba de un 
sistem enorm, colosal mai mare decât cel conceput până atunci. O structură gigantică în care sunt 
prezente nenumărate galaxii asemănătoare cu a noastră, în care totul se îndepărtează de tot. 


După ce Pământul fusese așezat timp de milenii în centrul universului și se acceptase cu greu ideea că 
planeta noastră este una dintre multele care se rotesc în jurul Soarelui, se prăbușește brusc și ultima 
iluzie. Sistemul solar și draga noastră Cale Lactee nu ocupă niciun loc special. Suntem o componentă 
nesemnificativă a unei galaxii anonime, una din nenumăratele care populează, cu zecile de mii, universul 
întreg. Ca și cum asta nu ar fi de ajuns, întregul sistem evoluează în timp: ca toate lucrurile materiale, a 
avut un început și va avea, probabil, și un sfârșit. 


Big Bang 


Intuiţia lui Lemaître, confirmată de măsurătorile lui Hubble, va pune bazele noii viziuni asupra lumii. În 
articolul lui original în franceză, preotul-astronom îndrăznise să prevadă o relaţie de strânsă 
proporționalitate între distanţă și viteza de recesiune a obiectelor astronomice. Dacă ideea lui despre 
universul în expansiune ar fi fost corectă, galaxiile mai îndepărtate ar fi trebuit să se îndepărteze de noi 
cu viteză mai mare, adică ar fi prezentat un red shift mai mare. Și este chiar rezultatul pe care l-a obţinut 
Hubble, pe măsură ce catalogul lui de observaţii devenea tot mai bogat. Dar intuiţia lui Lemaître a fost 
mult timp ignorată, pentru că revista belgiană în care publicase articolul nu era difuzată pe scară largă. 
Din acest motiv, până cu foarte puţin timp în urmă, lumea științifică a numit întotdeauna această corelaţie 
„legea lui Hubble“. Graţie unei sârguincioase munci de reconstituire, contribuţia omului de știință belgian 
a fost în sfârșit recunoscută. A fost nevoie de aproape o sută de ani, dar astăzi relaţia care a permis să se 
stabilească natura dinamică a universului se numește, așa cum trebuie, „legea lui Hubble-Lemaitre“. 


La începutul anilor 1930, în fața marii cantităţi de observaţii experimentale, și Einstein va sfârși prin a-și 
abandona scepticismul iniţial. Legenda spune că, recunoscând cu greu că preotul belgian și astronomul 
american aveau dreptate, marele om de știință ar fi regretat că nu înţelesese mai devreme: „Constanta 
cosmologică a fost cea mai mare greșeală pe care am comis-o în viaţa mea“. 


Pornind de la o stare inițială în rapidă expansiune, nu era nevoie de introducerea acestei corectări ad-hoc, 
care de altfel a și dispărut pentru mai multe decenii din ecuaţia fundamentală a cosmologiei. Printr-o 
ironie a sorții, situaţia se va răsturna în a doua jumătate a secolului XX, când, odată cu descoperirea 
energiei întunecate, a fost nevoie să fie introdus iarăși acel termen care îl chinuise mult pe creatorul lui. 


Primul care a sugerat că expansiunea universului ar putea, în realitate, să accelereze a fost tot Lemaître 
care, nu întâmplător, a lăsat în ecuaţie constanta cosmologică a lui Einstein, deși cu o valoare foarte mică. 
Lemaître descria nașterea universului ca un proces întâmplat în urmă cu 10-20 de miliarde de ani, 
pornind de la o stare inițială pe care o numea atom primordial. Ipoteza lui punea alături de teoriile 
științifice cele mai avansate ale momentului numeroase povești mitologice care făceau ca totul să-și aibă 
originea într-un fel de ou cosmic, dar stabilea pentru prima dată acea legătură între microcosmos și 
macrocosmos care se va dovedi extrem de fructuoasă în deceniile următoare. 


Încă de când a fost formulată, noua teorie a stârnit multă perplexitate. Opinia publică mondială era 
ocupată cu alte treburi: Marea Criză din 1929, apariţia fascismului și a nazismului în Europa și 
numeroasele semne că lumea întreagă se prăbușea într-un alt conflict mondial. Chiar și în mediile 
științifice scepticismul față de noua ipoteză cosmologică era foarte puternic. Nu puţini oameni de știință 
cu autoritate refuzau să accepte ideea unui început al spaţiului-timp, a unei nașteri a universului. Lucrul 
acesta semăna exagerat de mult cu Geneza biblică, cu conceptul de creaţie apărat de diverse religii. Ca și 
cum n-ar fi fost de ajuns, cel care a susţinut primul noua teorie fusese un om de știință-preot, în plus 
romano-catolic. 


Ideea unui univers etern, a unei stări staționare divine și perene, pe care Aristotel o susţinuse primul, 
încă îi fascina pe mulţi oameni de știință. Unul dintre cei mai cunoscuţi era Fred Hoyle, un astronom 
britanic care considera pur și simplu respingătoare teoria propusă de Lemaître și a rămas fidel propriilor 
idei până la moarte, în 2001. El a fost cel care, într-o emisiune radio a BBC din 1949, a născocit primul 
expresia — în ochii lui depreciativă — „teoria Big Bang“. Printr-o ironie a sorții, imaginea marii explozii, 
care în intenţiile lui Hoyle ar fi trebuit să ridiculizeze acea teorie cosmologică, a ajuns să pătrundă atât de 
adânc în imaginarul colectiv, încât a contribuit considerabil la succesul ei. 


Știința sovietică a fost unul dintre bastioanele celor mai tenace opozanți. Decenii la rând, oamenii de 


știință din URSS au înfierat Big Bangul ca teorie pseudoștiinţifică și idealistă care postula un fel de 
creaţie, prea asemănătoare cu cea descrisă de religie ca să nu trezească suspiciuni. Pentru ei nu conta 
deloc că Lemaître păstrase întotdeauna complet separate mediul științei de cel al credinţei, într-atât încât 
să reacționeze cu oroare când, în 1951, Pius al XII-lea nu rezistase tentaţiei de a face aluzie la Big Bangul 
descris de oamenii de știință ca la momentul biblic al creaţiei. Era încercarea Papei de a transmite un fel 
de validare științifică a creaţionismului pentru a întări fundamentele raționale ale credinţei, încercare pe 
care Lemaître a contestat-o cu putere. 


Încă o dată, rezultatele experimentale au fost cele care au determinat succesul definitiv al teoriei Big 
Bangului. Printre dezvoltările teoretice ale noii ipoteze cosmologice existase, în jurul anilor 1950, 
previziunea unei radiații răspândite în întreg universul, un fel de unde fosile, reziduuri ale momentului în 
care fotonii se separaseră în mod implacabil de materie pentru a continua să fluctueze pretutindeni în 
jurul nostru. Mai exact, unde electromagnetice foarte slabe, întinse pe miliarde de ani de expansiunea 
spaţiului-timp, o energie ușoară care ar fi dat spaţiului vid interstelar o temperatură caracteristică de 
câteva grade Kelvin. 


Descoperirea senzaţională a fost făcută aproape din întâmplare, în 1964, de astronomii americani Arno 
Penzias și Robert Wilson. Cei doi se chinuiseră săptămâni la rând să pună din nou în funcţiune o antenă 
pe care voiau s-o folosească pentru observaţii de radioastronomie în regiunea microundelor, dar nu 
reușiseră să elimine un semnal supărător care părea să provină din toate direcţiile. Presupuseseră iniţial 
că era vorba despre o interferenţă datorată unei staţii radio care transmitea în împrejurimile 
laboratorului; apoi se gândiseră la perturbații electromagnetice corelate cu diverse activităţi din 
apropiatul New York; după ce au verificat că nu există legătură nici măcar cu perechea de porumbei care- 
și făcuse cuib pe antenă, acoperind o parte a aparatului cu material dielectric alburiu, mai prozaic spus 
găinaţ de porumbel, s-au declarat învinși și au publicat rezultatele într-o scrisoare scurtă. Descoperirea 
fondului de microunde cosmice (Cosmic Microwave Background, CMB), care provenea din toate direcţiile, 
împreună cu observaţia că universul avea o temperatură de câteva grade Kelvin, adică aproximativ -270 
de grade Celsius, marcau succesul de-acum indiscutabil al noii teorii. Penzias și Wilson înregistraseră 
ecoul Big Bangului, mama tuturor catastrofelor, evenimentul primordial, dovada că totul începuse cu 13,8 
miliarde de ani în urmă. 


Un univers care se naște din spaţiul vid 


În realitate, chiar și în anii celui mai mare succes al său, când deja termenul intrase în limbajul comun și 
despre Big Bang se vorbea în emisiuni televizate sau în benzi desenate pentru copii, printre oamenii de 
știință continuau să circule îndoieli. 


Deși măsurători tot mai precise ale CMB adăugau la puzzle piese tot mai convingătoare, rămânea de 
rezolvat o chestiune de bază. În fine, teoria tradițională a Big Bangului ascundea o uriașă problemă: dacă 
universul s-a născut dintr-un punct în care s-au concentrat o energie și o masă colosale, un sistem extrem 
de dens și de cald care se extinde impetuos, ce fenomen fizic concentrase în acel punct toată această 
abundență? Din anumite puncte de vedere, este aceeași întrebare la care se referă, în manieră jucăușă, 
Italo Calvino în scurta lui povestire Totul într-un punct, în Cosmicomicării: „Fiecare punct al fiecăruia 
dintre noi coincidea cu fiecare punct al fiecăruia dintre ceilalţi într-un punct unic care era acela în care 
stăteam cu toţii“.?2 O sugestie similară îi servise drept sursă de inspiraţie lui Jorge Luis Borges, cu ani în 
urmă, pentru minunatul său Aleph. Povestirea are ca titlu prima literă din alfabetului ebraic, care indică 
și numărul primordial ce conţine toate celelalte numere, pentru a relata despre o mică și misterioasă 
sferă în care se putea vedea un univers întreg. 


În fine, în spatele unei teorii de-acum afirmate se ascundea o chestiune enormă: ce mecanism putea duce 
la această condiţie excepţională, un punct adimensional, cu densitate și curbură infinite, adică cea pe 
care fizicienii o numesc o singularitate? 


În principiu, o soluţie simplă, intrinsec elegantă, putea fi ușor de obţinut. Aceleași ecuaţii care descriau o 
expansiune căreia i se opunea atracţia gravitațională puteau fi utilizate pentru procesul invers, adică o 
contracție imposibil de oprit care ar fi putut duce inevitabil la Big Crunch, marea implozie. 


În condiţii stabilite, expansiunea universului poate fi încetinită de atracţia gravitațională care implică N 
materie și energie, până o anulează complet pentru a da apoi naștere unei faze succesive de contractie. În 
acest caz, lent, dar implacabil, ar crește concentrarea galaxiilor în interiorul roiurilor și ar crește 
pretutindeni, în orice colţ al universului, atât densitatea materiei, cât și temperatura medie. Și astfel totul 
ar sfârși prin a face loc unor noi concentrări enorme de găuri negre, radiație și materie ionizată care n-ar 
putea decât să ducă la un colaps catastrofal într-o regiune de dimensiuni tot mai mici, virtual 
punctiformă. Și iată singularitatea care va sta la originea unui alt Big Bang din care se va naște un nou 
univers, inel al unui lanţ infinit de evenimente de expansiune și contracție. Răgazul unui acordeon imens 


care își construiește diferitele melodii pe cicluri temporale de zeci de miliarde de ani. 


Ipoteza de a extinde la universul material acest ciclu de viaţă, moarte și renaștere, fără început, nici 
sfârșit, ar aminti unele concepte comune multor filosofii orientale. Universul însuși i s-ar supune lui Sams 
ra, roata existenţei care ţine captive ființele vii în această serie de nenumărate reîncarnări. O soluţie 
simetrică și elegantă care ar fi avut meritul să rezolve cu ușurință aparenta încălcare a legii conservării 
energiei: cine a concentrat în singularitate întreg universul? 


Această posibilitate de a ieși din impas s-a manifestat câteva decenii, dar și-a pierdut consistenţa când 
astronomii și astrofizicienii au reușit să ofere măsurători mai precise ale vitezei de deplasare a galaxiilor 
și a radiaţiei cosmice de fond, noi rezultate care au dus la transformarea cosmologiei într-o știință de 
precizie. 


Se înțelesese de mult că stelele ne spun povestea lor folosind un limbaj mult mai bogat și articulat decât 
cel cel pe care ni-l imaginasem. Foarte curând, celor mai puternice telescoape optice li s-au alăturat 
antene parabolice gigantice orientate în direcția profunzimii spaţiului, urechi colosale ciulite să asculte 
semnale radio provenind de la stele necunoscute sau emise de galaxii îndepărtate: radioastronomia. S-au 
descoperit astfel familii întregi de noi surse, obiecte misterioase care lansează semnale radio 
caracteristice și pentru care sunt alese nume exotice, ca pulsar sau quasar. Va fi nevoie de decenii de 
cercetări pentru a înţelege că în spatele unora dintre aceste fenomene se află noi stări de agregare ale 
materiei: forța de gravitație care vuiește în miezul corpurilor cerești mai masive fărâmițează materia în 
componentele ei cele mai mărunte, producând densităţile colosale ale stelelor neutronice sau ale găurilor 
negre. 


Evidenţa că din cosmos se revarsă peste noi fotoni cu toate lungimile de undă, de la zeci de metri ale 
undelor radio la distanţele subatomice ale razelor gama, forma cea mai plină de energie a luminii, i-a 
îmboldit pe oamenii de știință să construiască aparate tot mai sofisticate, pe pământ sau lansate pe orbita 
terestră, capabile să înregistreze întregul spectru al undelor electromagnetice. S-au construit hărţi tot 
mai precise ale cosmosului și ale nenumăratelor lui surse de radiaţie pe toate frecvențele. Volumul 
impresionant de măsurători a permis studierea universului în ansamblul lui, ca un sistem fizic pe care-l 
poţi supune cercetării, și răspunsul la întrebările tipice ale acestor cazuri: ce energie totală are? Și ce 
valoare au impulsul, momentul unghiular și sarcina electrică totală? 


Treptat, datele devin tot mai precise și se reduc erorile măsurătorilor, iar tabloul care rezultă prezintă 
aspecte surprinzătoare. Datele ne spun că expansiunea universului nu se va opri, nimic nu ne arată că-și 
va inversa galopul pentru a ajunge la Big Crunch. Densitatea medie a universului nu este suficientă cât să 
depășească acea valoare critică dincolo de care ar domina gravitația. Trebuie așadar abandonată ideea 
atât de seducătoare a universului ciclic și astfel avem din nou problema explicării singularităţii iniţiale. 


Dar iată că apare în mod neașteptat și din senin o soluţie și mai elegantă: universul se dovedește extrem 
de aproape de condiţia de totală omogenitate și izotropie. Incredibila uniformitate a radiaţiei cosmice de 
fond ne spune că universul nu are o curbură apreciabilă; distribuţia unghiulară a acestei radiaţii ne spune 
că spaţiul urmează legile geometriei euclidiene: o rază luminoasă, care traversează o regiune a 
universului neperturbată de masă și de energie, călătorește în linie dreaptă. Este ceea ce se numește un 
univers plat, a cărui curbură este nulă. Și, pentru că distribuţia de masă și de energie ale universului sunt 
intrinsec legate de curbura spațiului și de geometria acestuia, conform legilor stabilite de relativitatea 
generală, iată că se poate ajunge la concluzia uluitoare că un univers plat ca al nostru este un sistem cu 
energie totală nulă. 


Cu alte cuvinte, energia pozitivă datorată masei și energiei prezente în univers și cea negativă datorată 
câmpului gravitațional se anulează. Dacă cineva ar încerca să calculeze energia totală a sistemului 
univers, ar trebui să înceapă să transforme în energie masa tuturor stelelor galaxiei noastre și să 
multiplice rezultatul cu 100 de miliarde de galaxii; ar trebui să adauge apoi energia întunecată și pe cea 
datorată materiei întunecate, despre care vom vorbi pe larg mai târziu, și, în fine, ar trebui să transforme 
în energie toate formele de materie și de radiaţie care hoinăresc prin univers: gaz intergalactic și fotoni, 
neutrini și raze cosmice, până la undele gravitaționale. Rezultatul final al acestui calcul ar fi în mod sigur 
un număr pozitiv foarte mare. 


Acum, înarmaţi cu răbdare, ar trebui să luăm în considerare contribuţia la energia totală datorată 
câmpului gravitațional, care este o contribuţie negativă. Forţa de atracţie dintre două corpuri, fie că sunt 
Pământul și Soarele fie că sunt două galaxii îndepărtate, produce un sistem legat, adică cele două corpuri 
rămân captive într-un sistem cu energie potenţială negativă; ca să eliberezi una dintre cele două 
componente, este nevoie să furnizezi energie pozitivă, în mod caracteristic energie cinetică, adică să 
accelerezi unul dintre cele două corpuri până îl faci să atingă viteza de evadare, acea valoare care ar 
permite să ajungă la distanţe potenţial infinite, sustrăgându-se astfel definitiv atracției gravitaționale a 
partenerului. Este ceea ce se întâmplă când vrem să lansăm de pe Pământ un satelit de explorare la 
frontierele sistemului solar. 


Pentru că gravitația acționează asupra întregii distribuții de masă și energie a universului, numărul 
negativ care se obține din totalitatea stărilor legate este și el gigantic. 


Acum nu rămâne decât să facem diferenţa între cele două numere, ambele colosal de mari, și rezultatul 
este uluitor: compatibil cu zero. În fine, energia totală a sistemului univers este aceeași pe care o are 
sistemul vid. 


Toate acestea nu pot fi o pură coincidenţă. Cu atât mai mult când ceva asemănător are loc pentru sarcina 
electrică totală a universului, pentru impulsul lui și pentru momentul unghiular. Toate în mod riguros 
compatibile cu zero. Recapitulând, universul are energie nulă, cantitatea de impuls nulă, moment 
unghiular nul, sarcină electrică nulă: toate caracteristici care îl fac să semene izbitor cu starea de spaţiu 
vid. În acest punct, oamenii de știință se dau învinși: „Pare o rață, merge ca o rață, fâlfâie din aripi ca o 
rață: pentru noi, e o rață“. 


În fine, datele observaţionale cele mai sofisticate și complete care au fost colectate până acum ne spun în 
manieră coerentă că misterul originii universului se ascunde în ipoteza cea mai simplă, care de altfel 
rezolvă dintr-odată chestiunea care părea să facă nesigură ipoteza Big Bangului. Într-un univers cu 
energie totală nulă nu este nevoie de niciun mecanism straniu care să concentreze în singularitatea 
inițială enorme cantităţi de materie și de energie, deoarece în acest punct era energie nulă, iar sistemul 
care a izvorât din el și pe care noi îl numim univers are tot energie nulă. Fizicianul și cosmologul Alan 
Guth, unul dintre primii susținători ai acestei teorii, îl definește ca pe cel mai bun exemplu al unui imens 
prânz gratuit produs de vidul cuantic. 


Că universul întreg provine din spaţiu vid sau, mai bine spus, că încă este pur și simplu o stare de vid 
care a suferit o metamorfoză pare să fie ipoteza cea mai convingătoare a cosmologiei moderne; sau cel 
puţin cea mai potrivită cu șirul infinit de observaţii colectate până acum. 


Spaţiu vid sau nimic? 


Dar ce este spaţiul vid? Mulţi identifică spaţiul vid cu nimicul. Nici că se poate ceva mai greșit. Nimicul 
este un concept filosofic, o abstracţiune, acel contrariu ireductibil al ființei pe care nimeni n-a știut să o 
definească mai bine decât Parmenide: „Fiinţa este și nu poate să nu fie, în vreme ce Nefiinţa nu este și nu 
trebuie să fie“. 


Nimicul-spaţiu vid amintește de spaime ancestrale precum coșmarul obișnuit și recurent al căderii în 
puţul fără fund; vacuitatea este sinonimă cu valoarea negativă: un suflet gol, un discurs gol. Asocierea 
conceptului de vid cu nimicul se naște și prin asonanţa inevitabilă, pentru cine aparţine culturii 
occidentale, între teoria cosmologică a unui univers care se naște din spaţiu vid și conceptul iudeo-creștin 
al creaţiei lumii ex nihilo, din nimic. În realitate, așa cum vom vedea imediat, este vorba despre concepte 
aproape opuse; spaţiul vid ca sistem fizic este, din anumite puncte de vedere, contrariul nimicului. 


Conceptul de spaţiu vid are în schimb multe puncte de contact cu zero. Termenul vine din latinescul 
zephirum, care apare pentru prima dată în Occident în 1202. Marele matematician Leonardo Fibonacci, 
într-o scriere a lui, traduce în acest mod în latină cifra arabă sifr, care înseamnă întocmai zero sau gol, 
deși în echivalentul latin răsună mitul grec al lui Zefir, adierea ușoară care vestește primăvara. 


În arabă se păstrase semnificaţia originară a termenului care indica numărul zero, introdus de indieni, 
care îi spuneau sunya, adică gol. Aceeași rădăcină se regăsește în nyat , sau „doctrina vacuităţii“, concept 
fundamental al budismului tibetan conform căruia toate corpurile materiale sunt în realitate lipsite de o 
existență proprie și independentă. 


Indienii au fost primii care au introdus conceptul de zero-gol. Expresia apare prima dată într-o operă 
scrisă în sanscrită în anul 458 d. Hr. Titlul este Lokavibhaga, a cărui semnificaţie literală este cea de 
„Părţile universului“, și este ciudat că este un tratat de cosmologie; aproape că stabilește, încă de la 
început, o conexiune între conceptul de gol și nașterea universului. 


Acest lucru nu trebuie să uimească, având în vedere rolul pe care golul îl ocupă în cosmogonia indiană și 
în miturile creaţiei. Shiva este zeul creator și totodată distrugătorul universului. Când dansează, tot 
Pământul tremură și întregul univers se fărâmiţează, arzând sub presiunea ritmului divin. Totul se dizolvă 
până se concentrează în bindu, punctul metafizic din afara spaţiului și timpului, a cărui emblemă colorată 
este purtată pe frunte de multe femei hinduse. Pe urmă se dizolvă încet și punctul, și totul se împrăștie în 
golul cosmic. Ciclul se reia când Shiva decide să creeze un nou univers și începe din nou să danseze. Din 
nou ritmul divin produce vibrații tot mai ample ale golului care ajunge să se umfle spasmodic, dând 
naștere unui nou univers care își ocupă locul lui în ciclul infinit al creaţiilor și al distrugerilor. 


Această familiaritate a indienilor cu conceptul de gol ne permite să înţelegem mai bine de ce ei au fost 
primii care au conferit lui zero proprietăţile unui număr din toate punctele de vedere și, inspirându-se din 
sistemul de numerație poziţional deja adoptat de babilonieni, i-au decretat gloria definitivă. 


La polul total opus grecilor, pentru care zero și infinit erau concepte îngrozitoare care, sfidând logica, 
amenințau ordinea constituită! Idealul de perfecţiune, Fiinţa lui Parmenide, era reprezentat ca o sferă, 
mereu egală cu ea însăși în spaţiu și în timp și mai ales finită. Finit înseamnă, pentru greci, sinonim cu 
perfecțiunea, în timp ce însăși ideea de zero echivalează cu o anatemă. Cum putea nimicul să fie ceva? Nu 
întâmplător zero evoca haosul primordial: este numărul care, multiplicat cu orice alt număr, în loc să-i 
crească valoarea, îl anihilează, târându-l în același abis. Lucrurile nu merg mai bine când încerci să 
împarţi la zero: și în acest caz se produce o absurditate logică, infinitul, nelimitatul, măreţia informă fără 
limite. Exact ca golul, și infinitul, în mod indisolubil legat de zero, era la fel de înfiorător pentru greci. 
Conceptele care sfidau logica și tulburau mintea filosofilor erau considerate nepotrivite, chiar 
periculoase: puteau răspândi panica și provoca dezordine socială. 


De aceea, cultura occidentală a construit un fel de tabu în ce privește numărul zero care s-a extins apoi la 
gol. De această prejudecată, care încă ne condiționează modul de a gândi, trebuie să ne eliberăm pentru a 
înțelege mecanismul prin care un univers se poate naște din vid. 


Vidul despre care vorbim nu este un concept filosofic, este un sistem material special, cel în care materia 
și energia sunt nule. Este o stare cu energie nulă, dar e un sistem fizic ca toate celelalte, care se poate 
cerceta, măsura, caracteriza. 


Sunt nenumărate experimentele legate de vid pe care fizicienii le continuă de ani întregi. Se folosesc 
aparate experimentale sofisticate pentru a-i studia proprietăţile ciudate cu scopul de a înțelege în detaliu 
cum starea de vid influenţează unele dimensiuni caracteristice ale particulelor elementare. Cineva își 
imaginează chiar să descopere în vid fenomene noi care, odată înțelese, ar putea duce la tehnologii noi. 


La fel ca toate sistemele fizice, și pentru vid este valabil principiul incertitudinii care reglementează 
comportamentul sistemelor la scară microscopică. Energia și timpul propriu ale unui sistem oarecare, 
inclusiv starea de vid, nu pot fi măsurate simultan cu precizie mare după bunul plac: produsul 
incertitudinilor lor nu poate cobori sub o anumită valoare minimă. Când spunem că vidul are energie 
nulă, înseamnă că, efectuând un număr foarte mare de măsurători, se obține zero ca valoare medie a 
rezultatelor; măsurătorile individuale dau valori fluctuante, pozitive sau negative, diferite de zero, care se 
distribuie pe o curbă statistică ce are o valoare medie nulă. Principiul incertitudinii ne spune că 
fluctuațiile de energie care ar rezulta în urma unei măsurători sunt cu atât mai mari cu cât este mai scurt 
intervalul de timp. 


În realitate, această caracteristică nu are de-a face cu perturbarea sistemului care se realizează în timpul 
măsurătorii, ci e ceva mai profund, legat de comportamentul materiei pe scară microscopică. Starea de 
vid are energie în mod riguros nulă dacă se observă pe o scară de intervale foarte lungi, în teorie infinită, 
dar pe intervale foarte scurte ea fluctuează ca toate lucrurile, traversând toate stările ei posibile, inclusiv 
pe cele — puţin probabile — caracterizate de energie în mod semnificativ diferită de zero. În fine, 
principiul incertitudinii îngăduie în vid formarea temporară a unor bule microscopice de energie, cu 
condiţia ca ele să dispară rapid. Cu cât este mai mică energia implicată, cu atât mai mult va rezista bula 
anormală. 


Dacă ne imaginăm, deci, comportamentul vidului la scară microscopică, nu trebuie să ne gândim la ceva 
plictisitor, static, mereu egal cu sine. Dimpotrivă, trama subțire a vidului clocotește de zeci de mii de 
fluctuații microscopice. Cele care implică mai multă energie vor reintra repede în anonimat, dar, dacă 
energia luată cu împrumut este nulă, pot dura la nesfârșit. 


Acest lucru se complică și mai mult dacă se ia în considerare prezența materiei și a antimateriei. 
Fluctuaţiile cuantice ale vidului pot lua forma unei generări spontane de perechi particulă/antiparticulă. 
Vidul, așadar, poate fi văzut ca un zăcământ inepuizabil de materie și antimaterie. Se poate profita de 
instabilitatea provocată de principiul incertitudinii și scoate din vid un electron; dacă este pus imediat la 
locul lui, nimeni nu-și dă seama. E de ajuns să fii suficient de rapid și lucrul se poate realiza. Operaţiunea 
echivalează cu scoaterea laolaltă a unui electron și a unui pozitron. Aici trebuie să fii foarte atent, pentru 
că regula conservării sarcinii electrice nu admite excepţii, este mult mai rigidă decât conservarea 
energiei. Nu pot extrage un electron singur, pentru că aș schimba caracteristicile întregii stări de vid, 
care ar rămâne încărcată pozitiv. Trebuie întotdeauna să fac să iasă și un pozitron, electronul pozitiv, 
astfel încât balanţa de sarcină electrică a sistemului să rezulte echilibrată. În fine, este de ajuns să extragi 
din vid o cantitate egală de materie și de antimaterie și vidul nu protestează. Rămâne problema energiei 
perechii particulă/antiparticulă: cu cât este mai mică masa perechii, cu atât mai mare este timpul de 
ieșire liberă pe care îl au la dispoziţie. Odată terminată recreaţia, principiul incertitudinii sună clopoţelul 
și cei doi „elevi timizi“ intră din nou, disciplinat, în clasele lor. 


Acest mecanism nu reprezintă un principiu de fizică care dăinuie în abstract, ci e un proces material care 
se verifică în fiecare zi în acceleratoarele de particule. Lovind spaţiul gol cu energia fasciculelor care 
intră în coliziune, se produc particule noi care sunt cu atât mai masive, cu cât energia coliziunii este mai 
mare. În acest fel, se extrag din spaţiul vid mari cantităţi de particule și pentru cele mai disparate 
scopuri: de la izotopii radioactivi folosiţi ca substanţe în medicina nucleară, până la bosonii Higgs produși 
în LHC. 


Spaţiul vid este ceva viu, substanţă dinamică și permanent schimbătoare, plină de potenţialităţi și de 
contrarii. Nu e nimicul, dimpotrivă, e un sistem din care se revarsă cantităţi nelimitate de materie și 
antimaterie. Din anumite puncte de vedere, seamănă într-adevăr cu numărul zero, așa cum gândeau 
matematicienii indieni. Departe de a fi un nonnumăr, zero conține totalitatea infinită a numerelor pozitive 
și negative, organizate în perechi simetrice, de semn opus, cu sumă nulă. Analogia ar putea fi extinsă la 
liniște, înțeleasă ca suprapunere a tuturor sunetelor posibile care se anulează unul pe altul când se adună 
în opoziţie de fază, sau la întuneric care se poate naște din interferența distructivă de unde luminoase. 


Ipoteza că totul poate avea originea într-o fluctuaţie cuantică a spaţiului vid apare în mod natural când se 
consideră că, în universul nostru, energia negativă datorată câmpului gravitațional anulează exact 
energia pozitivă legată de masă. Un univers cu aceste caracteristici se poate naște printr-o simplă 
fluctuaţie, iar legile mecanicii cuantice ne spun că poate dura la nesfârșit. Universul cu energie totală 
nulă constituie o importantă variantă a teoriei tradiţionale a Big Bangului, care face superfluă prezența 
unei singularităţi inițiale. 


Spaţiu gol și haos 


Cumva, știința secolului XXI face să redevină actuală povestea lui Hesiod, acea Teogonie care conţine 
originea a tot într-un vers splendid și fulminant: „Haos a fost la început“. Afirmaţie perfect conformă cu 
povestea științifică, cu condiţia să nu utilizezi traducerea cea mai comună și răspândită pentru haos, cea 
care îl interpretează ca dezordine, întreg nediferenţiat. Mai degrabă trebuie restabilită semnificaţia 
originară a cuvântului, care găsește asonanţă în grecescul chaino, a se deschide larg, chasko, a sta cu 
gura deschisă, sau chasma, abis. Devine astfel un gâtlej negru cu gura larg deschisă, abisul fără fund, 
vâltoarea tenebroasă, golul imens capabil să înghită și să conţină orice. 


Semnificaţia originară de haos a rămas în uz mult timp. Asocierea termenului cu conceptul de dezordine a 
venit mult mai târziu, mai întâi prin opera lui Anaxagora și apoi prin cea a lui Platon. Cu ei, haosul devine 
recipientul materiei informe care așteaptă să fie ordonată de un principiu superior. Va fi Mintea, sau 
Demiurgul, cea care va da formă acelui material umil și neșlefuit și va construi cosmosul, sistemul 
organizat și perfect care reglementează și guvernează totul. De atunci, această idee a rezistat milenii la 
rând. 


Dar haosul iniţial, înțeles ca spaţiu gol, e cu totul altceva decât dezordinea. Nu există sistem mai rigid 
ordonat, regulat și simetric decât spaţiul gol. Totul în el este riguros codificat, fiecare particulă materială 
merge la braţ cu antiparticula respectivă, fiecare fluctuaţie observă disciplinat legăturile principiului 
incertitudinii, totul se mișcă urmând un ritm cadenţat și bine temperat, o coregrafie perfectă, fără 
improvizații, nici virtuozități. 


Dar cumva acest mecanism perfect se împotmolește, ceva straniu năvălește pe neașteptate și ocupă 
centrul scenei, apoi, luându-și o marjă, pregătește dintr-odată procesul care va produce simultan un 
spaţiu-timp, care se extinde, o masă și o energie care îl curbează. 


Ordinea extremă care guvernează totul se fărâmiţează într-o fracțiune de secundă și minuscula fluctuaţie 
cuantică se umflă peste măsură, îmboldită de un proces pe care îl numim inflaţie cosmică. Încă ne scapă 
multe detalii ale fenomenului, începând cu identitatea particulei materiale, inflatonul, care, extrasă din 
spaţiul vid printr-un mecanism pur întâmplător, a iniţiat minunata sarabandă de care ne vom ocupa în 
capitolul următor. 


Italo Calvino, Cosmicomicării. T — indice zero, Editura Univers, București, 1970, p. 43, traducere din 
limba italiană de Sanda Şora. (N.t.) 


Hesiod, Opere, Editura Univers, București, 1973, p. 28, traducere din limba greacă de Dumitru T. Burtea. 
(N.t.) 


Ziua 1. O suflare de neoprit produce prima minune 


Totul se întâmplă într-o clipă. Cu un moment mai devreme, acea microscopică structură care clocotește și 
se agită, exact ca celelalte care o înconjoară, ne apare complet nesemnificativă. 


Extinzând privirea, pare aproape că vedem o spumă foarte subţire. Zecile de mii de minuscule fluctuații 
care o compun amintesc de lichidul primordial al poveștilor mitologice: aphros, chiar spumă în greacă, de 
unde vine și numele Afroditei, născută din sângele și din sperma lui Uranus. Cronos, fiul, i-a smuls 
acestuia sexul cu secera, ca s-o răzbune pe mama lui, Geea, și l-a aruncat în mare, făcând să clocotească 
de un eveniment miraculos apele liniștite ale Ciprului. 


Din spuma cuantică se va naște ceva încă și mai uimitor decât zeiţa iubirii și a frumuseţii: un întreg 
univers. Dar nimeni nu-și poate încă imagina ce e pe cale să se întâmple. Au trecut doar 10-35 secunde 
din momentul în care s-a format, un interval de timp atât de nesemnificativ, încât nici nu reușim să-l 
concepem. Toţi ne așteptăm ca bula minusculă asupra căreia se concentrează atenţia noastră să intre din 
nou în anonimat, disciplinat, ca toate celelalte. Și, în schimb, iruperea unei suflări de neoprit o face să 
crească peste măsură. Dintr-odată, obiectul infim, care fluctua ordonat și liniștit, urmând ceremonialul 
rigid al principiului incertitudinii, se umflă în manieră paroxistică. În nebunia care îl lovește este implicat 
spaţiul vid care îl înconjoară și îl înglobează implacabil, târându-l în același mecanism. Totul a fost atât de 
rapid, încât, pentru a vedea exact ce s-a întâmplat, ar fi nevoie de o moviolă. Dar niciun instrument nu 
poate face fotograme la o asemenea viteză încât să prindă detaliile unei metamorfoze atât de rapide. 


Apoi, brusc, totul se calmează și lucrul straniu care pare de-acum să aibă o viaţă proprie își continuă 
expansiunea, chiar dacă într-un ritm extrem de redus. 


Am asistat la nașterea universului nostru. Se termină prima zi și s-a născut un univers care conţine deja 
tot ce îi va trebui ca să evolueze în următoarele 13,8 miliarde de ani — și au trecut doar 10-32 secunde. 


Un câmp primordial straniu 


Universul începe, așadar, cu o minusculă fluctuaţie a spaţiului vid, care, în timp ce se extinde, este 
umplută cu o substanţă ciudată ce o face să se umfle peste măsură. 


Teoria care a zdruncinat cosmologia modernă a fost propusă prima oară de Alan Guth, un tânăr fizician 
care își luase doctoratul la MIT și, la 32 de ani, își căuta un loc de muncă la câteva universităţi americane 
prestigioase. Fusese invitat să țină un seminar la Cornell, una dintre cele mai bune universităţi, și acolo, 
în 1979, și-a prezentat ideea revoluţionară. 


Așa cum am văzut, teoria tradițională a Big Bangului, deși confirmată în linii mari de observaţii, lăsa prea 
multe probleme nerezolvate. 


Primul schelet din dulap era originea singularităţii de la care pornise totul. Nu se înțelegea prin ce 
mecanism se putea forma, dat fiind că Big Crush-ul fusese exclus. În anii 1980 se știa că în univers nu 
exista suficientă materie astfel încât să se depășească densitatea critică, cea care ar fi putut să provoace 
marea implozie. Se credea, deci, că fuga galaxiilor decelerase lent prin efectul gravitaţiei, însă fără să dea 
startul colapsului gravitațional catastrofal. În fine, rămânea de explicat cum avusese loc marele Bang. 


În obiectul de dimensiuni nesemnificative care se poate produce prin mecanisme pur întâmplătoare, forţa 
care conduce dansul este gravitația, o forţă de atracţie. Ca să intre în expansiune și să dea naștere Big 
Bangului, este nevoie de o respingere gravitațională foarte puternică, o antigravitaţie: ceva asemănător 
cu constanta cosmologică pe care Einstein o introdusese în ecuaţia lui ca să facă universul stabil, dar 
extrem de potent. 


Materia normală, masa și energia produc o energie negativă a spaţiului vid, din care se naște o presiune 
pozitivă, care tinde adică să strivească, să conţină totul. Dacă în schimb intră în joc o substanță complet 
nouă, care produce o energie pozitivă, presiunea care derivă este negativă, adică împinge spre exterior, 
tinde să producă expansiune. 


Un alt mister era legat de incredibila omogenitate a universului observabil. Peste tot în jurul nostru există 
galaxii de toate formele, unele placide și liniștite, altele frământate de activităţile pirotehnice ale 
supernovelor, stele neutronice și găuri negre. Deși minunat, peisajul cosmic se repetă. În fine, când se 
observă regiuni de mari dimensiuni, obiectele care populează cotloanele cele mai pierdute ale universului 


sunt foarte asemănătoare. 


Acest fapt amintește de acea senzaţie de rătăcire pe care o simţi când, imediat după debarcarea în 
aeroporturi de pe alte continente, de exemplu Kuala Lumpur sau Sidney, te trezești plimbându-te printre 
aceleași magazine care pun în vitrină piese vestimentare identice cu cele pe care le lăsaseși la plecarea 
din Roma sau Paris. Aceeași poveste pentru valize, telefoane sau aparate de fotografiat. Pentru acest 
fenomen există totuși o explicaţie evidentă, care are de-a face cu marile lanţuri de distribuţie ale lumii 
globalizate; în schimb, până în anii 1990, nimeni nu avea nicio idee despre mecanismele de la baza 
incredibilei omogenităţi din observaţiile astronomice. 


Misterul devenea și mai de nepătruns pentru că, pe măsură ce se utilizau telescoape tot mai puternice și 
se puteau cerceta porțiuni ale universului inaccesibile până cu puţin timp înainte, se vedeau în continuare 
lucruri care semănau teribil cu tot ce era deja cunoscut: galaxii asemănătoare cu cele deja văzute, roiuri 
de galaxii care păreau surorile gemene ale celor tocmai catalogate. 


Încă și mai uluitoare era uniformitatea care se măsura în temperatura radiației cosmice de fond. Oriunde 
s-ar fi îndreptat instrumentele, rezultatul era mereu același: 2,72 Kelvin, puţin peste zero absolut. 


Cum era posibil ca toate zonele cele mai îndepărtate ale universului, aflate la distanţe de miliarde de ani- 
lumină unele de altele, să se fi pus de acord să se găsească la aceeași identică temperatură în momentul 
în care oamenii de știință ai unei minuscule planete, dintr-un anonim sistem solar al unei galaxii oarecare, 
se hotărâseră să arunce o privire la ce se întâmpla în jur? Distanţele dintre regiunile universului observat 
erau prea mari pentru a presupune vreun oarecare mecanism care ar fi putut explica fenomenul. 


Pentru a căuta un răspuns, Guth a încercat să-și imagineze ce se putea întâmpla dacă, în timpul 
expansiunii micii bule primordiale, volumul minuscul ar fi fost ocupat de o energie a vidului pozitivă, 
asemănătoare cu cea presupusă pentru constanta cosmologică. Candidatul care i se părea cel mai 
promiţător era bosonul Higgs, o particulă despre care se vorbea mult în acei ani pentru a explica originea 
maselor particulelor elementare. 


Higgs e o particulă neutră și scalară, deci care are spin nul: ca să ne înțelegem, nu se rotește în jurul axei 
proprii, cum fac în schimb toate celelalte particule elementare. Într-adevăr, câmpul lui Higgs furnizează 
vidului o energie pozitivă, dar, dacă volumul implicat ar intra repede în expansiune, densitatea de energie 
ar scădea la fel de rapid și n-ar putea oferi niciun impuls. Pentru a menţine densitatea constantă într-un 
volum care crește cu viteză, energia totală ar trebui să crească la rândul ei și asta ar încălca principiul de 
conservare a energiei. 


Dar dacă în timpul căderii precipitate apare un obstacol, dacă, dintr-un motiv oarecare, cursa lui spre 
potenţialul de punct zero, al vidului, se oprește o clipă, ce se întâmplă? 


Răspunsul pe care Guth l-a dat acestei întrebări a schimbat, încă o dată, modul de a vedea originea 
universului. 


O expansiune imposibil de oprit 


Mecanismul prevede un câmp scalar ce conferă vidului o energie potenţială pozitivă și, în decursul 
evoluţiei sale, se blochează pentru o fracțiune de secundă într-o stare de vid fals, o adâncime a 
potenţialului de valoare constantă și diferită de zero. 


Să ne imaginăm un schior începător, care coboară încet pe o pârtie lină, dar trebuie să se oprească pentru 
că întâlnește un platou sau un șanț adânc. Pentru scurt timp va rămâne captiv în adâncime, va trebui să 
împingă cu beţele ca să urce din groapă și probabil va cădea și va trebui să o ia de la capăt înainte să 
reușească; apoi, odată depășită mica pantă negativă, va putea să-și reia coborârea și să ajungă rapid în 
vale. 


În cazul în care câmpul scalar procedează la fel ca schiorul, adică se oprește chiar și pentru o clipă în 
șanț, se produce un fenomen de o violenţă disproporţționată. Din cauza energiei de vid pozitive, mica bulă 
primește un impuls să-și crească volumul. Cu câmpul blocat în groapă, densitatea de energie rămâne 
constantă și, pentru că volumul este în creștere, crește energia pozitivă înmagazinată în el și crește apoi 
și mai mult impulsul spre dilatare. 


În loc să o elimine, mișcarea de expansiune introduce energie în spaţiu. Cu cât crește mai mult bula, cu 
atât crește impulsul spre expansiune. Este dinamica tipică a creșterilor exponenţiale care, în acest caz, 
are o explicaţie foarte convingătoare. Graţie energiei în exces, mica bulă extrage din vid alte particule 
scalare care îi vor umple volumul și acestea, la rândul lor, cresc mai departe impulsul. 


Blocat în groapă, câmpul umple spaţiul cu o substanţă care exercită o presiune enormă, nu pozitivă 
precum cea a materiei și energiei, ci negativă, ca energia vidului pe care o introdusese Einstein prin 
constanta lui cosmologică. 


Marelui om de știință îi era de ajuns o forţă de respingere relativ slabă pentru a contrabalansa forța de 
atracție furnizată de masă și de energie, iar la el energia vidului era constantă: câmpul rămânea 
cristalizat pe veci, ca Albă-ca-Zăpada adormită în sicriu. 


Câmpul primordial sugerat de Guth are în schimb o dinamică puternică; ca în poveste, sărutul prinţului 
întrerupe somnul frumoasei copile, dar o face doar pentru o foarte scurtă clipă, iar de aici se naște un 
sortilegiu incredibil. Acea trezire furișă, care blochează câmpul în vidul fals pentru o fracțiune de 
secundă, produce o forță de respingere puternic variabilă în timp. Este colosală în perioada în care 
câmpul e blocat și scade rapid imediat ce iese din starea de vid fals. Antigravitaţia lui Alan Guth, care 
dezlănțuie expansiunea furibundă la originea universului, este de 100 de ordine de mărime mai mare 
decât constanta cosmologică. Această extraordinară presiune negativă este cea care a dilatat totul cu o 
viteză colosală. Iată de unde vine Bangul. 


Într-un minuscul interval de timp se întâmplă inimaginabilul. Acel obiect infim, de miliarde de ori mai mic 
decât un proton, este supus unei creșteri exponenţiale care continuă într-un ritm furibund, care anulează 
și cel mai frenetic dintre crescendourile operei rossiniene. Într-o clipită devine un obiect macroscopic. 
Când iese din această fază paroxistică, are dimensiuni comparabile cu cele ale unei mingi de fotbal și _ 
conţine deja toată materia și energia de care va avea nevoie să evolueze în viitoarele miliarde de ani. Într- 
o fracțiune de timp ridicolă, acel obiect nesemnificativ a crescut de zeci de ordine de mărime, dilatându- 
se cu o viteză mult superioară vitezei luminii. Limitele impuse de relativitate — faptul că nimic nu se 
poate mișca cu viteză mai mare de c — sunt valabile dacă ceva se mișcă în interiorul spaţiului. Pentru 
spaţiul însuși, care se extinde în vid sau, pentru a fi mai preciși, transformă vidul în spaţiu, aceste legături 
nu sunt valabile. Nu există limite de viteză pentru universul copil care aleargă spre viitorul lui. 


Foarte curând alte fluctuații cuantice, asemănătoare cu cele care îl generaseră, îl vor elibera din groapa 
în care era blocat, ca să-l aducă din nou pe drumul cel bun, făcându-l să se precipite spre starea de vid 
real, pe care o atinge într-o clipă. De la timpul zero au trecut doar 10-32 secunde. Dar s-a schimbat totul. 


Imediat ce această fază s-a încheiat, în timp ce câmpul rămâne să oscileze calm în groapa lui de valoare 
minimă a potenţialului, energia acumulată în obiectul care a suferit o transformare atât de explozivă se 
transformă într-o enormă cantitate de materie/antimaterie — perechile formate din particule și partenerii 
lor extrași din vid interacționează între ele, dar și cu rămășițele câmpului, până când totul atinge o 
condiţie de echilibru termic. 


Universul care tocmai s-a născut conţine acum toată materia și energia actuale, deși concentrate într-un 
mic volum; densitatea și temperatura sunt foarte mari și începe o a doua fază de expansiune care, oricât 
de rapidă s-ar arăta, înaintează într-un ritm fără îndoială mai puţin dement decât cel de până cu o clipă 
mai devreme. 


Alan Guth a deschis cufărul din piele de bou pe care Eol i-l dăruise lui Ulise și care conţinea vânturile 
furtunoase ce l-ar fi împiedicat să se întoarcă în Itaca. La fel ca tovarășii lui Ulise, a îndepărtat sforicica 
subțire din argint care îl ţinea închis: a eliberat suflarea cea mai puternică și s-a dezlănţuit infernul. 


Pentru a da un nume acestui nou fenomen, Guth va utiliza termenul de inflație cosmică, derivat din 
latinescul inflare, a umfla, care era deja folosit în economie pentru a descrie o creștere ameţitoare a 
preţurilor. 


Accepţiunea curentă a termenului este peiorativă, pentru că derivă din experienţele traumatice ale 
perioadelor de inflaţie galopantă. E de ajuns să te gândești la istoriile dramatice ale Germaniei după 
sfârșitul Primului Război Mondial. Creșterea prețurilor trăgea în sus măriri ulterioare într-o spirală pe 
care nimeni nu reușea s-o oprească. Imediat ce primeau leafa, muncitorii alergau la piață să cumpere de 
toate, pentru că a doua zi ar fi putut cumpăra doar jumătate din produse și, în decursul unei săptămâni, 
banii din salariu ar fi devenit maculatură. Vânzătorii, prizonieri ai aceluiași mecanism infernal, reajustau 
încontinuu preţurile mărfurilor lor. În ianuarie 1923, ca să cumperi un kilogram de pâine era nevoie de 
250 de mărci; în decembrie preţul crescuse la cifra astronomică de 400 de miliarde de mărci. Acestea 
sunt absurdităţile creșterii exponenţiale. 


Succesul teoriei inflaţioniste 


Ipoteza că universul a traversat o fază de inflație cosmică este încă subiect de aprinse discuţii între 
oamenii de știință, chiar dacă o majoritate semnificativă o consideră de-acum explicaţia cea mai 
convingătoare. 


Unul dintre punctele de forță în sprijinul acestei ipoteze este acela că explică într-o manieră naturală 
principiul cosmologic sau extrema omogenitate a universului la scară mare. 


La prima vedere, lucrul acesta ar părea destul de contraintuitiv. E de ajuns să ridici ochii spre cer ca să 
vezi Soare, Lună, planete și stele și să ai impresia unei extreme varietăţi a structurilor care populează 
cosmosul. În realitate, aceasta este una dintre multele prejudecăţi care ne ţin captivi pentru simplul fapt 
că avem un punct de vedere foarte limitat și o privire care nu ne permite să pătrundem marile distanţe. 


Dar, dacă folosim instrumentele de explorare cele mai moderne și lărgim orizontul până la înțelegerea 
cosmosului întreg, aceste diferenţe „locale“ devin detalii nesemnificative. Experimente recente au 
catalogat 200 000 de galaxii pentru a conchide că, pe dimensiuni de sute de milioane de ani-lumină, 
structurile întâlnite sunt întotdeauna foarte asemănătoare, aproape identice. În fine, universul nostru, 
minunat și pestriţ în cotloanele lui locale, este destul de monoton, ca să nu spunem plictisitor, dacă 
navighezi pe scară largă. 


Omogenitatea devine și mai necesară dacă privim distribuţia de temperatură. Încă din anii 1970, pentru a 
studia în detaliu radiația cosmică de fond, încep a fi folosite instrumente montate pe sateliți. Scăpând de 
perturbațiile provocate de atmosfera terestră, sunt posibile măsurători mai exacte și mai ales pe toate 
lungimile de undă. A fost nevoie totuși de 20 de ani pentru a obţine primele rezultate care, deși venite 
abia la începutul anilor 1990, vor oferi confirmări uluitoare pentru previziunile teoriei inflaţiei cosmice. 


Omogenitatea și izotropia universului se dovedesc impresionante. Distribuţia de temperatură o reproduce 
perfect pe cea prevăzută de teorie: universul se comportă ca un gigantic cuptor cu microunde, a cărui 
încălzire a încetat într-un trecut îndepărtat și de atunci s-a răcit uniform, pe măsură ce se extindea. 
Regiuni separate de miliarde de ani-lumină au exact aceeași temperatură, măsurată cu o precizie 
absurdă: 2,72548 de grade peste zero absolut. Radiația este izotropă, adică este aceeași în orice direcţie, 
cu mici variaţii pe o scară de la 1 la 100 000. 


Ce mecanism a permis să se facă schimb de energie între zone cosmice atât de îndepărtate, până în 
punctul în care procesul de termoliză a dus peste tot la o asemenea uniformitate? 


Nu poate fi lumina, pentru că, atunci când ea a apărut, universul era deja enorm, de aproximativ 100 de 
milioane de ani-lumină. Și distanțele erau prea mari ca să permită luminii să corecteze eventualele 
diferenţe de temperatură. La vremea aceea, zonele cele mai îndepărtate ale universului se puseseră deja 
de acord să se găsească la aceeași temperatură pe distanţe de milioane de ani-lumină. 


Doar inflaţia cosmică îţi permite să înţelegi cum s-a putut întâmpla asta. Mecanisme alternative, deși au 
fost propuse, se dovedesc puţin plauzibile. 


Înainte de inflaţie, în minuscula bulă care se lupta cu legăturile mecanicii cuantice, toate părţile erau 
interconectate la fel ca punctul din Cosmicomicăriile lui Calvino. Putându-se schimba informaţii, aveau 
toate aceleași proprietăţi și, îndeosebi, temperatura era aceeași. Expansiunea inflaționară propagă 
această omogenitate pe scară cosmică și o face să devină proprietate generală a universului. Făcând asta, 
mărește excesiv și fluctuațiile cuantice infime prezente în interiorul micii bule primordiale. Umflând 
spaţiul, amplifică și micile perturbații, care vor continua să crească până vor atinge scara roiurilor de 
galaxii. Extinse la nivel cosmic, acele minuscule ondulaţii de energie vor deveni o rețea subţire care 
înfășoară totul și nodurile ei vor acţiona ca seminţe pentru a produce noi agregări ale materiei. Aceste 
variaţii ale densităţii vor îngroșa filamentele de materie întunecată și vor atrage gaz și praf. Așa se vor 
naște primele stele și se vor forma primele galaxii. 


Din această relaţie incandescentă, în mod rigid determinată și totodată haotică, între distanţele siderale 
ale cosmosului și lumea infimă a mecanicii cuantice s-au născut structuri materiale care stau la originea 
dinamicii și frumuseţii. O lume fără fluctuații n-ar fi produs stele, galaxii, planete; într-un univers perfect 
n-ar exista vântul primăverii, nici zâmbetul fetelor. Noi toţi descindem din această anomalie pe care o 
numim inflaţie și care a făcut ca spuma cuantică să capete dimensiuni cosmice. 


Când cele mai sofisticate instrumente montate pe satelit vor demonstra că distribuţia izotropiei este 
întocmai cea prevăzută de modelele inflaționare, chiar și detractorii cei mai convinși ai noii teorii vor 
trebui să-i admită puterea de predicție. 


Rămânea totuși o discrepanţă enormă, care risca să deschidă o nouă criză și să facă să se prăbușească 
totul ca un castel de cărţi de joc. Inflaţia făcea într-adevăr necesar un univers cu curbură locală nulă, 
adică plat. Curbura spaţiului-timp depinde de densitate, adică de conţinutul ei de materie și de energie. 
Cu o densitate în mod exact egală cu densitatea critică, universul este plat, curbura lui locală este nulă, 
ca cea a unei suprafeţe plane; ceea ce înseamnă că expansiunea continuă nelimitat. Cu densități mai mari 
universul se închide, curbura lui locală este pozitivă precum a unei sfere, expansiunea se reduce și Big 
Bangul se răstoarnă în Big Crush. Cu densități mai mici, curbura locală este negativă, precum cea a unei 
șei, și în acest caz, de asemenea, expansiunea continuă la infinit. 


Dacă inflaţia a avut cu adevărat loc, universul nu poate decât să fie plat; dimensiunile iniţiale ale 


microscopicei bule ar fi fost întinse și aplatizate de expansiunea furibundă a primelor clipe și doar un 
univers primordial cu o curbură în mod precis nulă putea rămâne plat după miliarde de ani. Orice abatere 
iniţială de la această condiţie ar fi fost amplificată peste măsură de expansiunea succesivă. 


Cu alte cuvinte, una dintre cele mai importante confirmări ale teoriei inflației se putea obține măsurând 
curbura locală a universului sau densitatea lui de materie și energie. Și aici apăreau probleme. 


Din nou, se poate obţine curbura locală a spaţiului-timp din radiaţia de fond rămasă. E suficient să măsori 
diametrul unghiular al minusculelor neomogenități de temperatură, diferențe de câteva sute de miimi de 
grade între o regiune și alta a cerului, fiice ale fluctuaţiilor statistice primordiale. Și aici datele 
experimentale reproduceau în manieră impecabilă previziunile inflaţiei, pentru că spuneau că universul 
este plat. Dar acest rezultat intra în conflict cu valorile de densitate de energie a universului care, până la 
începutul anilor 1990, păreau să indice că universul este deschis, adică are o curbură în formă de șa. 


Această discrepanţă a rămas mulţi ani un fel de punct nevralgic al teoriei inflaționare, declanșând 
obiecțiile multor detractori. Inflaţia trebuia abandonată, pentru că implica în mod necesar ca densitatea 
universului să fie egală cu cea critică, în timp ce observaţiile cele mai precise până la jumătatea anilor 
1990 indicau că nu ajungea nici măcar la o treime. 


În 1998, odată cu descoperirea materiei întunecate, acest argument a fost răsturnat. Observându-se că 
viteza de evadare a galaxiilor mai îndepărtate creștea odată cu timpul, trebuia acceptată ideea unei noi 
forme de energie care străbătea tot spaţiul și contribuia la masa totală a universului cu două treimi din 
total. În acest moment valoarea densităţii o atingea pe cea critică, se înțelegea de ce geometria 
universului era plată și totul devenea o ulterioară confirmare a validității ipotezei inflaționare. 


În căutarea armei fumegânde 


În ciuda succesului teoriei și a numeroaselor confirmări experimentale, există încă un mic, dar combativ 
grup de critici care se opune cu putere ipotezei inflației. 


Ceea ce înseamnă o dinamică normală, tipică metodei științifice: să critici totul, să te îndoiești mereu, să 
cauţi punctele slabe, să iei în calcul ipotezele alternative face parte din deontologia profesională a 
oamenilor de știință. 


Trebuie totuși să admitem că încă există un punct critic înspre care se dovedește ușor pentru sceptici să 
îndrepte degetul. În fond, inflaţia se naște dintr-un câmp scalar care provine din spaţiul vid, cu potenţialul 
lui instabil, și dezlănțuie expansiunea, dar până acum nimeni nu a găsit urme fără echivoc ale 

inflatonului, particula asociată cu acest câmp. În ziua în care acest lucru s-ar întâmpla, nimeni n-ar mai 
avea îndoieli, ar fi ca și cum ai găsi „arma fumegândă“ a inflaţiei. Dar asta încă nu s-a întâmplat și 
căutarea inflatonului continuă. 


Ideea inițială de la care pornise Alan Guth era că bosonul Higgs ar fi putut fi cel care dezlănțuise totul. 
Particula fantomatică, la vremea aceea, era doar o ipoteză, element de bază al unei teorii care putea 
foarte bine să se dovedească o conjectură arbitrară, ca multe altele. In plus, aceasta nu prevedea valori 
precise pentru masa bosonului și alte caracteristici legate de ea. Cu bosonul Higgs jucând rolul 
inflatonului, se dovedea ușor să explici cum inflaţia cosmică ar fi putut începe, dar nu era deloc simplu să 
găsești un mecanism ca s-o oprești. 


În realitate, același Guth și alți oameni de știință au dezvoltat curând modele în care câmpuri scalare 
diferite puteau declanșa același mecanism. Rolul potenţialului blocat, presupus pentru bosonul Higgs ca o 
stare de vid fals, putea fi jucat de un potenţial slab variabil, care se dezintegra lent în timp, în vreme ce 
bula primordială se extindea. Au fost astfel dezvoltate întregi familii de modele inflaţionare diferite, ale 
căror caracteristici depindeau în esenţă de ipotezele emise în legătură cu inflatonul. 


Cineva a ajuns să teoretizeze chiar și modele de inflaţie eternă. Plecând de la ideea că fluctuații cuantice 
ale câmpului scalar ar putea stârni paroxismul inflaționar pornind de la o minusculă porțiune a acestuia, 
în timp ce se năștea un univers care și-ar fi început evoluţia, din restul materialului rămas la marginile 
acestuia se puteau dezvolta altele, într-un mecanism de inflaţie eternă care ar fi produs acele zeci de mii 
de universuri intuite în teoriile moderne ale multiversului. 


Doar odată cu găsirea inflatonului se va putea avea, pe de o parte, confirmarea irefutabilă a corectitudinii 
teoriei și, pe de altă parte, distinge între diversele modele propuse. 


Când, în 2012, după o căutare care a durat aproape 50 de ani, la CERN a fost descoperit bosonul Higgs și 
i-au fost măsurate toate caracteristicile, inclusiv masa, s-a redeschis imediat dezbaterea despre posibilul 
lui rol în faza inflaționară. Nou-venitul este prima particulă scalară fundamentală și unii cosmologi încă 


cred că inflatonul este chiar el. Alţii contestă aceste studii și îl consideră prea greu. Se caută deci o 
particulă asemănătoare, dar mai ușoară, care ar putea apărea în unele dezintegrări rare produse de 
coliziunile din acceleratorul LHC, sau vreun alt scalar, ruda lui apropiată cu care și-ar fi putut împărţi 
efortul primordial de a da naștere unui întreg univers. 


Opiniile asupra acestui punct de vedere sunt contradictorii și soluţia va putea să apară doar în urma unei 
noi campanii de studii experimentale. 


În următorii ani s-au prevăzut măsurători mult mai precise ale radiației cosmice de fond, capabile să 
reconstituie cu claritate urmele evanescente lăsate de inflaţie. Odată cu descoperirea recentă a undelor 
gravitaționale se speră chiar să se ajungă cu sensibilitatea noilor instrumente la un asemenea nivel, încât 
să ne permită identificarea undelor gravitaționale reziduale, acele fluctuații imperceptibile ale spațiului- 
timp care ne pot povesti în direct ce s-a întâmplat în timpul fazei creșterii inflaţionare. 


Asta dacă nu apare între timp surpriza descoperirii, în cursul experimentelor pe care le realizăm cu LHC, 
a unui nou scalar cu toate caracteristicile potrivite kitului de identificare a mult căutatului număr unu. 


În epoca mitică a Marii Unificări 


Inflaţia nu este primul act care are loc pe scenă, chiar dacă e, fără îndoială, unul dintre cele mai 
spectaculoase. Nu suntem în măsură să descriem ce s-a întâmplat în foarte scurtele momente care au 
precedat-o, dar știm că au avut loc lucruri importante. Un zid insurmontabil ne împiedică să înţelegem. 
Putem doar să avem curajul să lansăm supoziţii, așa cum fac prizonierii din peștera lui Platon. 


În lanţuri încă din copilărie, cu picioarele și gâtul blocate de legături, lipsiţi de orice experienţă a lumii 
exterioare, nu pot percepe direct ce se întâmplă în afara peșterii, dincolo de zid. De aceea își construiesc 
propria viziune a lumii pornind de la umbrele care apar pe perete. Ceva de genul acesta facem noi, 
oamenii de știință, încercând să intuim ce s-a putut întâmpla înainte de inflaţie. Putem doar să vedem 
umbre și să ne imaginăm. 


Facem măsurători precise la scara de energie pe care o putem explora direct, cu ajutorul acceleratoarelor 
de particule sau studiind fenomenele cele mai energetice care se produc în cosmos. Apoi extrapolăm 
aceste rezultate la scara de energie pe care noi suntem în stare s-o studiem direct și dezvoltăm conjecturi 
consistente cu toate observaţiile colectate. 


Vorbim despre faza iniţială a vieții universului, a cărei durată incredibil de scurtă este cea a Epocii 
Planck, 10-43 secunde, căreia i-ar corespunde o dimensiune a universului de 10-33 centimetri. In aceste 
proporții, spaţiul nu e nici neted, nici inert, ci clocotește de particule virtuale care apar și dispar într-un 
ritm infernal. Din care se naște o efervescenţă cosmică neînfrânată, un spaţiu tumultuos și haotic care se 
umple de asperităţi și structuri neomogene. La aceste dimensiuni, spuma cuantică clocotește spasmodic 
și fluctuează fără întrerupere. Curbura și topologia în această regiune se pot descrie doar în termeni 
probabilistici. 


Niciuna dintre actualele teorii fizice nu poate descrie corect ce s-a întâmplat în Epoca Planck și din 
ipoteze diferite izvorăsc previziuni diferite. Dincolo de zidul care ne îngrădește privirea se ascund 
secretele gravitației cuantice, himera pe urmele căreia se află de câteva decenii generaţii de fizicieni. 
Poate că nesemnificativa regiune forfotește de minuscule corzi vibrante care evoluează în 10 sau 26 de 
dimensiuni, poate că spaţiul are o structură discretă organizată în loop-uri infime sau poate că trucurile 
pe care natura le-a dezvoltat pentru a cuantifica gravitația depășesc efortul de imaginaţie pe care noi, 
oamenii, l-am făcut până astăzi. 


Nimeni nu a reușit până acum să arunce o privire la vremuri atât de aproape de momentul inițial sau să 
exploreze distanţe atât de infime. Se pot face doar ipoteze raţionale despre fenomenele dominante în acel 
interval de timp: credem că este epoca Marii Unificări. Forțele fundamentale sunt unite într-un singur 
câmp: o singură superforţă primordială guvernează nesemnificativa porțiune de spumă care va deveni 
universul nostru. 


Tot universul în care locuim este ținut laolaltă de forţe pe care le putem clasifica în ordine descrescătoare 
de intensitate. Prima pe listă este interacţiunea nucleară tare, cea care ţine laolaltă quarcurile pentru a 
forma protoni și neutroni cu care organizează nucleele diverselor elemente. De aici vine energia eliberată 
de bombele nucleare sau cea care ţine aprinse stelele. Forţa nucleară slabă e mai timidă și, fără îndoială, 
mai puţin frapantă. Acţionează doar pe distanţe subnucleare și rareori ocupă centrul scenei. Apare în 
unele dezintegrări radioactive, la o primă vedere nesemnificative, dar în realitate vitale pentru dinamica 
universului. Forța electromagnetică ţine laolaltă atomi și molecule și reglementează cu legile ei 
propagarea luminii. Gravitaţia este cea mai slabă, deși mult mai populară decât celelalte. Acţionează ori 


de câte ori își face apariţia o masă sau o energie și străbate tot cosmosul, reglementând mișcarea celor 
mai mici asteroizi ai sistemului solar până la cele mai mari roiuri de galaxii. 


Astăzi, în universul bătrân și rece în care locuim, aceste forțe acţionează separat și au intensitate și rază 
de acţiune diferite. Dar ce am verificat, în nenumărate experimente, este că totul variază cu densitatea de 
energie. La creșterea ei pare că se instaurează un principiu de echitate și egalitate: „Cei puternici vor fi 
mai puţin puternici, iar cei slabi vor fi mai puţin slabi“. Forţa tare se reduce în intensitate și la fel se 
întâmplă cu forţa electromagnetică. Dimpotrivă, intensitatea interacțiunii slabe crește până în punctul în 
care se poate prevedea unde vor converge cele trei curbe: energia la care se vor uni într-o singură forţă. 


În toate acestea, gravitația rămâne un pic deoparte: este atât de slabă, încât nu reușim să măsurăm 
variaţii ale intensității ei la scările de energie explorate până acum, dar devine firesc să o facem să intre 
în joc. 


Numim Epoca Planck această perioadă primordială în evoluţia universului, dominată de o superforță care 
unifică cele patru forţe fundamentale. Este ca și cum ne-am imagina un fel de epocă de aur, sfânta alianţă 
dintre oameni și zei, care trăiesc împreună împărtășind iubiri și gelozii. 


În universul minuscul și foarte cald al originilor sunt în vigoare simetrii elegante și perfecte care se rup, 
una după alta, pe măsură ce totul se răcește. 


O primă separare dramatică are loc chiar în Epoca Planck, când gravitația se disociază de restul forțelor. 
Imediat, o altă tranziţie de fază separă forţa tare de cea electroslabă. 


Istoria noastră începe deja înainte ca inflaţia să producă marele Bang: într-o minusculă porţiune de spațiu 
vid, câmpul unei superforte traversează, treptat, transformări de fază, rupturi de simetrie care separă 
diversele interacțiuni între ele. Cristalizările succesive ale câmpului primordial vor popula lumea noastră 
cu cele patru interacțiuni fundamentale și totul se va schimba brusc. 


Diferit de ce s-a întâmplat pentru primele două ruperi de simetrie, pentru următoarea, care separă în mod 
definitiv forța slabă de cea electromagnetică, am adunat date foarte clare care ne permit să spunem o 
poveste detaliată. Am putut s-o studiem în laborator, reproducând la CERN, după descoperirea bosonului 
Higgs, principalul protagonist a ce s-a întâmplat la 10-11 secunde după Big Bang. Despre asta vom vorbi 
în capitolul următor. 


Ziua 2. Atingerea delicată a unui boson schimbă totul, pentru 
totdeauna 


Universul incandescent, abia ieșit din faza inflaționară, conţine deja toată materia și energia de care are 
nevoie, dar, dacă am putea să privim în interiorul lui, n-am recunoaște nimic familiar. Am vedea un fel de 
gaz fără o formă precisă, de particule minuscule, imposibil de deosebit între ele: toate lipsite de masă, 
care zboară cu viteza luminii. Ansamblul se prezintă ca un obiect perfect, omogen și izotrop, egal cu sine 
în orice punct și din toate perspectivele. Niciun punct de agregare, nicio lipsă de uniformitate. 


Dacă nu s-ar afla în expansiune la o viteză incredibilă, s-ar putea confunda cu reprezentarea ideală a 
Fiinţei lui Parmenide: oriunde identică cu ea însăși, simetrică sub orice rotaţie, complet lipsită de defecte 
și de imperfecțiuni. Este regatul uniformităţii și al perfecțiunii, guvernat de simetrie, care înseamnă 
totodată simplitate și eleganţă. Dacă ceva surprinzător n-ar fi tulburat acea armonie care părea de 
neschimbat, din acel obiect perfect nu s-ar fi putut naște nimic. Ar fi fost un univers steril, o imensă risipă 
de energie, lipsit de lumina Lunii și de parfumul florilor, trist, anonim, dezolant. 


Suntem aproape de momentul în care se va întâmpla ultima, poate cea mai importantă dintre 
transformările care îi vor hotări destinul. 


Odată asimilată euforia inflaţiei, expansiunea lui continuă, îmboldită de energia care clocotește în 
interiorul lui. Crescând în dimensiuni, universul se răcește și astfel provoacă reacții care îi modifică 
profund dinamica. 


Am ajuns la 10-11 secunde după Big Bang și din acest moment lucrurile sunt mult mai clare. De când am 
descoperit bosonul Higgs și i-am măsurat masa, această parte a poveștii are puţine secrete. 


Universul nou-născut este deja impunător. A atins remarcabila dimensiune de un miliard de kilometri și 
brusc, când temperatura scade sub un anumit prag, bosonii Higgs, care până cu o clipă înainte hoinăreau 
liberi, îngheaţă și se cristalizează. La acele temperaturi, pentru ei glaciale, nu pot supravieţui și se 
ascund în mormântul confortabil al spaţiului vid. Va fi nevoie de multă răbdare ca să-i vezi din nou în jur. 
Va fi nevoie de 13,8 miliarde de ani înainte ca pe planeta Pământ cineva să reușească să producă coliziuni 
de energie atât de înaltă, încât să-i readucă la viață, deși pentru o fracțiune de secundă; suficient totuși 
cât să lase urme fără echivoc ale prezenţei lor. 


Câmpul cu care sunt asociaţi capătă o valoare specifică, care schimbă radical proprietăţile spaţiului vid. 
Multe particule elementare, traversându-l, sunt supuse unei puternice interacțiuni și viteza lor se reduce, 
cu alte cuvinte capătă masă; altele, care călătoresc fără să fie deranjate, rămân fără și pot continua să se 
miște cu viteza luminii. 


Prin câmpul Higgs se rupe perfecta simetrie care caracterizase universul primordial și interacţiunea 
slabă se separă definitiv de cea electromagnetică. Unele particule devin atât de grele, încât se dovedesc 
instabile și vor dispărea din universul în răcire rapidă. Altele vor căpăta în mod definitiv o masă, dar 
rămân ușoare și această caracteristică a lor se va dovedi fundamentală pentru a ajunge curând la o 
organizare a materiei atât de specială. 


Nou-venitul, câmpul Higgs, a construit acționând cu delicateţe multiplicităţi, urmând o regulă simplă și 
clară. Particulele elementare, care parcă rămân încleiate în câmpul lor, se diferenţiază între ele în funcţie 
de tăria interacțiunii și astfel ajung să capete mase iremediabil diferite. Acţiunea lui subtilă seamănă cu 
cea a demiurgului din Timeu de Platon, artizanul rânduitor care, prin intermediul numărului, face 
dinamică și vitală materia fără formă și negenerată care îi preexista. 


Totul se va naște din această atingere delicată care a schimbat lucrurile pentru totdeauna. Dar e încă 
devreme, nu trebuie să alergăm. Abia s-a sfârșit a doua zi și au trecut doar 10-11 secunde. 


Încântarea lui Narcis 


Când vezi tabloul prima dată, nu poţi decât să rămâi fermecat în faţa cercului perfect care conţine cele 
două figuri: cea a băiatului cu haine preţioase care se întinde deasupra apei și imaginea lui reflectată, pe 
care el o observă extaziat. Soluţia aleasă de Caravaggio ca să spună povestea mitului lui Narcis e pur și 
simplu genială. Este una dintre cele mai faimoase metamorfoze ale lui Ovidiu, cea a tânărului foarte 
frumos care, pentru că o respinsese pe nimfa Eco, este condamnat să se îndrăgostească nebunește de 
singura persoană pe care n-ar fi putut niciodată s-o aibă: el însuși. Astfel, tânărul întinde mâna stângă 


spre imaginea lui reflectată în apă, sperând să reușească să atingă ce iubea, dar nu poate decât să-și ude 
degetele. Cercul care îl înconjoară nu face decât să exalte perfecta simetrie a reflexiei care pune în 
relație cele două figuri. 


Faimosul tablou de la Palazzo Barberini din Roma este una dintre numeroasele capodopere ale artei care 
au folosit simetria drept cheie pentru a istorisi frumuseţea. 


Semnificaţia literală a cuvântului grecesc din care derivă, cu ajustările cuvenite, amintește conceptele de 
proporție și de armonie care ocupau un loc important în imaginarul estetic și filosofic al Antichității. 
Pentru greci și romani, opera, ca să fie frumoasă, trebuia să fie în mod necesar simetrică, cu elemente și 
volume în relație matematică între ele. 


Simetria centrală, cea care definește distribuţia uniformă a feliilor unei portocale sau a vârfurilor unei 
stele-de-mare, este din plin folosită în lumea clasică — să ne gândim la cupola Panteonului sau la Templul 
lui Hercule Învingătorul din piaţa Bocca della Verità din Roma. 


Accepţiunea modernă a simetriei care, deși reunindu-se cu tradiţia, presupune repetiţii uniforme de 
forme și figuri, transformări sub translaţii și rotații, reprezintă o achiziție mai recentă. Din această nouă 
conștiință s-au născut adevărate bijuterii ale Renașterii, precum cupola bazilicii San Pietro a lui 
Michelangelo sau minunăţia lui Bramante, Tempietto di San Pietro in Montorio. 


Noţiunea modernă de simetrie a făcut posibilă o formalizare matematică care a găsit multe aplicaţii în 
domeniul științific. Pentru fizică, îndeosebi, simetria nu este doar o proprietate care implică armonie și 
eleganţă în relaţii. Este un adevărat instrument de cercetare care a permis descoperirea unor noi legi ale 
naturii. Toate acestea s-au întâmplat graţie lui Emmy Noether, poate cea mai mare matematiciană din 
istorie. 


Tânăra cercetătoare germană a trebuit să sufere mulţi ani înainte să poată preda la universitate; era o 
colaboratoare neplătită și cu greu suportată când, în 1918, a ajuns să formuleze relaţia care avea să 
schimbe chipul fizicii contemporane. Teorema lui Noether stabilește că oricărei simetrii continue a legilor 
fizicii îi corespunde o lege de conservare, adică o cantitate fizică măsurabilă care rămâne constantă. 


Exemplele cele mai comune sunt simetriile care stau la originea principiilor de conservare ale mecanicii 
cuantice. Dacă un sistem urmează legile mișcării care nu se schimbă când se deplasează sistemul de 
referință — simetrie prin translație spaţială —, atunci se conservă cantitatea de mișcare; dacă aceleași se 
dovedesc invariante prin translaţia continuă în timp, se conservă energie; dacă rămân neschimbate prin 
rotaţie, se conservă momentul cinetic și așa mai departe. 


În fizica contemporană această relaţie dintre simetrie, transformări și mărimi fizice care se conservă va fi 
generalizată. Invarianţa unor proprietăţi fizice într-un sistem supus unor transformări va permite 
descoperirea și formalizarea de relaţii care vor pune bazele unei noi concepții a materiei. Se vor naște 
astfel principiile de conservare de mărimi fizice cu nume ciudate, care se vor dovedi decisive pentru 
descrierea celor mai mărunte componente ale materiei: stranietatea, izospinul, numărul leptonic și așa 
mai departe. 


Conceptul de simetrie va deveni mai general, de aceea se va vorbi de simetrii continue sau discrete, 
locale sau globale, exacte sau aproximative — toate instrumente fundamentale pentru a înţelege dinamica 
particulelor elementare și a câmpurilor lor. Fără contribuţia lui Emmy Noether toate acestea n-ar fi fost 
posibile. 


Apogeul acestui efort va fi dezvoltarea Modelului Standard al particulelor elementare, o monumentală 
construcție cuprinzând cea mai îngrijită descriere a materiei de care dispunem în prezent. 


Teoria cu cel mai mare succes a fizicii contemporane explică materia prin intermediul unui număr foarte 
limitat de componente: șase quarcuri și șase leptoni, organizate fiecare în trei familii diferite. Cele 12 
particule de materie se combină împreună, sau interacționează între ele, făcând schimb de alte particule 
care transmit forțele: fotonul care transmite forța electromagnetică; gluonii care transmit forţa tare; 
bosonii vectoriali W și Z care fac să se propage forța slabă. Particulele de materie, leptonii și quarcurile, 
au spin semiîntreg (1⁄2) și constituie familia fermionilor, în timp ce particulele care poartă forţele au spin 
întreg (1) și formează familia bosonilor. Cu această limitată listă de ingrediente se pot construi toate 
formele de materie cunoscute, atât cele stabile care populează viața noastră cotidiană, cât și cele exotice 
și efemere care se produc în acceleratoare sau în procese cu energie înaltă în miezul stelelor ori în timpul 
catastrofelor cosmice. 


Teoria a avut imediat un succes răsunător graţie imensei sale puteri predictive. Încă de când a fost 
formulată, în anii 1960, a produs ipoteze despre noi particule care au fost cu regularitate descoperite și a 
permis să se calculeze cu mare precizie noi mărimi care, odată măsurate, s-au dovedit în acord cu 
previziunile, uneori până la a zecea cifră zecimală. 


Arhitrava Modelului Standard este unificarea interacțiunii electromagnetice cu cea slabă, acestea 
devenind astfel două manifestări diferite ale unei forţe unice, forța electroslabă. 


Totul se naște încă o dată dintr-o simetrie. Primul care a întrevăzut-o a fost Enrico Fermi care avea puțin 
peste 30 de ani când a intuit că în spatele unui fenomen aparent marginal — radioizotopi care se 
dezintegrau emițând electroni — se ascundea o nouă forță fundamentală. Fermi a emis ipoteza unei 
puternice analogii formale între noua interacțiune și electromagnetism și a utilizat-o pentru a construi o 
descriere a noii forţe și a-i calcula constanta de cuplaj. 


Mulţi ani, noua forță va fi numită „interacţiunea lui Fermi“. Își va schimba numele în interacțiune slabă 
abia după mult timp, pentru a aminti valoarea mică a acelei constante, G, care determină intensitatea 
forţei și care, în onoarea celui care a descoperit-o, încă este numită „constanta lui Fermi“. 


Ideea inovativă a tânărului om de știință a deschis drumul acelei unificări de forță electromagnetică și 
forţă slabă care, 30 de ani mai târziu, avea să constituie baza Modelului Standard al forțelor 
fundamentale. 


În 1865, James Clerk Maxwell publica ecuaţiile care puneau bazele teoriei unificate a fenomenelor 
electrice și magnetice: se năștea electromagnetismul. La distanţă de un secol, istoria se repetă. Puțin 
după jumătatea anilor 1960, cei care vor confirma noua teorie sunt Steven Weinberg, Sheldon Glashow și 
Abdus Salam, cu contribuţia determinantă a lui Gerardus 't Hooft. Electromagnetismul și forța slabă sunt 
două manifestări diferite ale aceleiași interacțiuni, care de aici încolo va trebui denumită electroslabă. 


Descoperirea lui W și Z, bosonii vectoriali prevăzuţi de noua teorie formulată de Carlo Rubbia în 1983, va 
marca triumful definitiv al Modelului Standard. 


Sub suprafaţa succesului se ascundea totuși o fisură adâncă, o slăbiciune intrinsecă a teoriei care ar fi 
putut face să se prăbușească arhitrava și să provoace colapsul întregului edificiu. 


Totul se năștea din cea mai simplă întrebare: cum e posibil ca cele două interacțiuni, atât de diferite între 
ele, să fie manifestări ale aceleiași forțe? Forța electromagnetică are rază de acţiune infinită, în timp ce 
interacțiunea slabă se manifestă doar pe infimele distanţe subnucleare. O lege generală a fizicii ne spune 
că raza de acţiune a unei forțe este invers proporțională cu masa particulei care o transportă. Fotonul are 
masă nulă și deci interacţiunea electromagnetică ajunge la distanţe enorme. Dimpotrivă, W și Z sunt 
foarte masive, cântăresc cât 80-90 de protoni, iar raza lor de acţiune este minusculă. Forţa slabă 
acționează în interiorul nucleelor și de aceea nu ne-am dat seama de prezenţa ei până cu puţin timp în 
urma. 


Dar atunci cum poate fotonul, lipsit de masă, să medieze aceeași interacţiune electroslabă transportată 
de particulele W și Z? Ce diferenţiază de fapt particulele W și Z de foton? Ce este, mai precis, mărimea pe 
care o numim masă? 


Frumuseţea simetriei distruse 


Castelfranco Veneto este una dintre multele bijuterii ascunse ale Italiei. A păstrat structura originară a 
orașului fortificat, dezvoltat în interiorul castelului care îl apăra. Domul care a fost clădit așa cum trebuie 
în centrul orașului este o frumoasă construcţie neoclasică. E o biserică de dimensiuni reduse, nimic 
comparabil cu marile bazilici. Dar imediat cum intri și ajungi la capela Costanzo, la dreapta prezbiteriului, 
ți se taie răsuflarea. Pe altar tronează Pala de Giorgione, capodoperă a pictorului din Castelfranco, a cărui 
casă natală se poate încă vizita în piaţeta din apropiere. 


Giorgio Barbarelli, pe numele lui adevărat, a avut o viaţă scurtă, dar a lăsat lumii opere memorabile. Are 
doar 25 de ani când, în 1503, începe să picteze icoana pe care i-a comandat-o Tuzio Costanzo, un 
condotier din Messina, angajat să conducă armatele Serenissimei. Vrea o icoană de altar pentru capela 
funerară a fiului lui, Matteo, răpus de malarie la 23 de ani, în împrejurimile orașului Ravenna, în timpul 
unei campanii militare. 


Giorgione face o alegere care rupe tradiţia. Înaintea lui, artiștii foarte mari — de la Piero della Francesca 
până la însuși maestrul lui, Giovanni Bellini — își plasaseră mereu personajele în centrul unei compoziţii 
ideale, în interiorul unui joc de perspectivă solemn, care uneori amintea liniile bisericii în care erau 
amplasate tablourile. Giorgione păstrează puternica structură iconografică a piramidei, în vârful căreia 
stă Madona cu Pruncul, dar decide să spargă perspectiva și să o deschidă spre exterior. Tronul foarte 
înalt, supranatural, aproape metafizic, se detașează pe un peisaj de o blândeţe sfâșietoare, cufundat într-o 
lumină uniform difuză care învăluie câmpii și coline. În personaje și fundal se celebrează triumful picturii 
tonale venețiene, tuşa care îi diferenţia pe pictorii Serenissimei de florentini, acea „pictură fără desen“ 
despre care vorbea Giorgio Vasari în Vieţile. O tehnică iscusită realizată cu straturi de culoare suprapuse, 
care evită orice tranziţie bruscă între lumini și umbre, învăluind toate marginile într-un clarobscur egal 


distribuit și delicat. 


Tabloul mare are o dublă simetrie axială: sus-jos și dreapta-stânga. O mare bucată de pânză de catifea 
roșu-închis delimitează lumea pământească, cu pavimentul care imită tabla de șah, armonios și ordonat, 
pe care se sprijină baza tronului și cele două personaje de pe cele două laturi. Sus, lumea celestă care se 
detașează pe un peisaj de o melancolie dureroasă, având în centru figura Fecioarei Maria. 


Simetria perfectă este ruptă în partea de sus de imaginea Pruncului, așezat pe genunchiul drept al 
Madonei, căzut pe gânduri, conștient fiind de destinul său. În partea de jos, cele două personaje au 
aceeași postură și sunt poziţionate perfect simetric faţă de axa mediană a picturii; ambele se uită drept în 
ochii privitorului și îl transportă în interiorul reprezentării, dar contrastul dintre ei n-ar putea fi mai 
aprins. Sfântul Francisc, în partea dreaptă, îmbrăcat cu o tunică umilă în care a mers la Damietta, lipsit 
de apărare și dezarmat, ca să ducă mesajul lui de pace sultanului Egiptului, al-Malik al-Kamil. În partea 
stângă, în schimb, armura strălucitoare a Sfântului Nicasie, călugăr-războinic al Ordinului Ospedaliero al 
Sfântului loan din Ierusalim. A luptat, în calitate de cruciat, pe Pământul Sfânt și, luat prizonier în bătălia 
de la Hattin, a fost decapitat în prezenţa lui Saladin, unchiul sultanului care, ani mai târziu, va dialoga 
pașnic cu sfântul din Assisi. Nicasie are stindardul ordinului religios cavaleresc, steagul cu crucea care va 
deveni însemnul Cavalerilor de Malta, și lancea care îl susține este ultimul și cel mai important element 
de rupere a tuturor simetriilor: invadând spaţiul ceresc, rupe împărțirea dintre cele două lumi și, în fine, 
sparge cu o diagonală agresivă ordinea verticală a compoziţiei. Iată, într-o singură pictură, acea rupere a 
simetriei mânuită cu măiestrie absolută care face tabloul să devină o capodoperă de noutate și de 
frumuseţe. 


Farmecul „simetriei distruse“ se regăsește în multe realizări artistice. Ritmul ordonat al simetriei perfecte 
conferă pace sufletească și linişteşte, dar riscă să fie monoton; nu emoţionează, pentru că nu produce 
surpriză; elementul de rupere neliniștește, dar totodată stârnește curiozitatea, ne îndeamnă să părăsim 
certitudinile și să încercăm să înţelegem unde ne duce această stricare a echilibrului. Șovăim o clipă, ne 
cuprinde o oarecare teamă faţă de noutatea neașteptată și riscurile pe care ea le presupune; apoi artistul 
ne linişteşte aducându-ne din nou în compoziţia bine cunoscută. Ca atunci când am urmărit o variațiune 
pe tema dominantă a simfoniei, ne-am temut că ne rătăcim și ne-am înseninat abia când am regăsit-o, 
într-un fel de îmbrăţișare, consolatoare, finală. Toate acestea sunt tehnici cunoscute și practicate cu 
măiestrie de mari pictori sau muzicieni geniali ca Bach și Mozart. Se naște din această diferenţă secretul 
fascinaţiei imposibil de depășit al marilor capodopere, de la neobişnuita înclinare a Turnului din Pisa la 
surâsul asimetric și seducător al Mona Lisei, până la sculpturile în bronz aurit ale lui Arnaldo Pomodoro: 
acele sfere șlefuite și perfecte, fiice ale unei relaţii matematice magice, pe care el o distruge și o 
descompune, arătând interiorul chinuit. 


Dacă ruperea simetriei în domeniul artistic este un gest deliberat care creează fascinaţie și uimire, de ce 
natura pare că nu poate rezista în faţa aceleiași tentaţii? 


Universul ieșit din faza inflaţionară este domnia perfecțiunii. Legile fizicii care îl reglementează sunt 
minunat de simetrice. De ce să rupi un mecanism atât de perfect? 


Pentru a înţelege rolul structurii spontane de simetrie pentru fizică se poate recurge la un exemplu 
mecanic: un creion sprijinit în vârful lui pe o suprafaţă plană. Starea iniţială a sistemului este perfect 
simetrică. Creionul se poate roti în jurul axei lui și legile fizicii rămân aceleași, deoarece câmpul 
gravitațional este simetric pentru rotații în jurul axei verticale. E un mod de a spune că dacă ar cădea pe 
plan, creionul ar putea-o face în orice direcție. Starea simetrică este instabilă și, lăsat singur, creionul va 
cădea. Pe planul orizontal creionul este stabil, dar a rupt simetria de rotaţie a câmpului gravitațional 
pentru că ales o anumită direcție. Căzând pe plan, creionul a pierdut energie și simetrie, dar a câștigat 
stabilitate și multiplicitate. 


Ceva de genul acesta s-a întâmplat în universul primordial. Starea incandescentă inițială are un nivel 
ridicat de simetrie, dar este instabilă; răcindu-se, pierde simetria și capătă stabilitate. 


Dar care era starea cu energia cea mai scăzută în care universul se situa? Ce mecanism putea face astfel 
ca simetria electroslabă să se rupă spontan? 


Problema se pusese încă de la primele începuturi ale teoriei electroslabe și fuseseră propuse diverse 
soluţii, niciuna dintre ele cu adevărat convingătoare. Ideea corectă le-a venit în 1964 unor tineri oameni 
de știință, care aveau cu puţin peste 30 de ani: Robert Brout și Francois Englert, doi belgieni, și un englez 
aproape de aceeași vârstă cu ei, Peter Higgs. 


Încă o dată niște tineri propun o idee nouă, în afara schemelor, pe care inițial nimeni nu o ia în 
considerare, pentru că este într-adevăr revoluţionară. 


Dacă ecuaţiile celor două interacțiuni sunt aceleași, ceea ce rupe simetria nu poate fi decât mediul în care 
se propagă. Adică spaţiul vid. Cu alte cuvinte, spaţiul vid este cel care „rupe simetria“, pentru că spaţiul 
vid nu e... vid. Un câmp ocupă toate cotloanele universului din vremuri imemoriale. Câmpul Higgs, produs 
de o particulă scalară fundamentală, este cel pe care trebuie să-l adăugăm la particulele Modelului 


Standard. Doar așa se poate explica cum anume forța electromagnetică și cea slabă au comportamente 
atât de diferite, încât să nu pară înrudite nici pe departe. 


În schimb, în micul univers incandescent al originilor, câmpul Higgs se găsea într-o stare de efervescenţă 
care făcea totul perfect simetric. La scăderea temperaturii, el a îngheţat într-o stare de echilibru cu 
energie mai scăzută care rupe simetria originară. Particulele W și Z devin masive pentru că rămân prinse, 
greoi, în câmpul care le ţine captive, în timp ce fotonul continuă să hoinărească pretutindeni, lipsit de 
masă: nici nu-și dă seama de noutate, pentru că acel câmp nici măcar nu-l gâdilă. 


Un mecanism analog explică de ce leptonii și quarcurile au mase atât de diferite între ele. Și ele apar, 
toate, în mod democratic, lipsite de masă. Câmpul Higgs este cel care selectează și deosebește între ele 
particulele masive de cele ușoare. Cu cât este mai puternică interacţiunea cu câmpul, cu atât mai mare 
este masa particulei. 


Totul era convingător, în mod elegant... cu excepţia unui mic detaliu. Exista cu adevărat acest câmp 
Higgs? Cine putea fi sigur că acea soluție elegantă e într-adevăr cea aleasă de natură? Dacă exista un 
câmp pe undeva, trebuia să iasă la iveală particula asociată: era începutul marii curse pentru 
descoperirea bosonului Higgs. 


Descoperirea bosonului Higgs 


A fost nevoie să se aștepte aproape 50 de ani pentru a verifica dacă mecanismul Higgs este într-adevăr 
responsabil de ruperea simetriei electroslabe. Atât a durat căutarea celei mai echivoce particule din 
istoria fizicii. 


Teoria nu prevedea ce masă trebuia să aibă bosonul Higgs, care putea deci să se ascundă oriunde. 
Decenii la rând, oamenii de știință din toată lumea au făcut eforturi supraomenești ca să încerce să 
prindă noua particulă, fără să obţină rezultate. Acum, că am descoperit-o, știm că asta s-a întâmplat 
pentru că bosonul Higgs era atât de greu, încât energia acceleratoarelor în funcţiune până în 2010 nu era 
suficientă ca să-l producă. Punctul de cotitură s-a obţinut odată cu construirea LHC, marele accelerator al 
CERN din Geneva. 


Acceleratoarele de particule sunt mașini ale timpului moderne: ne poartă înapoi cu miliarde de ani, 
permiţându-ne să studiem fenomenele de la originea universului nostru. Coliziunile care au loc în spaţiul 
vid duc la crearea de particule materiale. E o aplicaţie a faimoasei relaţii de echivalență între masă și 
energie a lui Einstein. Când un fascicul de particule se lovește de un altul, energia ciocnirii se poate 
transforma în masă, E = mc? — cu cât este mai mare energia, cu atât mai grele sunt particulele care se 
pot produce și studia în toate detaliile. Sunt deci fabrici de particule care nu mai există, care aduc din nou 
la viaţă, pentru fracțiuni de secundă, forme de materie dispărute imediat după Big Bang. 


În prezent, LHC este cel mai puternic accelerator în funcţiune din lume. Două fascicule de protoni 
compuși din mii de pachete circulă în direcţii opuse printr-un tub gol cu circumferința de 27 de kilometri. 
In fiecare pachet sunt concentrate mai mult de 100 de miliarde de protoni care sunt acceleraţi de 
câmpuri electrice foarte intense, în timp ce magneţi puternici le deviază traiectoriile ca să-i țină pe orbită 
și să-i facă să intre în coliziune. Energia din LHC este de 13 TeV, dar pentru că protonii sunt alcătuiți din 
quarcuri și gluoni, coliziunile lor sunt destul de complicate și doar o parte a energiei disponibile, câțiva 
teraelectronvolţi, se poate transforma în particule masive. Protonii grei, oricum, pierd puţină energie prin 
iradiere și e deci ușor să-i împingi la energii mai înalte. De aceea, acceleratoarele cu protoni sunt 
aparatele cele mai potrivite pentru descoperirea directă de particule noi. 


Acceleratoarele cu electroni au o funcție complementară. Fiind vorba de particule punctiforme, coliziunile 
lor sunt mult mai simple și toată energia coliziunii se poate exploata pentru a produce particule noi. Sunt 
aparatele ideale pentru a face măsurători de mare precizie și a încerca să descoperi particule noi indirect, 
adică prin căutarea de anomalii fine. 


Dezavantajul acceleratoarelor cu electroni este că nu permit să atingi energii prea înalte. Particulele 
ușoare ca electronii, când se mișcă pe orbite circulare, iradiază mari cantităţi de fotoni și lasă să le scape 
în acest fel o fracțiune semnificativă a energiei lor. Această pierdere sporește drastic la creșterea energiei 
și în cele din urmă constituie o barieră de netrecut care limitează energiile potenţiale pentru 
descoperirea directă de particule noi. 


Energiile care izvorăsc din coliziunile de particule produse de acceleratoare sunt nesemnificative dacă 
sunt raportate la viaţa noastră cotidiană. Dar acolo, concentrate în spaţiul infim în care au loc aceste 
ciocniri, se recreează condiţiile extreme care nu se mai produseseră din vremurile Big Bangului. În aceste 
coliziuni, ascunse printre nenumărate fenomene foarte cunoscute și mai convenţionale, s-au produs 
evenimente speciale care ne-au permis să identificăm bosonul Higgs. 


Rezultatul a fost posibil grație muncii a două grupuri distincte de cercetare care se numesc ATLAS și 
CMS și sunt compuse fiecare din mii de oameni de știință. Opţiunea de a avea două experimente când se 
caută particule noi este aproape obligatorie. Semnalele vânate sunt atât de rare și posibilităţile de a greși, 
atât de mari, încât doar având două experimente independente, bazate pe tehnologii diverse și conduse 
de grupuri diferite de oameni de știință, este posibil să ajungi la certitudinea că nu e vorba de o alarmă 
falsă. 


ATLAS și CMS au fost concepute pentru a lucra în manieră total independentă și între ele există o 
competiţie foarte puternică: dacă unul reușește să descopere primul noua stare a materiei și celălalt 
ajunge acolo după, când poate doar confirma rezultatul, toată gloria descoperirii va merge la primul. De 
aceea, oamenii din cele două grupuri nu au un somn liniștit: coșmarul că ceva merge greșit sau că celălalt 
grup câștigă cursa pândește mereu după colţ. 


Printr-o serie întreagă de circumstanţe, la limita neverosimilului, s-a întâmplat în schimb că cele două 
experimente au funcţionat la perfecţie și cele două grupuri au câștigat cursa împreună. Au identificat în 
același timp primele semne ale prezenţei bosonului Higgs în date și apoi, când semnalul era atât de 
puternic încât nu mai lăsa loc îndoielilor și precauţiilor, împreună au anunţat lumii, în 2012, descoperirea 
unei particule noi. Nou-venitul are o masă de 125 GeV și s-a dovedit, în mod absolut, similar bosonului 
Higgs prevăzut de „tinerii din 1964“. 


Cu acest rezultat, Modelul Standard a celebrat un nou triumf care va fi confirmat de premiul Nobel, 
atribuit în 2013 lui François Englert și Peter Higgs, cei doi rămași în viaţă din trioul tinerilor oameni de 
știință care au lansat primii ipoteza existenței particulei cu pricina. 


Cine a rupt simetria între materie și antimaterie? 


Acum, că am descoperit particula nouă, lucrurile devin mai clare: putem să înțelegem mai bine când s-a 
întâmplat tranziţia și să trasăm contururile mecanismului de rupere spontană a simetriei electroslabe. 


Ora X depinde de masa bosonului Higgs căruia îi corespunde o temperatură precisă a universului 
primordial, atinsă la 10-11 secunde după Big Bang. Pornind din acel moment, interacțiunea 
electromagnetică se separă definitiv de cea slabă și începe un lung proces care va duce până la noi. 
Precum creionul care cade pe masă, universul a pierdut simetria, dar a dobândit multiplicitate și 
stabilitate. Tot ce ne înconjoară, minunăţia acestei infinite varietăți de forme care încă ne uimește, nu se 
putea naște dacă nu s-ar fi rupt simetria infernală care o ţinea captivă. Sărutul bosonului Higgs a rupt 
vraja care o ţinea prizonieră pe prinţesă în perfecțiunea aducătoare de moarte a uniformității absolute. 
Din acea diferenţă, din acel mic defect primordial a izvorât totul. 


Astăzi se poate descrie potenţialul asociat cu noul câmp scalar și se poate înţelege mai bine mecanismul 
care a avut un rol atât de important în construirea structurii materiale a universului. 


Poate că în acel moment magic se ascunde și cheia pentru a rezolva misterul antimateriei; de aceea, 
odată cu descoperirea bosonului Higgs, își fac apariţia noi ipoteze. 


Prima idee despre antimaterie datează din 1928 și se naște, aproape din întâmplare, din calculele lui Paul 
Adrien Maurice Dirac. Foarte tânărul om de știință englez, avea 26 de ani la vremea aceea, încerca să 
formuleze o teorie care să explice comportamentul particulelor subatomice la energii înalte. Ca s-o facă, 
trebuia să împace transformările datorate efectelor relativiste cu descrierea particulelor oferită de 
mecanica cuantică. Când a definit ecuaţia relativistă a mișcării pentru electroni, și-a dat seama cu 
stupoare că era valabilă și pentru electronii pozitivi. Ceea ce inițial părea o pură coincidenţă formală, 
curând a fost considerată descoperirea unei alte simetrii fundamentale a naturii. Mecanica cuantică 
relativistă ne spune că pentru orice particulă cu sarcină trebuie să existe o altă particulă cu masă 
identică, dar de sarcină opusă — cea pe care azi o numim antiparticulă. 


Ideea că pot exista componentele elementare ale unei antilumi era atât de bizară, încât la început nimeni 
n-a luat-o în serios. Lucrurile s-au schimbat când un alt tânăr fizician, Carl David Anderson, de 27 de ani 
din Caltech, și-a concentrat atenţia asupra anumitor urme care apăreau în detectorul cu care studia 
razele cosmice. După infinite verificări, concluzia lui a fost foarte clară: era vorba de particule care aveau 
aceeași masă a electronului, dar sarcină pozitivă. Fuseseră descoperiţi primii pozitroni; antimateria, deși 
rară, era o componentă reală a lumii noastre materiale. 


De atunci, cu impecabilă regularitate, pe măsură ce creștea catalogul cu noi particule, se îmbogăţea în 
paralel și cel al partenerilor de sarcină opusă. 


Antimateria a devenit de-acum destul de comună. Se produce, pentru a fi utilizată sau pentru a i se studia 
proprietăţile, în multe acceleratoare de particule, dar este folosită și în proceduri clinice de rutină în 


multe spitale. Exemplul cel mai comun este PET, tomografia cu emisie de pozitroni, un examen de 
diagnoză care permite reconstituirea unor imagini funcționale ale unor organe pornind de la 
dezintegrarea de pozitroni și electroni. 


Una dintre proprietăţile care au impresionat cel mai mult imaginarul colectiv este tocmai această 
caracteristică: particule și antiparticule care vin în contact se transformă în perechi de fotoni cu energie 
totală egală cu masa sistemului inițial. Această transformare foarte eficientă de materie și antimaterie în 
energie a dus la nașterea unor întregi tradiţii știinţifico-fantastice. 


În realitate, nicio reacţie nu poate concura cu procesul de anihilare. Energia care s-ar putea produce 
combinând un kilogram de materie cu un kilogram de antimaterie ar fi de 70 de ori mai mare față de cea 
generată producând fuziunea nucleară a unui kilogram de hidrogen în heliu și de patru miliarde de ori 
mai mare față de cea produsă de combustia unui kilogram de petrol. Problema este că până acum nimeni 
nu a găsit un mecanism eficient care să producă mari cantităţi de antimaterie. Acceleratoarele de 
particule produc cantităţi infime, fapt ce presupune costuri de energie și materiale colosale. S-a estimat 
că, pentru a produce 10 miligrame de pozitroni, ar fi nevoie de cheltuirea a 250 de milioane de dolari. În 
fine, antimateria ar costa 25 de miliarde de dolari pe gram, dovedindu-se materialul cel mai rar și mai 
scump de pe Pământ. Deocamdată, așadar, proiectul de a construi astronave cu propulsori pe bază de 
antimaterie, ca Enterprise din Star Trek, se dovedește neconvenabilă. 


Încă de la primele lui formulări, conceptul de antimaterie este însoţit de o chestiune la care fizica n-a știut 
încă să dea răspuns: dacă ecuaţiile sunt simetrice și descriu în mod echivalent comportamentul de 
materie și antimaterie, de ce lumea noastră este dominată de materie? E firesc să te gândești că, la 
sfârșitul fazei inflaţionare, energia în exces a extras din spaţiul vid cantităţi egale de materie și de 
antimaterie. Dar antimateria pare definitiv dispărută din universul care ne înconjoară. Ce s-a întâmplat cu 
ea? 


Pentru a răspunde la această problemă grea lucrează mii de cercetători care urmează căi foarte diferite 
între ele. Prima presupune că este posibil să fi scăpat mari concentraţii de antimaterie în regiunile 
spaţiului încă neexplorate; întregi lumi compuse din antimaterie, gigantice galaxii de antiprotoni și 
pozitroni care au scăpat până acum tuturor observaţiilor. 


În a doua cercetare, ipoteza este că totul se datorează unei diferenţe fine de comportament între materie 
și antimaterie, o mică anomalie, care rupe simetria originară și stă la baza a tot. S-au condus studii 
detaliate și, într-adevăr, s-au găsit diferite mecanisme care dau materiei o foarte ușoară preponderență în 
procese de dezintegrare a particulelor și antiparticulelor. Aceste diferenţe sunt prevăzute de Modelul 
Standard, dar preferința acordată materiei se dovedește prea mică pentru a explica excesul pe care îl 
observăm în jurul nostru. 


În fine, în ultimii ani s-a propus o altă ipoteză. Totul ar fi putut fi determinat de ceva foarte special care s- 
a întâmplat tocmai când bosonul Higgs a ocupat centrul scenei și a rupt acea perfectă simetrie care 
domina universul primordial. Se poate să fi fost de ajuns o ușoară preferinţă de cuplaj cu particule, și nu 
cu antiparticule, și iată că se produce universul material care ne înconjoară. 


Dar își fac apariţia și alte ipoteze. Că antimateria s-a născut tocmai din modalităţile în care a avut loc 

tranziția de fază. Ín funcţie de viteza cu care s-a realizat această trecere, o anomalie locală ar fi putut 
deveni proprietate generală a noului sistem și în acel moment s-ar fi creat bifurcația. Universul nostru 
material ar fi apucat-o pe calea materiei, părăsind-o definitiv pe cea a antimateriei. 


Pentru a studia în detaliu aceste fenomene va fi nevoie să se producă zeci de milioane de bosoni Higgs și 
să li se măsoare în detaliu cele mai mărunte caracteristici, în căutarea oricărei posibile anomalii. Sunt 
studiile realizate cu LHC, pe măsură ce este crescută luminozitatea aparatului pentru a produce mai 
multe coliziuni. Dar e posibil ca, pentru a înţelege cu adevărat ce s-a întâmplat, să fie nevoie de 
construirea unui accelerator și mai puternic. Atât de energetic, încât să perturbe câmpul Higgs și să 
reconstituie toate etapele acelei tranziţii fatale, studiindu-i-se comportamentul departe de acea poziție 
comodă de echilibru în care se odihnește de miliarde de ani. 


Cea mai profundă dintre simetrii 


Sub numele de supersimetrie se ascunde în realitate o familie complexă de teorii care au în comun 
ipoteza că orice particulă cunoscută are un partener supersimetric, adică o particulă care îi seamănă 
perfect, cu excepția faptului că este mult mai grea și are un spin diferit, care diferă cu + 1/2. Fermionilor 
obișnuiți, cu spin semiîntreg 1/2, le corespund așadar bosoni supersimetrici cu spin întreg (0, 1), în timp 
ce bosonilor obișnuiți le corespund fermioni supersimetrici. În superlume, fermionii sunt cei care poartă 
interacțiunile și bosonii — cei care constituie materia. 


Teoria prevede că această formă superioară de simetrie s-a rupt și ea în primele clipe de după Big Bang. 
Cu alte cuvinte, particule supersimetrice populau mediul incandescent al universului primordial în 
proporție egală în raport cu materia normală. Dar răcirea rapidă datorată expansiunii a produs dispariţia 
în masă. Devenind imposibil pentru ele să supraviețuiască, s-au dezintegrat aproape imediat în materie 
normală și de aceea nu se mai găsesc în jur. 


În realitate, este posibil să fi existat niște excepţii. Teoria prevede că pot exista particule supersimetrice 
stabile, mai precis că nu se pot dezintegra în nimic altceva. Aceste particule grele, care ar interacţiona 
doar slab, ar putea să alcătuiască enorme aglomerări capabile de o atracţie gravitațională intensă. Dacă 
ar fi așa, asta ne-ar permite să înțelegem originea materiei întunecate care ţine laolaltă galaxii și roiuri de 
galaxii. Aceste enorme concentrări de particule supersimetrice stabile ar putea fi rămășiţa fosilă a acelei 
epoci primordiale în care materia supersimetrică domina lumea. 


Farmecul lui SUSY, acronimul cu care este indicată totalitatea teoriilor supersimetrice, provine și din 
faptul că din teorie ar rezulta un scenariu mai simplu pentru unificarea interacțiunilor fundamentale și ar 
fi un loc special și pentru bosonul Higgs. Particula descoperită în 2012 ar fi în realitate prima dintr-o 
întreagă familie de super-Higgs și supersimetria ne-ar permite să înțelegem mai bine de ce are o masă de 
125 GeV. Particule supersimetrice virtuale l-ar proteja de instabilitatea care chinuie, prin efecte cuantice, 
un scalar cu acea masă, construindu-i în jur un fel de armură protectoare. 


Însă pentru ca teoria să fie verificată, nu este de ajuns să fie elegantă și să se bucure de o popularitate 
semnificativă printre fizicienii teoreticieni. E nevoie ca aceste particule atât de ciudate să fie identificate 
în datele vreunui experiment și asta până acum nu s-a întâmplat. E posibil ca teoria să fie greșită. Sau 
particulele supersimetrice ar putea fi atât de grele, încât nici cu LHC să nu reușim să le producem. În 
acest caz, ne-am putea da seama de prezenţa lor prin intermediul efectelor lor virtuale. Particule 
ultramasive pot să plutească ușor ca niște fantome în jurul particulelor cunoscute și să interfereze cu 
mecanismele prevăzute de Modelul Standard. Ce a fost făcut până acum nu este de ajuns, pentru că se 
caută particule cu caracteristici foarte diferite. S-ar ivi anomalii care ar putea fi înregistrate de 
detectoarele noastre și constitui o importantă descoperire „indirectă“ a noii fizici. 


Iată deci că vânarea supersimetriei continuă pe mai multe fronturi simultan. Profitând de creșterea de 
energie a LHC, care din 2015 funcţionează la 13 TeV, se speră că se va reuși producerea acelor particule 
masive care au scăpat tuturor cercetărilor de până acum. În același timp, se caută verii bosonului Higgs 
în regiunea care a fost deja explorată în căutarea scalarului Modelului Standard. Ce s-a făcut până acum 
nu este suficient, pentru că se caută particule cu caracteristici foarte diferite. Verii supersimetrici ai 
bosonului Higgs au moduri de producere și dezintegrare speciale și trebuie deci să se elaboreze strategii 
foarte specifice. E apoi nevoie de o mare cantitate de date, pentru că ar putea fi particule mai dificil de 
produs și mai rar de găsit. 


Independent de toate astea, continuă studiile despre bosonul Higgs la 125 GeV. Modelul Standard îi 
prezice toate caracteristicile cu mare precizie. Până acum tot ce am văzut se potrivește cu previziunile, 
dar precizia noastră este limitată de cantitatea mică de bosoni pe care am reușit să-i producem și să-i 
reconstituim. Pentru multe procese de dezintegrare, incertitudinea măsurătorilor noastre este încă foarte 
ridicată și ar putea ascunde anomaliile prevăzute de SUSY. 


Cu LHC continuă o muncă de analiză, precisă, răbdătoare și sistematică. Nu va fi lăsat nimic neîncercat 
pentru a căuta semnale clare de supersimetrie, cu speranţa secretă că bosonul Higgs, de puţin timp 
descoperit, poate îndeplini rolul de portal care se deschide spre noua fizică și că tot ce s-a întâmplat în 
2012 poate fi prima verigă dintr-un lung lanţ de descoperiri. 


Acceleratoarele viitorului 


Fizica trăiește un moment de profundă transformare. Acum, când a fost găsită ultima particulă care lipsea 
încă la apel, Modelul Standard al interacțiunilor fundamentale este așadar complet. Dar, în momentul 
precis în care se celebrează un alt triumf al acestei teorii, toţi sunt conștienți că lista fenomenelor pentru 
care ea nu oferă nicio explicaţie este atât de lungă, încât e într-adevăr stânjenitor. 


Încă nu se înțelege dinamica exactă a inflaţiei, nici nu se reușește unificarea în manieră coerentă a 
forțelor fundamentale, inclusiv gravitația. Sunt total necunoscute mecanismele care au dus la dispariţia 
antimateriei, ca să nu mai vorbim de fenomenele care ar putea explica materia și energia întunecată. 


Toţi sunt conștienți că, mai devreme sau mai târziu, Modelul Standard va trebui să fie redimensionat. 
Probabil că va deveni un caz particular al unei teorii mai generale, capabilă să ofere o nouă și mai 
completă descriere a naturii. Frumuseţea muncii de cercetare este că nimeni nu știe când s-ar putea 
întâmpla asta. Fiecare zi ar putea fi cea bună: e de ajuns ca în ultimele analize ale datelor de la LHC să se 


ivească o nouă stare a materiei; sau poate că va fi nevoie de ani de încercări și eventual o nouă generaţie 
de acceleratoare. 


Iată că, în timp ce se continuă munca, deja se proiectează instrumentele viitorului. Perioadele pentru 
dezvoltarea și punerea în operă a unui nou accelerator se măsoară în decenii. Primele discuţii despre 
LHC au început la jumătatea anilor 1980 și noul aparat a fost terminat în 2008. Dacă ne gândim la un nou 
accelerator care să înceapă operaţiunile în 2035-2040, este momentul să acționăm. Nu este o întâmplare 
că la începutul lui 2019 CERN a publicat raportul care descrie proiectul FCC, acronimul pentru Future 
Circular Collider, acceleratoarele ce-i vor urma lui LHC. 


FCC este un grup de studiu internaţional care are scopul de a realiza un proiect, de a defini 
infrastructurile și de a estima costurile pentru un collider de 100 de kilometri care se va construi la 
CERN. Proiectul prevede, într-o primă fază, un accelerator care va produce coliziuni între electroni și 
pozitroni, FCC-EE, care va fi pe urmă convertit într-un aparat proton-proton, FCC-HH, urmând schema de 
succes deja utilizată la CERN cu secvenţa LEP și LHC. 


Propunerea, apărută în 2014, a obţinut imediat un sprijin foarte mare din partea comunităţii 
internaţionale. Acţiunea vede implicați peste 1 300 de fizicieni și ingineri proveniţi de la 150 de 
universităţi, institute de cercetare și parteneri industriali. Rezultatul studiului este un raport detaliat care 
constituie baza pentru a defini noua strategie europeană în domeniul acceleratoarelor de particule. 


Decizia de a construi această nouă infrastructură ar fi trebuit luată în 2020. Într-un scenariu realist, s-ar 
putea începe construcția FCC-EE în 2028 și iniţia operaţiunile înainte de 2040. Aparatul cu protoni este în 
schimb mai complex și ar presupune alţi ani de dezvoltare pentru producţia pe scară industrială a 
magneţilor. Începutul lui FCC-HH s-ar situa între 2050 și 2060. 


În fine, se iau decizii cruciale care vor determina limitele cercetării științifice de bază pentru un secol 
întreg. 


Din punctul de vedere al cercetării, combinaţia succesivă a celor două acceleratoare este configuraţia 
optimă. Se prezintă ca un fel de încolţire pentru a nu lăsa cale de scăpare noii fizici, oriunde s-ar ascunde. 


Aparatul cu electroni și pozitroni este mediul ideal pentru a realiza măsurători de precizie ale bosonului 
Higgs și ale parametrilor fundamentali ai Modelului Standard. E prevăzut ca noul accelerator să 
funcţioneze mai întâi la 90 GeV pentru a produce o enormă cantitate de particule Z, pentru ca apoi să 
treacă la 160 GeV pentru a genera perechi de particule W, să urce la 240 GeV pentru a produce milioane 
de bosoni Higgs în asociere cu particulele Z și, în fine, să atingă 365 GeV pentru a crea particule top, cele 
mai grele dintre quarcuri. 


Noile particule, care ar explica materia întunecată sau noi interacțiuni care ne-ar duce la dimensiunile 
ascunse ale universului nostru, ar putea fi descoperite în mod indirect prin intermediul celor mai 
incredibile măsurători de precizie ale parametrilor Modelului Standard care au fost vreodată concepute. 


Dacă nu va fi suficientă precizia, se va trece la forța brută. Cu 100 TeV de energie a FCC-HH va deveni 
posibilă explorarea unei scări de energie de șapte ori mai mare decât la LHC. Oricare ar fi starea nouă a 
materiei, de masă cuprinsă între câţiva teraelectronvolţi și câteva zeci de teraelectronvolţi, ar fi 
identificată direct; se va putea înțelege dacă bosonul Higgs e elementar sau are o structură internă și va 
fi posibil să se studieze acele detalii ale ruperii spontane a simetriei electroslabe care s-ar putea dovedi 
decisivă în înțelegerea predominanţței materiei în lume. 


Costurile proiectului sunt semnificative. Va fi nevoie de 9 miliarde de euro pentru a săpa tunelul și a 
asigura echipamentele pentru aparatul cu electroni. Vor trebui alte 15 pentru a construi puternicii 
magneţi necesari pentru FCC-HH. Totuși, dacă se ia în considerare intervalul de timp în care va fi 
distribuită investiţia și se ţine cont de contribuţiile financiare care vor putea proveni din toată lumea, 
acţiunea pare cu siguranţă posibil de susținut. Fără îndoială Europa, cu FCC, lansează provocarea și 
ocupă centrul scenei în dezbaterea mondială despre acceleratoarele viitorului. 


Statele Unite, lider indiscutabil al domeniului până acum câteva decenii, menţin un statut modest și par 
resemnate să joace un rol secundar. Complet diferit este cazul tigrilor asiatici, nu doar Japonia, ci și 
Coreea de Sud și mai ales China. 


Investiţiile în cercetarea fundamentală cresc de la an la an în China. Și cu procente la care noi, europenii, 
nici măcar nu îndrăznim să visăm. Între 2000 și 2010 aceste investiţii s-au dublat și deja China cheltuie 
mai mult decât întreaga Europă pentru cercetare și dezvoltare. A lansat și un ambițios program de 
explorare spaţială care cuprinde o staţie științifică orbitală și o misiune de explorare pe Lună și 
inaugurează în fiecare an zeci de universităţi noi și importante infrastructuri de cercetare. 


Clasa conducătoare chineză demonstrează că a înțeles importanţa investiţiilor în știința fundamentală 
care permit ţării să intre în elita tehnologică mondială. Dar proiectul lor este mult mai ambițios: nu vor 
doar să participe, au decis că vor să fie primii în activităţi pe care le consideră de importanţă strategică 
pentru o superputere al cărei obiectiv este să conducă întreaga lume. 


Nu e o întâmplare faptul că, pentru fizică, gigantul asiatic propune CEPC (Circular Electron Positron 
Collider), un proiect foarte asemănător cu FCC-ul nostru: un inel de 50-70 de kilometri care ar găzdui 
fabrica lui Higgs, un collider electron-pozitron de 240 GeV, pentru ca apoi să treacă la un accelerator cu 
protoni capabil să producă coliziuni de 50-70 TeV în centrul masei. 


Aparatul ar putea fi construit în regiunea Qinghuada, o zonă deluroasă aproape de mare, la 300 de 
kilometri de Beijing, cunoscută ca „Toscana Chinei“. Săparea unui tunel de zeci de kilometri în China are 
costuri mult inferioare comparativ cu Europa și, în plus, chinezii ar părea dispuși să acopere o bună parte 
din ele. 


În fine, propunerea lui FCC, care vine tocmai într-o perioadă de criză și diviziuni care traversează Europa, 
ar putea fi ocazia potrivită pentru a începe din nou să gândim în mare. Dacă Europa, continentul nostru, 
înțelege să joace un rol decisiv în dezvoltarea inovației și a cunoașterii neacceptând să cedeze altora 
poziţia de lider în sectoare strategice precum fizica fundamentală, FCC constituie o mare oportunitate. 


Iată că studierea a ceea ce s-a întâmplat la originile universului nostru cu 13,8 miliarde de ani în urmă se 
intersectează cu provocările științifice, tehnologice și poate chiar și politice ale momentului. 


Ziua 3. Nașterea nemuritorilor 


Evenimentul traumatic care a separat pentru totdeauna forţa slabă de cea electromagnetică tocmai a avut 
loc și, în aparenţă, nimic nu s-a schimbat. Spaţiul vid electroslab care s-a instaurat pretutindeni nu se 
vede și nici nu se poate atinge. Dar îl simt componentele acelui sistem haotic, frenezie dezlănțuită de 
obiecte punctiforme care se învârtejesc peste tot. 


Nou-venitul diferențiază comportamentul fiecărei componente, atribuie roluri, definește funcţii. E ca și 
cum, în sistemul dezordonat și nediferenţiat, s-ar fi instaurat brusc o orânduire interioară, încă invizibilă, 
care va duce repede la transformări ireversibile. Anarhia aparentă care domină interacţiunile multiple 
ascunde acum o tramă fină de ierarhii și de organizare. Din acest moment transformările vor fi profunde. 
O serie impunătoare de evenimente va conduce unele componente elementare să se condenseze în forme 
tot mai stabile de organizare. Sunt începuturile unei lumi materiale durabile, se consolidează mica 
temelie pe care va lua formă marea construcţie și în curând vom reuși să recunoaștem elemente care ne 
sunt familiare. 


Universul a atins de-acum o dimensiune de 100 de miliarde de kilometri și-și continuă totuși expansiunea 
imposibil de oprit. Temperatura lui, deși scade rapid, se măsoară încă în mii de miliarde de grade. În 
agitația spasmodică a componentelor lui încep să se perceapă diferenţe de comportament și unele 
regularităţi. Peste puţine clipe, odată cu reducerea temperaturii, cele mai ușoare particule quarc vor 
îngheţa într-o stare particulară. Un sistem complicat și genial, o stare legată din quarcuri și gluoni care 
ocupă o discretă porţiune de spaţiu vid; o casă foarte confortabilă, un spaţiu din abundentă, fără îndoială 
confortabil pentru găzduirea a trei particule quarc și a unui anumit număr de gluoni; un adevărat parc de 
distracții pentru componente elementare care vor fi libere să se urmărească una pe alta și să se lipească 
una de alta, înconjurate de particule virtuale care le leagă într-o îmbrăţișare haotică și învârtejită. Mediul 
este atât de bine alcătuit, încât va dura veșnic. Se nasc primii protoni, constituenți de bază ai oricărei 
structuri materiale mai complexe, atât de solizi și bine organizaţi, încât pot fi consideraţi, în mod virtual, 
nemuritori. Multe alte forme de organizare a materiei vor fi instabile, se vor transforma în altceva, poate 
după o fracțiune de secundă sau după un milion de ani. Nu va fi așa pentru proton, a cărui viață medie va 
fi atât de imens de lungă încât, prin comparaţie, cele 13,8 miliarde de ani ai universului se vor putea 
considera un eveniment de durată nesemnificativă. 


Totul este încă incandescent, dar în curând universul întreg va sfârși sub stăpânirea Geniului Rece, a 
cărui domnie nu va fi temporară, ca în Regele Arthur de Henry Purcell. Marele compozitor baroc îl face să 
se trezească din mormântul lui rece, de sub mantia zăpezilor perene, prin impulsul unei forțe primordiale 
care în univers nu există. Mediul glacial care ne înconjoară nu cunoaște primăveri; Persefona, fiica 
Demetrei răpită de zeul Infernului, a mâncat toate seminţele de rodie și nu va mai putea urca la 
suprafaţă. 


În acest loc atât de neospitalier, nimic nu este mai adaptat să supraviețuiască decât protonii. Ei vor 
constitui celula primordială de note care va fi folosită pentru a compune simfoniile cele mai complexe. 
Combinată în infinite variante, va da naștere celor mai neobișnuite variaţii și celor mai încurajatoare 
recurente, pornind de la o noutate iminentă din care va începe o serie de alte transformări. 


Masa specifică pe care, prin interacţiune cu spaţiul vid electroslab, au căpătat-o electronii le va permite 
să orbiteze în mod stabil primii protoni în așa fel încât se vor putea forma atomi și molecule. Astfel se vor 
produce imense nebuloase de gaz din care se vor naște primele stele și apoi galaxiile, și planetele, și 
sistemele solare până la primele organisme vii, treptat tot mai complexe, pentru a ajunge, în ultimă 
instanţă, până la noi. Acea serie de sunete minunate este pe cale să înceapă. Rămâneţi să ascultati. 


Lichidul perfect 


De la Big Bang a trecut doar o microsecundă (10-6, o milionime de secundă), temperatura depășește 10 
000 de miliarde de grade și întregul univers, dintr-un material ciudat clocotește. Seamănă cu o plasmă, 
alt termen care derivă din greacă pentru a indica un fel de gelatină, ceva, întocmai, care poate fi modelat. 
Denumim astfel, de exemplu, gazele ionizate, adică aduse la temperaturi atât de mari, încât le smulg 
atomilor toţi electronii, astfel că miezul, care rămâne neutru electric, se dovedește în realitate compus din 
particule libere de sarcină opusă. Plasma care ocupă universul primordial nu e alcătuită din ioni și 
electroni, ci e compusă din orice fel de particule care se mișcă cu viteze relativiste, mai ales quarcuri și 
gluoni. La acele temperaturi forța tare e prea slabă. Constanta ei de cuplaj va crește pe măsură ce 
universul se răcește, dar acum nu este încă în stare să conţină energia cinetică pentru a crea stări legate. 


Plasma din quarcuri și gluoni care rezultă este un gaz care seamănă cu un fluid ideal. Componentele lui 
alunecă una peste alta fără nicio rezistenţă, în esenţă incapabile să interacţioneze între ele. E un lichid 
perfect, cu vâscozitate, în realitate, nulă, un superfluid ideal, care curge pretutindeni fără efort, capabil 
să pătrundă în orice interstițiu lăsat gol. Acest fel de supă fină, impalpabilă și foarte caldă, cu 
proprietăţile ei ciudate, a fost studiată în toate detaliile de când a fost posibilă recrearea ei în laborator. 
Rezultatul este relativ recent și se bazează pe folosirea unor aparate puternice, capabile să producă 
ciocnirea ionilor grei. 


Cele mai comune acceleratoare folosesc particule punctiforme ca electronii, sau cel mult protonii, sisteme 
compozite alcătuite din câteva quarcuri și gluoni. Și în acest caz coliziunile cele mai energetice au loc 
între obiecte esenţial punctiforme: se ciocnesc frontal constituenţii săi elementari, adică perechi de 
gluoni sau de quarcuri, în timp ce restul protonului se fărâmiţează. 


Cu o pricepere specială, obiecte mult mai mari și complexe, ca ionii grei, pot fi injectate, pot fi făcute să 
circule și pot accelera în aceleași aparate. Este vorba, într-adevăr, de nuclee de atomi ionizaţi, cărora le- 
au fost sustrași, total sau parțial, electronii orbitali. Fiind încărcaţi cu sarcină, pot fi injectaţi în 
acceleratoare, pot căpăta energie și pot intra în coliziune cu alte fascicule. Fiind mai complecși și mai 
grei, coliziunile lor sunt mult mai spectaculoase, adevărate focuri de artificii din care ies zeci de mii de 
particule. 


Să luăm în considerare coliziunile între ioni de plumb care se realizează în LHC. În acest caz se 
accelerează și se produc coliziuni între nuclee foarte grele, alcătuite din mai mult de două sute de protoni 
și neutroni, toţi aduși la energii colosale. 


Un nucleu ultrarelativist seamănă cu un fel de disc compact și subțire. Relativitatea îl strivește în direcţia 
mișcării și quarcurile și gluonii care îl compun, cu masa lor care se mărește odată cu viteza, fac să 
crească rapid densitatea locală de materie nucleară. Când două discuri, aparținând unor fascicule 
contrare, se ciocnesc central, cap în cap cum se spune, e ca și cum s-ar suprapune sute de ciocniri 
individuale. În miezul coliziunii se dezvoltă o temperatură locală atât de ridicată, încât se văd quarcuri și 
gluoni, pentru o fracțiune de secundă, fuzionând pentru a forma o picătură din acel fluid primordial, 
plasma din quarcuri și gluoni. 


Energia celor mai moderne acceleratoare este atât de înaltă, încât se poate reproduce în laborator un 
minuscul Big Bang. Volumul infim în care acest fenomen are loc se extinde rapid datorită temperaturii 
foarte ridicate și, într-o clipă, fluidul își pierde caracteristicile, dând naștere unor valuri de particule 
cunoscute. Dar proprietăţile acestor produse secundare, emise din centrul coliziunii, ne permit să ne 
întoarcem la caracteristicile ciudate ale superfluidului originar. 


Un proton e pentru totdeauna 


După câteva microsecunde, la reducerea temperaturii, se depășește temperatura critică ce permite 
plasmei din quarcuri și gluoni să supraviețuiască. Universul este populat în acest moment de o mare 
abundență de fotoni, cu quarcuri și leptoni care hoinăresc pretutindeni împreună cu gluonii, în timp ce 
particulele W și Z, devenite masive, au o rază de acțiune limitată. 


Pe măsură ce universul se răcește, interacțiunea purtată de gluoni devine tot mai puternică, fiecare gluon 
ajunge să se lipească de câteva quarcuri și devine invizibil, iar materia începe să se agrege în stări grele, 
denumite generic hadroni („tari“, în greacă, pentru că sunt formate din quarcuri și supuse forţei tari). 
Primele încercări de a produce materie stabilă nu reușesc: se nasc perechi de quarcuri și antigquarcuri 
ținute laolaltă de gluoni, dar legătura nu durează mult, pentru că sunt instabile și se rup rapid. Totul 
merge cu siguranţă mai bine când se pot forma sisteme, în aparenţă mai complexe, formate din trei 
quarcuri. 


Noua configuraţie se arată imediat foarte promițătoare. Tripleta de quarcuri ţinută laolaltă de gluoni care 
zboară printre ei, lipindu-se de unul sau de altul, pare un sistem făcut intenționat să dureze. În realitate, 
când se folosesc quarcurile cele mai grele, lucrurile nu funcţionează prea bine. Pentru o clipă pare că 
totul este în regulă, dar apoi dau semne de instabilitate și imediat, când temperatura scade și mai mult, 
se dezintegrează, producând minuscule focuri de artificii. 


Adevărata surpriză vine când se organizează tripletele de quarcuri mai ușoare. Prima familie conţine 
quarcurile up, u, și down, d, cele mai ușoare și mai puţin frapante, cele care interacționează mai slab cu 
câmpul scalar Higgs și sunt mai grele doar decât foarte ușorii leptoni. Particulele gigantice top, de mii de 
ori mai masive, încearcă, dar nu reușesc să pună laolaltă nimic stabil. Cele mici, dimpotrivă, reușesc 
acolo unde verii lor foarte mari eșuează iremediabil. 


Arhitectura care se naște de aici are simplitatea ideilor geniale, la fel ca masa cu trei picioare care-și 


găsește întotdeauna echilibrul și nu se clatină niciodată. Două quarcuri de tip up cu sarcină electrică de 
+2/3 împreună cu unul de tip down cu o sarcină de -1/3 constituie un sistem cu sarcină electrică netă 
pozitivă +1 care se va numi proton. 


Noul-venit este un fel de arhetip al stabilităţii, o arhitectură ideală, făcută special să dureze. Ansamblul 
de trei quarcuri care se rotesc, prinse în melasa forţei tari purtate de gluoni, îl face să devină un fel de 
putere invincibilă. În ciuda componentelor elementare ușoare, are o masă considerabilă, aproape 1 GeV, 
dominată de energia câmpului de forță tare care îl ţine laolaltă. Cele trei quarcuri foarte ușoare sunt 
legate între ele de o enormă energie de contact, mult superioară masei lor. Este cleiul de oase care îl ţine 
laolaltă, secretul ascuns al masei protonului, care câștigă în felul acesta o stabilitate legendară. 


Cu universul care, răcindu-se tot mai mult, traversează energii mult inferioare energiei lui de contact, va 
fi tot mai dificil să se reușească fărâmițarea protonilor. Se va întâmpla din nou când vor fi acceleraţi la 
viteze ultrarelativiste în catastrofele stelare și vor hoinări ca raze cosmice de înaltă energie. În momentul 
în care vor intra în coliziune cu alte corpuri, se vor întâmpla aceleași reacţii de dezintegrare pe care 
pământenii vor reuși să le reproducă în acceleratoarele lor de particule. Dar vor fi oricum fenomene rare. 
În cea mai mare majoritate a cazurilor, cele trei quarcuri ușoare, scufundate în marea lor de gluoni 
lipicioși, vor sta liniștite, la adăpost de schimbările unui univers care va evolua timp de miliarde de ani. 


Experimente foarte complexe au încercat să cuantifice în ce termeni protonul este stabil, adică între ce 
limite se poate spune că este o particulă nemuritoare. Rezultatele sunt uluitoare. 


Dacă protonul s-ar dezintegra în alte particule mai ușoare, chiar și prin intermediul unei dezintegrări 
foarte rare, s-ar putea măsura viaţa lui medie. Ar fi suficient să se identifice unul dintre aceste procese și 
problema ar fi rezolvată. Pentru că se așteaptă să fie foarte rare și nu se pot face experimente care 
durează secole, singura posibilitate este cea de a ţine sub control pentru un timp rezonabil, să zicem 
câţiva ani, un număr foarte mare de protoni. 


În experimentul Super-Kamiokande, în Japonia, senzori speciali, capabili să identifice cea mai slabă dintre 
dezintegrări, echipează un recipient imens cu 50 000 de tone de apă ultrapură. Pentru a evita orice 
posibilă alarmă falsă, se controlează cele mai mici impurități reziduale ale apei și totul este instalat într-o 
mare grotă în adâncimile unei mine. Astfel, experimentul se dovedește mai puţin sensibil la perturbațiile 
legate de razele cosmice, care ar putea produce semnale similare cu cel căutat. 


Până acum, pentru că nu au observat nicio dezintegrare, doar s-au putut pune niște limite inferioare la 
viața medie a protonului, care s-a dovedit superioară celor 10% ani; în fine, în cadrul limitelor 
experimentale, viața lui este eternă. E suficient să te gândești că vârsta universului este cu puţin peste 
1010 ani. Parafrazând o faimoasă reclamă la bijuterii, ar însemna: „Un proton e pentru totdeauna“. Dacă 
este adevărat că, în ce privește longevitatea, nu există competiţie între protoni și diamante, există în 
schimb multe îndoieli despre efectul pe care l-ar avea să dăruiești o mică bombă cu hidrogen în locul unui 
inel cu briliante. 


Interesul de a căuta procese foarte rare în care un proton s-ar putea dezintegra în alte particule mai 
ușoare este legat și de validarea experimentală a teoriilor Marii Unificări (grand unified theories — GUT). 
Că cele trei interacțiuni fundamentale converg într-o unică forţă prin energii suficient de înalte este 
considerată de toţi o ipoteză extrem de convingătoare, susținută de multe date experimentale. Pentru că 
unificarea s-ar produce la o scară de energie în prezent inaccesibilă, nu e posibil să observi direct 
fenomenul și să-i studiezi toate detaliile. Unele modele teoretice GUT prevăd că, deși se întâmplă foarte 
rar, și protonul trebuie să se dezintegreze. Iată că descoperirea acestui proces atât de dificil de 
înregistrat ar putea să ne dea indicaţii mai clare despre dinamica Marii Unificări. 


Se poate anticipa că protonii încă alcătuiesc componenta principală a materiei normale din univers. Cea 
mai mare parte a materiei vizibile a galaxiilor se găsește sub formă de plasmă de hidrogen, gaz cald 
ionizat alcătuit din protoni și electroni liberi. Dacă protonii ar fi instabili, plasma s-ar dizolva ca ceața sub 
razele soarelui. Dar asta nu se întâmplă. Protonii — fie că sunt liberi să hoinărească prin spaţiu, fie că 
rămân strâns legaţi în nucleele atomilor — par să fie adevăraţi nemuritori. La fel ca războinicii din 
Highlander, un film vechi din anii 1980, cu Christopher Lambert și Sean Connery, protonii traversează 
întâmplările universului din vremuri imemoriale și viitorul pare să nu-i îngrijoreze deloc. 


Ușori și totuși indispensabili 


Pentru a construi materia stabilă pe care o cunoaștem mai lipsesc două ingrediente. Primul este 
versiunea neutră a protonului: neutronul. Este vorba de o rudă a lui apropiată, căruia îi seamănă în multe 
privinţe. E făcut și el dintr-o tripletă de quarcuri ușoare, conţinând însă două quarcuri down (cu sarcină 
electrică de -1/3 unul) și un quarc up (cu sarcină electrică de +2/3). Rezultatul este un obiect și el masiv, 


dar fără sarcină electrică. Masa rezultă similară cu cea a protonului, aproape 1 GeV, dominată și în acest 
caz de energia de legătură a câmpului gluonic care îl ţine laolaltă. Dar faptul că este neutru creează o 
minusculă, dar importantă diferență. Neutronul este puţin mai greu decât protonul, o bagatelă, doar 1,3 
Mev, sau 0,14% în plus, dar această diferenţă se va dovedi fundamentală. 


Având o masă ușor superioară, se poate dezintegra într-un proton și, pentru a se conforma legilor 
conservării, într-un electron, care trebuie să fie în mod necesar însoţit de un neutrin. E o tipică 
dezintegrare slabă cu emisie de electroni, asemănătoare cu cea care îl intrigase pe Enrico Fermi. Această 
dezintegrare nu se întâmplă dacă neutronii sunt împachetaţi în nuclee. În câmpul forţei tari care ţine 
laolaltă nucleele, neutronul nu reușește să se dezintegreze, dar, dacă nu se poate baza pe acest scut de 
protecţie, devine instabil și se dezintegrează după câteva minute. Vom vedea puţin mai târziu ce rol 
important a avut acest mecanism în formarea primelor nuclee. 


Protoni și neutroni se formează încontinuu, împreună cu antiparticulele respective. Când cele două 
contrarii se întâlnesc, se anihilează imediat în fotoni, dar mediul este atât de cald, încât se extrag în 
continuare din spaţiul vid perechi de particule/antiparticule pentru a le înlocui pe cele tocmai dispărute. 
Procesul se reproduce pretutindeni și încontinuu, cât timp o permite temperatura. În acest ciclu foarte 
rapid de naștere și de moarte se amplifică acea mică asimetrie iniţială între materie și antimaterie. Lent, 
dar implacabil, acea infimă diferenţă de populaţie face astfel ca toţi antiprotonii și antineutronii să 
dispară din generaţiile succesive: universul începe să fie compus doar din materie. 


Apoi temperatura coboară sub valoarea minimă care permite să se extragă din spaţiul vid perechi de 
protoni sau de neutroni și procesul se întrerupe marcând sfârșitul erei hadronilor. Va exista oricum 
suficientă energie pentru a produce perechi de electroni/pozitroni care vor începe să populeze universul, 
parcurgând din nou o poveste asemănătoare cu cea pe care au traversat-o hadronii. 


Spre deosebire de protoni și neutroni, electronii sunt foarte ușori. Cântăresc, într-adevăr, de aproape 2 
000 de ori mai puţin în raport cu tripletele de quarcuri cu care ar vrea să se însoțească. Nu sunt obiecte 
compozite și nu există particule cu sarcină electrică mai ușoare decât ei. Combinând conservarea 
energiei — pentru care un obiect se poate dezintegra doar într-o particulă mai ușoară — cu cea a sarcinii 
electrice, se ajunge la concluzia că și electronii trebuie să fie stabili. 


Când au trecut puține momente de la Big Bang, universul se umple și de cele mai ușoare dintre 
particulele cu sarcină electrică. De-acum conţine toate ingredientele esenţiale să se formeze materia 
stabilă, dar trebuie să mai avem un pic de răbdare. 


Cei mai timizi și amabili pleacă primii 


De când universul s-a umplut cu protoni și neutroni, a crescut și populaţia de neutrini. Sunt cei mai ușori 
dintre leptoni, au mase atât de neglijabile, încât ne-au păcălit până cu puţini ani în urmă. Abia s-a 
descoperit că, în realitate, masa lor este ușor diferită de zero, chiar dacă nu am reușit încă să o măsurăm 
cu precizie. Sunt leptoni, deci nu simt forţa tare, și sunt neutri, deci indiferenți la interacţiunea 
electromagnetică. Singura forță cărora se supun este forța slabă. De asta nu sunt foarte indiscrețţi și 
rafinat de amabili. Neutrinii sunt particule foarte rezervate, care se deplasează cu mare delicateţe, într- 
atât încât reușesc să traverseze enorme cantităţi de materie fără să se facă remarcaţi și fără să producă 
nici cel mai mic deranj. Și totuși, joacă un rol fundamental în echilibrele care vor determina compoziţia 
materială a universului. 


Așa cum am văzut, neutronii sunt puţin mai grei decât protonii; acel 0,14% este un fleac, ca și cum între 
doi indivizi de 80 de kilograme s-ar da importanţă unei diferenţe de greutate de 100 de grame. Totuși, 
dacă protonii și neutronii trebuie să fie în echilibru termic între ei, trebuie să absoarbă fiecare jumătate 
de energie. Din cauza diferenţei de masă, populaţia de neutroni va fi ușor inferioară faţă de cea a 
protonilor. Cât timp temperatura este foarte mare, acest mic detaliu e neglijabil. Dar pe măsură ce 
energia termică de distribuit scade, această diferenţă devine tot mai importantă. Și cine se ocupă cu 
reducerea populaţiei de neutroni și cu creșterea celei de protoni? Reacţiile care fac să dispară neutronii, 
precum dezintegrarea slabă, cea care transformă neutronul într-un proton, un electron și un neutrin, și 
altele care au efecte similare. Concluzie: gazul de neutrini care participă la aceste procese ajunge să 
împartă aceeași temperatură cu populaţia de fotoni și materialul hadronic cu care interacționează. 


Acest proces dinamic se întrerupe în momentul t=1 secundă. În acest moment temperatura a scăzut atât 
de mult, încât pentru a menţine echilibrul termic sunt de-acum șase protoni pentru fiecare neutron și 
situaţia este pe cale să se precipite. Temperatura coboară de-acum atât de rapid, încât neutrinii nu mai 
reușesc să menţină procentul de reacţie potrivită pentru a distribui energia termică între protoni și 
neutroni. Până cu o clipă înainte, diferitele specii de particule erau menținute în echilibru. Acum are loc o 
capitulare: odată ce pierd iremediabil lupta, neutrinii părăsesc câmpul. O enormă populaţie de particule 


delicate și amabile se desprinde de materia primordială și începe să hoinărească fără ţintă, ducând cu 
sine doar amintirea temperaturii pe care o împărțea cu toţi ceilalți parteneri, cu o clipă înainte să aibă loc 
separarea. 


Din acest moment, într-un univers de-acum prea rarefiat să-i păstreze, neutrinii scapă de prinderea 
materiei agregate și nu vor mai reuși să restabilească acea îmbrăţișare primordială. Vor hoinări la 
nesfârșit, miliarde de ani, asistând la formarea stelelor și a galaxiilor, enorme distribuții de materie pe 
care vor continua să le traverseze cu obișnuita lor mare delicateţe și fără să se facă remarcațţi. 


Istoria lor evolutivă va fi diferită, dar va rămâne pentru totdeauna codificată în manieră imposibil de șters 
în temperatura lor, amintirea epocii de aur; acea epocă foarte caldă și magică în care și ei se jucau de-a v- 
aţi ascunselea cu materia și se cuplau liber cu o multitudine de particule. Astăzi, după 13,8 miliarde de 
ani, foarte vechii neutrini cosmologici — cum se numesc pentru a-i deosebi de cei foarte tineri produși de 
stele — continuă încă să hoinărească pretutindeni. Conform calculelor noastre, fiecare centimetru cub de 
univers ar trebui să conţină șase sute, care pare un număr frumos, dar neutrinii interacționează atât de 
slab cu materia, încât nimeni până acum n-a reușit să colecteze dovezi ale existenţei lor. Și totuși, suntem 
siguri că sunt încă aici în jurul nostru; avem și o idee despre temperatura lor care, din cauza expansiunii 
universului, ar trebui atestată astăzi în jurul valorii de 1,95 Kelvin. 


Momentan, căutarea semnalului de neutrini cosmologici nu a dus la rezultate semnificative. Până acum au 
fost găsite doar indicii ale prezenţei lor. În ziua în care vreo tehnică nouă o să permită descoperirea lor, s- 
ar putea studia toate caracteristicile fondului cosmic de neutrini, teoretizat de toate modelele Big 
Bangului. Această mare de particule timide și amabile care încă ne înconjoară ascunde secrete decisive 
pentru a înţelege ce s-a întâmplat cu adevărat când universul stingea lumânarea primei lui secunde de 
viaţă. 


Vor forma miezul stelelor 


Când ceasul bate primul minut, există de-acum șapte protoni pentru fiecare neutron și densitatea de 
energie a scăzut la punctul în care ei pot începe să se agrege între ei și să formeze nucleele celor mai 
ușoare elemente. 


E un moment fundamental, pentru că densitatea și temperatura universului seamănă în acest moment cu 
cele ale stelelor. Protoni și neutroni, implicaţi în ciocniri de înaltă energie, pot reacţiona și forma o stare 
legată de forța tare. Când un proton se unește cu un neutron, devine un nucleu de deuteriu; dacă două 
nuclee de deuteriu se unesc între ele, se nasc primele nuclee de heliu. Elementul ușor, al cărui nucleu 
este format din doi protoni și doi neutroni, ia numele de la zeul grec al Soarelui și într-adevăr tot 
hidrogenul care alimentează imensul cuptor nuclear al stelelor ajunge să se transforme în heliu. 


Ca să-și formeze nucleul, trebuie să se unească două nuclee de deuteriu, un proces care se întâmplă cu 
mare ușurință; nucleul din patru este foarte stabil, pentru că presupune o energie de contact foarte înaltă 
pentru fiecare componentă a nucleului. Toţi neutronii liberi reziduali vor fi implicaţi în aceste grupe de 
patru și vor ieși din joc. Din acest motiv, nucleele de heliu vor constitui aproximativ 24% din total. Restul, 
aproximativ 75%, va fi constituit de protoni care vor rămâne „single“, gata să se transforme în atomi de 
hidrogen imediat ce condiţiile o vor permite; ici și colo, în dâre, vor apărea nuclee doar cu puţin mai 
grele, ca litiul și beriliul. 


Vor fi doar trei minute pentru formarea tuturor nucleelor primordiale ale universului. După acel moment 
temperatura și densitatea nu vor mai fi în stare să susţină reacțiile nucleare. Și va fi bine, pentru că, dacă 
procesul ar fi continuat prea mult timp, universul ar fi consumat o mare cantitate de protoni liberi pentru 
a construi nuclee mai grele. Dacă ar fi durat și doar 10 minute, aproape tot hidrogenul ar fi dispărut. 


Abundenţa de heliu din univers este o altă confirmare a teoriei Big Bangului. Acest element se produce și 
în miezul stelelor, dar, fără heliul primordial, socoteala n-ar ieși. Nici cu toate stelele universului care ar 
arde hidrogen pentru 14 miliarde de ani nu s-ar putea produce abundența de heliu care a fost măsurată. 


Nucleele care s-au creat atunci nu se vor mai modifica pentru miliarde de ani și constituie încă și astăzi 
marea majoritate a nucleelor existente în univers. Lor li se vor adăuga, mult mai târziu, nucleele 
elementelor grele ale tabelului periodic, care se vor naște în imensele cuptoare nucleare ale stelelor mai 
masive. 


Calcule teoretice au estimat că, dacă diferenţa de masă dintre proton și neutron ar fi fost și doar cu puţin 
mai mare, lucrul ar fi avut consecinţe dezastruoase. O nimica toată, cât bătaia din aripi a unui fluture, și 
s-ar fi produs o serie de catastrofe. Diferenţa de masă ar fi schimbat semnificativ proporția dintre protoni 
și neutroni și am fi avut mult mai mult heliu și mult mai puţin hidrogen. În fine, nu ar fi fost suficient 
hidrogen pentru a pregăti reacţiile nucleare în primele stele. Totul ar fi rămas învăluit, pentru totdeauna, 


în cele mai negre tenebre; universul ar fi rămas un spaţiu imens, trist și întunecos; fără stele nu ar fi 
existat elementele grele și ar fi lipsit materia primă pentru organizarea planetelor stâncoase; nu ar fi 
existat condiţiile să se dezvolte forme de viaţă elementară și apoi cineva care, într-o bună zi, ar fi putut 
să-i contemple măreţia. 


Dar toate astea, din fericire, nu s-au întâmplat în universul nostru. Acrobatul a alunecat pe sârmă și părea 
că ar putea cădea dintr-un moment în altul, aici sau acolo, în timp ce publicul își ţinea răsuflarea, 
temându-se de tragedia iminentă, dar în schimb, cu eleganţă și ușurință, și-a regăsit mereu echilibrul și 
și-a încheiat spectacolul în aplauze. 


Va mai fi nevoie de mult timp înainte ca energia să coboare suficient încât să permită formarea primilor 
atomi de hidrogen. Va trebui așteptat momentul în care temperatura universului va fi suficient de scăzută 
încât să nu reușească să rupă legătura electromagnetică care va permite electronilor să orbiteze în jurul 
protonilor nucleului. Dar s-au făcut progrese foarte importante când s-a terminat ziua a treia și au trecut 
doar trei minute de la începutul marii aventuri. 


Ziua 4. Şi, în sfârșit, a fost lumină 


Odată ce au trecut primele minute, există o schimbare de ritm, care devine brutal și total neașteptat. 
Seria paroxistică de transformări pe care universul a traversat-o se domolește brusc și totul încetinește 
până aproape să se piardă, într-un proces atât de lent, încât pare epuizant. Tocmai ne-am revenit din 
crescendo in prestissimo cu care a început simfonia și așteptăm trecerea la un tempo mai regulat și 
încurajator, când totul precipită într-un larghissimo care pare să nu ducă la nimic. 


Procesele sunt acum infinit mai lente și epocile se lungesc peste măsură. Pentru a asista la transformările 
cele mai importante va fi nevoie de multă răbdare. După formarea nucleelor elementelor mai ușoare, 
pentru sute de mii de ani nu se întâmplă nimic important. Cu excepţia faptului că totul continuă să se 
extindă și să se răcească. 


Pentru un timp care pare interminabil, o ceaţă întunecoasă umple universul: o lume opacă, făcută din 
particule elementare și nuclee, toate amestecate între ele și cufundate într-o mare de fotoni și electroni. 
Particule necunoscute de materie întunecată participă, clandestin, la sarabanda care pare să nu se 
termine niciodată. Nicio structură, nicio ierarhie, nicio organizare. Absolut nimic. 


Nicio singură rază de lumină nu reușește să penetreze această plasmă tenebroasă și neliniștitoare. 
Electronii și fotonii se aleargă unii pe alţii, jucându-se de-a prinselea între ei. Încontinuu absorbiți și 
imediat emiși de gazul dens de electroni care pătrunde peste tot, fotonii nu reușesc să se elibereze din 
acea îmbrăţișare sufocantă. 


Regatul opac al tenebrelor va dura sute de mii de ani. Nicio scenografie dark nu poate face față 
comparațţiei. Nici cea mai plină de imaginaţie dintre poveștile SF nu poate rivaliza cu atmosfera sumbră a 
acelui mediu nesfârșit, întunecat și fără speranţă. 


Cheia transformării vine, ca întotdeauna, de la temperatură, care scade iremediabil odată cu creșterea 
expansiunii. Totul se schimbă când universul se apropie de 3 000 de grade. E aproximativ jumătate din 
valoarea care se măsoară la suprafaţa Soarelui și, în acest moment, ceața opacă începe să se rarefieze. 
Odată cu scăderea temperaturii scade energia cinetică a electronilor, care nu mai reușesc să rupă 
legăturile cu protonii. Atracția electromagnetică predomină și, astfel, o cantitate nesfârșită de electroni 
care hoinăresc pretutindeni, liberi și sălbatici, este îmblânzită de câmpul electromagnetic. Nu vor mai fi 
liberi, ci obligaţi să orbiteze stabil un nucleu cu sarcină electrică. 


Se formează primii atomi, de hidrogen și de heliu mai ales. Apar pretutindeni, plasma se descompune 
într-o cantitate colosală de gaz care absoarbe implacabil toate nucleele și întreaga populaţie de electroni. 
Materia începe să capete o formă neutră și stabilă. Noutatea momentului: atomii vor permite construirea 
unor structuri tot mai complicate care vor da startul unor transformări ulterioare. 


În timp ce electronii se resemnează la sfârșitul libertăţii, captivi cum sunt în cochiliile confortabile ale 
orbitalilor atomici, pentru fotoni este sfârșitul unei lungi sclavii. Eliberaţi brusc din legătura cu materia, 
acum pot alerga liberi și celebrează această noutate purtând lumina pretutindeni. Universul devine brusc 
transparent și o imensă strălucire îl traversează. 


De atunci, fotonii hoinăresc liberi, reflectând orice lucru. Cu timpul vor deveni tot mai puţin energetici și 
frecvenţa lor se va diminua, semn clar de slăbiciune. Cufundaţi într-o baie termică tot mai rece, vor 
continua să oscileze tot mai slab, purtând cu ei totuși amintirea de neșters a epocii în care radiaţia era 
cea care domina lumea și materia organizată în atomi încă nu exista. 


În fine, în sfârșit, a fost lumină. Exact cum spune Biblia, dar nu s-a întâmplat imediat și nu a fost deloc 
ușor. Abia s-a terminat ziua a patra și au trecut 380 000 de ani. 

După perioada de câteva minute în care se formează nucleele, timp de mii de ani nu se întâmplă nimic 
relevant. Expansiunea și răcirea universului continuă fără oprire; dimensiunile lui depășesc curând 1 000 
de ani-lumină și continuă să crească, în timp ce temperatura încă se măsoară în milioane de grade. Un 
obiect enorm, foarte cald și întunecos. O lume infernală, fără lumină și populată de entități obscure. 


Un fel de ceaţă opacă și impalpabilă îl umple și îl învăluie. Un aerosol de electroni, fotoni și de alte 
particule elementare înconjoară protoni și nuclee de heliu și ale rarelor elemente ușoare care s-au format. 


Temperatura este încă prea mare pentru ca materia să se poată agrega prin atracţie electromagnetică. 
Protoni și nuclee de heliu, cu sarcină electrică pozitivă, încearcă să se lege de electronii care zburătăcesc 
de jur împrejur, dar nu reușesc. Agitaţia termică face electronii atât de energetici, încât, chiar și când 
legătura s-ar forma, s-ar rupe într-o fracțiune de secundă. Forța de atracție este prea slabă pentru a 
concura cu energia cinetică furibundă care îi duce departe. Va trebui să avem răbdare și să așteptăm ca 
temperatura să scadă drastic înainte să celebrăm marele triumf al legăturilor electromagnetice. 


Toate particulele materiale călătoresc cufundate într-o baie de fotoni care au aceeași temperatură a 
sistemului, dar nu există urmă de lumină. Densitatea ceţii ciudate care învăluie universul este atât de 
mare, încât orice foton este, continuu, absorbit și imediat emis din nou. 


Îmbrăţișarea fotonilor cu materia, și mai ales cu electronii, este sufocantă și nu le îngăduie nicio libertate; 
drumul lor liber acoperă distanţe infime. De fiecare dată când sunt emiși de un electron care intră în 
coliziune sau este accelerat, pornesc sperând să călătorească pe distanţe lungi și să alerge spre infinit, 
dar sunt imediat înghiţiţi de altceva fără să aibă nici măcar timpul să reflecteze asupra destinului lor trist, 
după care ciclul infinit de emisie și absorbţie deja o ia de la capăt. 


În bezna lumii ciudate se ascund forme de materie și mai misterioase. Am vorbit puţin până acum despre 
asta pentru că nu știm despre ce este vorba exact. Se dovedește, așadar, dificil să le plasăm în manieră 
precisă în seria de evenimente care ne-a adus până aici. Dar în epoca opacităţii este deja prezentă în 
univers o mare parte de materie întunecată. 


Ipoteza că universul conţine mari cantități de materie neluminoasă a fost înaintată prima dată în 1933, de 
Fritz Zwicky, un astrofizician elveţian înzestrat, foarte creativ și cu un simţ al umorului demitizant. Se 
spune că, atunci când alţi oameni de știință se arătau sceptici în ce privește teoriile lui, îi insulta 
numindu-i „nenorociţi sferici“. În faţa uimirii interlocutorului, Zwicky explica că rămâneau nenorociţi de 
oriunde ar fi fost observați. 


Studiind roiul Coma, o aglomerare despre care astăzi știm că reunește mai mult de 1 000 de galaxii, 
Zwicky a observat că era ceva incorect în vitezele celor aflate mai aproape de marginea roiului. Mișcarea 
lor nu se putea explica prin distribuţia masei vizibile obținute de la lumină. Efectele gravitaţiei nu erau 
suficiente să explice orbitele atât de rapide ale galaxiilor aflate mai în exterior. Totul se comporta ca și 
cum volumul roiului ar fi ascuns mult mai multă materie. Zwicky a calculat că era nevoie de o masă mult 
superioară, pe care a numit-o materie întunecată, pentru că nu făcea lumină și rămânea ascunsă în 
întunericul cosmosului. Pentru mult timp, această teorie a lui a fost aspru contestată și numărul 
„nenorociţilor sferici“ nu dădea semne că scade. 


La răsturnarea situaţiei a intervenit munca Verei Rubin, o femeie astronom din SUA, urmașa acelei 
Henrietta Leavitt care inventase metoda cefeidelor pentru a măsura marile distanțe. Rubin era una dintre 
puţinele femei astronom care, deja din anii 1960, aveau acces la marile telescoape. Își amintește că, 
atunci când a început să lucreze la cel de pe Mount Palomar, și-a organizat singură o toaletă pentru femei, 
deoarece constructorii celui mai modern observator din lume nu prevăzuseră că ar putea să lucreze acolo 
și o femeie. 


Rubin a măsurat, foarte metodic, viteza de rotaţie a stelelor în galaxiile spiralate. A început cu 
Andromeda și a constatat că materialul mai periferic orbita la viteză comparabilă cu cea a stelelor din 
interior: contrar a ce se aștepta, dat fiind că atracţia gravitațională produsă doar de materia luminoasă ar 
fi presupus o viteză mult inferioară. Observaţii similare au fost efectuate pentru mișcarea unor întregi 
galaxii în interiorul roiurilor și concluzia a fost inevitabilă: extravagantul Zwicky avea dreptate. Calculele 
lui Rubin au demonstrat că materia întunecată trebuia să fie de cel puţin cinci ori mai multă decât cea 
luminoasă. Galaxiile spiralate erau probabil scufundate într-un halo gigantic de materie complet 
necunoscută, fără de care s-ar fi dezintegrat din vremuri imemoriale. 


În a doua jumătate a secolului XX, evidenţele experimentale ale prezenței de materie întunecată vor fi tot 
mai numeroase. Metode de cercetare diferite îi vor conduce pe toţi la același rezultat: va exista evidența 
indirectă de materie întunecată când se va reuși măsurarea vitezelor de rotaţie în imensa nebuloasă de 
hidrogen care înconjoară multe galaxii și, de asemenea, când se vor înmulţi observaţiile care folosesc 
lentilele gravitaționale. Și acest fenomen fusese prevăzut de Zwicky, care l-a descris drept o consecinţă 
necesară a relativității generale. Creativul astronom elveţian a înţeles înaintea altora că o concentraţie 
puternică de masă ar fi putut deforma spaţiul-timp într-atât încât să creeze aceleași efecte optice ca ale 
unei lentile. Razele luminoase care ar fi traversat zona deformată puteau, fiind deviate, să producă 
artefacte incredibile. Aceeași stea sau aceeași galaxie puteau să apară de două, trei, patru ori în imaginea 
surprinsă de telescop. 


Aceste fantasme, aceste imagini dublate care te-ar putea face să te gândești că cineva a băut prea mult și 
vede brusc totul dublu vor fi în realitate instrumente noi de măsurare care ne vor permite să vedem forme 
de materie altfel invizibile. Și acestea, de asemenea, vor confirma abundența de materie întunecată din 
univers. 


În ciuda confirmărilor experimentale tot mai convingătoare și a faptului că nimeni nu a îndrăznit vreodată 


să pună la îndoială relevanţa descoperirii ei, Comitetul Premiului Nobel, din motive complet de neînțeles, 
nu i-a conferit niciodată Verei Rubin premiul pe care l-ar fi meritat. 


Astăzi știm că aproximativ un sfert din univers este alcătuit din materie întunecată, dar nimeni nu știe 
încă exact despre ce este vorba. 


Cineva a înaintat ipoteza că poate fi un gaz de neutrini, dar pentru că aceștia sunt prea ușori, nu s-ar 
putea explica efectele gravitaționale care se observă. Dacă teoriile supersimetrice ar fi corecte, s-ar putea 
vorbi de familii întregi de particule noi, foarte grele și cu nume ciudate, care ar putea explica materia 
întunecată. Dar fiindcă nicio particulă supersimetrică nu a fost până acum descoperită, ipoteza că haloul 
care înconjoară galaxiile este alcătuit din gravitini sau din neutralini se dovedește deocamdată complet 
nefondată. 


Căutarea oricărui fel de particule grele și cu interacţiune slabă care ar putea explica misterul este încă în 
curs de desfășurare. Se organizează experimente tot mai sofisticate în mari laboratoare subterane, se 
trimit aparate pe orbită în jurul Pământului sau se caută particule noi în acceleratoarele mai puternice, 
dar până acum fără rezultate. 


Se crede că, în loc să se caute obiecte grele, ar trebui ca atenţia să fie concentrată asupra particulelor 
neutre și ultraușoare, numite axioni. Și aici ar fi amprenta lui Zwicky care se pare că a inventat numele 
împrumutându-l de la un celebru detergent din anii 1950, cu ideea că noua particulă ar fi făcut definitiv 
curat. Axionii ar fi corpusculi evanescenţi, extrem de ușori, despre care s-au făcut ipoteze pentru a 
explica anomalii minuscule în dezintegrările de particule cunoscute și care ar putea să interacţioneze cu 
materia normală aproape exclusiv prin intermediul gravitaţiei. Dar, deocamdată, nici pentru această 
ipoteză nu există confirmări și vânătoarea continuă. 


Oricare ar fi soluţia puzzle-ului, materia întunecată a intrat în mod sigur pe teren într-una dintre fazele 
precedente, poate imediat după faza inflaționară. Răcindu-se ca tot restul, a început să arate niște 
diferenţe minuscule de temperatură în distribuţia de energie, iniţial perfect omogenă. Aceste diferențe 
apar din fluctuațiile cuantice primordiale care au luat forme gigantice din expansiunea inflaţionară și 
interacțiunea cu marea turbulentă de fotoni care se agită pretutindeni. 


Acum, în epoca întunecată, ne-o imaginăm ca pe un fel de rețea fină; o pânză de păianjen neagră, subţire, 
dar foarte deasă care se amestecă și totodată învăluie totul. Acum distribuţia ei spaţială nu joacă un rol 
esenţial în dinamica acestei plasme negre, dar foarte curând se va stârni un mecanism de concentraţie 
care va face materia să devină mai densă acolo unde există fluctuații minuscule de energie. Nodurile cele 
mai dense ale acestei pânze subțiri vor fi trama pe care lumea noastră materială va începe să se îngroașe. 
Acolo se vor naște primele stele și vor germina seminţele galaxiilor. 


Bate ora materiei 


Domnia tenebroasă a întunericului a durat atât de mult timp, încât părea că aproape nimic n-ar fi putut 
să-i tulbure echilibrele. 


Dar, când temperatura a scăzut sub cele 3 000 de grade, s-a întâmplat evenimentul iremediabil. Acea 
valoare marca o limită, care odată depășită avea să stârnească o serie de fenomene ireversibile și legate 
între ele. Au trecut de-acum sute de mii de ani de la Big Bang și până în acest moment componentele 
materiei au rămas total cufundate în marea de fotoni a radiaţiei cu care împarte temperatura. Echilibrul 
termic era garantat de interacţiunile continue între cele două, pe care densitatea mare le-a făcut să 
devină frenetice. Odată cu expansiunea, se ajunge totuși la punctul în care lucrurile se schimbă brusc. 


Totul are de-a face cu o diferenţă de comportament între radiaţie și materie, care merită să fie subliniată. 
Expansiunea universului face să crească volumul cu pătratul razei: ca o minge care se umflă, unei raze de 
două ori mai mari îi corespunde un volum de opt ori mai mare. Densitatea de materie și de energie scade, 
deci, odată cu creșterea volumului, invers proporţional cu cubul razei. Pentru fotonii radiaţiei intră totuși 
în joc un mecanism adițional care le reduce ulterior densitatea. Cu spaţiul care se întinde crește lungimea 
lor de undă, deci energia lor scade. În fine, densitatea de energie datorată radiaţiei scade mai rapid decât 
densitatea de energie datorată materiei. La dublarea razei, cea a radiaţiei scade de 16 ori, pe când cea 
datorată materiei se reduce doar de opt ori. 


Pe termen lung, echilibrul se rupe în manieră catastrofală. Asta se întâmplă la 380 000 de ani după Big 
Bang. În acel moment, radiaţia se separă de materie și destinele lor vor urma căi complet diferite. 
Densitatea fotonilor se va diminua până în punctul în care vor deveni tot mai rare interacţiunile cu 
electroni și protoni și se va rupe echilibrul termic. Începe un lung declin ce va face ca radiaţia, care până 
în momentul acela a dominat lumea, să aibă o greutate și o importanţă tot mai mici, până când va deveni 
o componentă irelevantă a masei totale a universului. 


Foarte curând temperatura va scădea până în punctul în care energia potenţială a legăturii 
electromagnetice dintre electroni și protoni va depăși energia cinetică a agitaţiei termice. Electronii vor 
putea așadar să se lege stabil de protoni și se vor naște primii atomi, mai ales de hidrogen și heliu, apoi 
litiu, beriliu și alte câteva componente ușoare. Eliberaţi de interacțiunile continue cu fotonii, atomii își vor 
găsi propria stabilitate. 


Din noua organizare se naște materia neutră, care va interacționa așadar tot mai puţin cu radiaţia. Un 
imens și rarefiat nor de hidrogen și de heliu va ocupa întreg universul și evoluţia lui va fi cea care va 
determina restul poveștii. După milenii în care radiaţia a dominat universul, desprinderea traumatică 
marchează începutul erei materiei. Noua epocă va duce la formarea de galaxii, stele și planete până la 
dezvoltarea de forme materiale complexe care vor fi organismele vii. Se instaurează o nouă stăpânire, o 
domnie care va dura miliarde de ani, al cărei sfârșit, până în ziua de astăzi, nu-l vedem. 


În ce privește fotonii, odată desfăcute definitiv legăturile care-i ţineau captivi, eliberaţi din acea 
îmbrăţișare care părea încurcată, pot în sfârșit să călătorească liberi pretutindeni. Marea de fotoni se 
retrage din materie, dar ocupă fiecare spaţiu lăsat liber de atomii abia formaţi, purtând cu sine o nouă 
formă de energie. Universul devine transparent, permițând luminii să-l traverseze dintr-o parte în alta. E 
o strălucire diferită de lumina albă cu care ne-am obișnuit; ochii noștri, dacă prin absurd am fi acolo să 
asistăm, ar vedea un fel de scânteiere roșiatică. E o lumină caldă care ajunge dincolo de roșul-închis care 
marchează limita superioară a lungimilor de undă vizibile pentru oameni. Seamănă mult, în mod curios, 
cu cea pe care o folosim când activăm telecomanda televizorului ca să schimbăm canalul. Dar nu există 
niciun dubiu: este lumină, universul este transparent și este traversat de lumină. 


Mesajele secrete ascunse în zid 


De două ori pe an, Zidul Plângerii din Ierusalim, locul cel mai sacru pentru religia mozaică, este curăţat 
de toate bileţelele pe care credincioșii, conform unui obicei antic, le inserează în crăpăturile dintre pietre. 
Folosindu-se de mici instrumente, un grup de adepţi extrage cu grijă și cu delicateţe foile de hârtie vârâte 
în micile crăpături, pentru a face spaţiu celor care le vor înlocui în următoarele luni. Bileţelele nu sunt 
aruncate, ci îngropate în cimitirul ebraic de pe Muntele Măslinilor, o colină la mică distanţă de Orașul 
Vechi. 


Zidul de vest, cum i se spune în ebraică, este un zid de împrejmuire construit de Irod cel Mare, regele 
Iudeii în timpul ocupaţiei romane. Lucrările au început în anul 19 î.Hr. și s-au terminat în anul 64 d.Hr., cu 
intenţia de a consolida colina pe care se înălța al Doilea Templu, locul cel mai sacru pentru religia 
mozaică. În anul 70 d.Hr., trupele lui Titus au profanat locul sacru și au pus la pământ templul, care n-a 
mai fost niciodată reconstruit. A fost sfârșitul unei lumi, apocalipsa. Singura rămășiță a construcției 
originare este zidul de împrejmuire construit de Irod care, de atunci, este venerat de toţii evreii ca loc de 
rugăciune și totodată amintire a celui mai traumatic și dureros eveniment al istoriei lor. 


La zid, timp de secole, oamenii s-au dus să plângă și să se roage amintindu-și îngrozitoarea nenorocire 
care a dus la risipirea poporului antic. Locuitorii Ierusalimului au fost cei care l-au numit Zidul Plângerii, 
pentru că pelerinii nu reușeau să-și înfrâneze durerea și emoția pe care le simțeau atingând pietrele 
antice, pe care își puneau palmele și fruntea să se roage. 


Începând cu Evul Mediu, pentru pelerini devenise o practică obișnuită să lase semne ale vizitei lor — 
incizii, graffiti sau chiar amprenta mâinilor lor înmuiate în var. Cu trecerea timpului aceste obiceiuri, care 
riscau să deterioreze iremediabil pietrele antice, au fost interzise și s-a statornicit obiceiul de a lăsa 
minuscule foi de hârtie în interstiţii. Tradiţia continuă până în zilele noastre, dar de-acum vizitatorii sunt 
atât de mulţi, încât, periodic, trebuie curățate micile cavităţi pentru a face loc biletelor care vor fi lăsate 
de următorii vizitatori. Aceste bilete conţin rugăciuni sau cereri de ajutor. Sunt invocări foarte personale, 
care adesea ascund suferinţe și secrete ale familiilor celor care le lasă. In micile crăpături se acumulează 
și se ascund speranţe și dureri a nenumărate generaţii de credincioși. 


Ceva de genul acesta se întâmplă într-un alt tip de zid, mult mai puţin material și cu siguranţă mai 
impalpabil decât Zidul Plângerii, dar și cu mult mai străvechi. Vorbim despre zidul radiaţiei cosmice de 
fond. 


Lumina care se separă de materie în acea epocă atât de îndepărtată a păstrat, pentru miliarde de ani, 
amintirea experienţei traumatice. Fotonii primordiali, primii care au simţit beţia libertăţii, sunt încă în 
jurul nostru și umplu cosmosul provenind din toate direcțiile. Odată cu trecerea timpului, temperatura lor 
a precipitat de la 3 000 de grade la ceva mai puţin de trei; de atunci universul și-a mărit dimensiunile de 
mai mult de 1 000 de ori și întinderea spaţiului-timp a dilatat enorm lungimea lor de undă. Acum nu mai 
oscilează pe frecvențele infraroșului, cântul lor a devenit mult mai grav, aproape imposibil de auzit, 
sfârșind în regiunea microundelor. Da, este practic aceeași radiaţie pe care o folosim în bucătărie ca să 


decongelăm ceva. Și, în realitate, universul întreg, neputând să schimbe energie cu niciun alt sistem, se 
comportă ca un cuptor cu microunde gigantic, un enorm corp negru care respectă aceleași legi. 


Lucrul minunat este că în marea de fotoni a radiaţiei cosmice de fond au rămas întipărite, ca fosilele care 
se găsesc în interiorul unor stânci, semnele de neșters ale acelei epoci. Ultimul contact cu materia, cu o 
clipă înainte de acea desprindere, a lăsat urme clare, care s-au atenuat treptat, dar care permit încă să se 
obţină informaţii prețioase, îngăduindu-ne să studiem o epocă în care materia și radiaţia mergeau braţ la 
braţ, ba chiar mai înapoi în timp. 


Visul oricărui om de știință este să poată vedea atât de înapoi în timp, încât să asiste în direct, privind 
prin telescop, la nașterea universului, la Big Bang. Folosind lumina, fotonii radiaţiei electromagnetice, 
acest vis se dovedește imposibil, pentru că, ajunși la 380 000 de ani după început, există acest zid, o 
barieră de netrecut care nu ne permite să vedem direct ceea ce s-a întâmplat înainte. Dar, așa cum se 
întâmplă pentru Zidul Plângerii, în micile fisuri ale acestui zid, în aceste interstiţii subțiri care abia se 
întrezăresc în spatele aparentei structuri compacte, se găsesc informaţii preţioase. Măsurându-le și 
interpretându-le, oamenii de știință au reușit să smulgă secretele clipei în care a început dominaţia 
materiei și, împreună cu aceste secrete, au colectat informaţii de valoare inestimabilă despre tot ce s-a 
întâmplat înainte, ajungând chiar să atingă clipa primei mari transformări, cea marcată de inflaţia 
cosmică. 


O poveste foarte detaliată 


Radiația cosmică de fond (Cosmic Microwave Background — CMB) este sursa noastră de informaţii cea 
mai prețioasă despre originea universului și a transformărilor lui. 


Pornind de la descoperirea lui Penzias și Wilson din 1964, experimente tot mai sofisticate au produs un 
volum impresionant de rezultate. CMB poate fi considerat un fel de mină ale cărei tuneluri, extrem de 
bogate, ne-au oferit deja o cantitate enormă de date. Dar rămâne încă mult de săpat și știm că există 
filoane ascunse, până acum neexploatate, care conţin informaţii foarte preţioase. 


Refăcând fotonii de energie joasă care o compun, provenind din toate direcţiile, este posibil să obţinem o 
imagine a întregii bolți cerești din care se poate extrage o importantă cantitate de informaţii. 


Prima caracteristică este omogenitatea extremă a distribuţiei de temperatură. CMB are un spectru de 
corp negru ideal și radiaţia este atât de slabă, încât temperatura universului rezultă de 2,72 de grade 
peste zero absolut. Ipoteza că universul se comportă ca un imens cuptor ideal, perfect izolat, este corectă. 
Fotonii primordiali, care după desprinderea de materie au continuat să se răcească timp de miliarde de 
ani, încă amintesc că au fost în echilibru termic cu aceasta pentru 380 000 de ani. Fluxul de radiaţie este 
uniform în toate direcţiile, dar sunt minuscule zone caracterizate de foarte mici diferenţe de temperatură 
care arată o structură foarte distinctă. 


Aceste neregularități, sau anizotropii, în distribuţia de temperatură au fost studiate în cele mai mici 
detalii, pentru că ele conţin informaţii preţioase despre ce s-a întâmplat în primele clipe de viaţă ale 
universului. Sunt ca bileţelele din crăpăturile Zidului Plângerii, ne povestesc secrete și istorii îndepărtate. 
Sunt amprenta, lăsată în radiaţie, a fluctuaţiilor cuantice care fisurau minuscula bulă ieșită din spaţiul 
vid, înainte ca inflaţia să o umfle peste măsură. Expansiunea acelor porţiuni de spaţiu, într-o vreme 
infime, a ajuns la dimensiuni colosale și ele acoperă regiunea unor întregi roiuri de galaxii. Pe cerul 
psihedelic reconstituit de experimentele mai moderne, precum cel al satelitului Planck, care și-a încheiat 
misiunea în 2013, se vede domnia mecanicii cuantice în expansiune la scara galaxiilor. 


Vechea prejudecată conform căreia teoria lui Planck și Heisenberg ar explica doar fenomenele 
microcosmosului a fost definitiv depășită de datele observate. Radiația cosmică de fond constituie o hartă 
limpede și foarte lizibilă a densităţii de materie în momentul separării. Orice minimă diferenţă locală de 
temperatură se poate atribui unei diferenţe de densitate a materiei în clipa în care fotonii s-au supus 
ultimei propagări, cu o clipă înainte să se separe definitiv. Ea ne permite să vedem enorma pânză de 
păianjen cosmică în jurul căreia s-au format primele seminţe ale galaxiilor. 


Analizând în detaliu distribuţia micilor structuri neunitare și dimensiunile lor, este posibil să obţii 
informaţii prețioase despre geometria universului. 


Un univers închis sau deschis ar deforma în manieră caracteristică imaginea unor obiecte atât de 
îndepărtate, pentru că fotonii ar parcurge traiectorii convergente sau divergente. Din dimensiunile și 
distribuţia unghiulară a acestor structuri neunitare se obţine o confirmare foarte clară că universul 
nostru este plat. Ceea ce atrage după sine faptul că densitatea de materie este foarte aproape de 
densitatea critică. Radiația cosmică de fond ne dă așadar confirmări ulterioare ale prezenţei de materie și 
energie întunecată în proporții care astăzi pot fi stabilite cu precizie. Datele cele mai recente ne spun că 


universul este alcătuit din 68% energie întunecată, din 27% materie întunecată și doar din 5% materie 
normală. 


Simulând apoi efectele de deformare a imaginii, datorate materiei întunecate care curbează spaţiul-timp, 
se poate reconstrui o hartă a distribuţiei sale. Efectul lentilă gravitațională ne permite să obţinem, din 
radiaţia cosmică de fond, o imagine tridimensională a distribuţiei de materie întunecată în univers. Să 
cunoaștem în detaliu cum este organizată această fină pânză de păianjen cosmică ne permite să 
înțelegem mai bine mecanismele care au dus la formarea primelor stele și a primelor galaxii. 


Analiza cantitativă a distribuţiei de fluctuații de temperatură primordiale în radiația cosmică de fond 
constituie una dintre confirmările cele mai solide ale inflaţiei. Totuși se așteaptă în curând reușita de a 
extrage noi și mai complicate rezultate din măsurătorile polarizării sale. 


Polarizarea unei radiaţii arată dacă undele electromagnetice vibrează într-o direcție preferenţială. E 
același mecanism care a produs succesul ochelarilor de soare Polaroid. Reflectarea soarelui pe suprafața 
apei, de exemplu, este compusă din lumină polarizată, adică acel câmp electromagnetic al razei reflectate 
oscilează doar în plan orizontal. Dacă se folosește un filtru vertical, lamele subţiri care lasă să treacă doar 
undele care oscilează pe verticală, reflexiile supărătoare sunt absorbite. Lentilele polarizate sunt lentile 
de sticlă sau plastic în interiorul cărora sunt amalgamate aceste filtre verticale care absorb reverberaţiile 
responsabile pentru mare parte din strălucire și din stânjenirea vizuală. 


Radiația cosmică de fond rezultă polarizată de interacţiunea cu mediul material și poartă așadar cu ea 
informaţii adiționale despre istoria cosmosului. Această caracteristică ne spune ceva în plus despre 
ultimul contact între radiaţie și materie. Forme de polarizare liniară pot fi legate la densitatea de materie, 
oferindu-ne astfel detalii ulterioare, de exemplu, despre distribuţia materiei întunecate în momentul 
desprinderii. 


Experimentele mai moderne au reușit să măsoare această polarizare slabă, obținând rezultate 
importante. Polarizarea cea mai căutată, până acum fără succes, este de tip circular și ar fi fost produsă 
de interacţiunea fotonilor cu undele gravitaționale primordiale. Este un efect și mai subtil, o polarizare 
foarte slabă și în plus mascată de fenomene asemănătoare produse de praful intergalactic. Un adevărat 
coșmar pentru fizicienii experimentaliști. 


Dacă se va reuși identificarea semnalului lăsat de ultima întâlnire dintre fotoni și undele gravitaționale, el 
ar reprezenta o amprentă inconfundabilă a inflației. Acea polarizare ciudată, a cărei identificare se caută 

deja de câteva decenii, ar putea fi cheia pentru a deschide cufărul care păstrează încă multele secrete ale 
fazei inflaţioniste. Ar permite, de exemplu, să se determine scala de energie la care fluctuațiile inițiale au 
fost generate în primele fracțiuni de secundă după Big Bang. 


În tolba oamenilor de știință sunt alte săgeți, care ar putea lovi la ţintă, pentru a înțelege mai bine 
inflaţia. Pentru a deosebi diferitele variante de câmpuri scalare care ar fi putut s-o declanșeze, aceștia se 
gândesc să observe cu precizie și mai mare structurile pe scară largă ale galaxiilor primordiale. 
Distribuţia lor ar trebui să urmeze traseul minusculelor fluctuații ale câmpului inflatonului rămase 
întipărite în radiaţia cosmică de fond de expansiunea inflaţionară. Va fi nevoie de colectarea unui eșantion 
cât mai mare posibil de galaxii primordiale, adică observarea celor mai îndepărtate galaxii când încă erau 
în formare, și asta își propune să facă o nouă generaţie de experimente care vor fi lansate curând în 
spaţiu. Cu ajutorul neutrinilor cosmologici și al undelor gravitaționale reziduale, care mai devreme sau 
mai târziu vor fi identificate, toate secretele inflaţiei ar trebui să fie dezvăluite în curând; doar să nu fie 
surpriza adițională a vreunui nou scalar în datele LHC. 


De-acum am ajuns la sfârșitul celei de-a patra zi, au trecut 380 000 de ani de la Big Bang și universul 
intră într-o fază foarte interesantă: un lanţ de transformări din care se va naște prima stea. O parte a 
materiei este pe cale să se organizeze într-o formă nouă, dinamică și turbulentă, care va lumina universul 
făcându-l să devină un spectacol minunat și pentru ochii noștri cu o sensibilitate atât de limitată. Din 
cuptoarele enorme care se vor aprinde în miezul stelelor vor apărea elementele grele destinate să 
producă alte forme de agregare, mai pașnice și mai puţin turbulente: planetele. Aici se vor traduce în 
stânci, aer, apă, plante și animale, inclusiv noi. Dacă începem să ne complăcem în a fi, literal, fiii stelelor, 
trebuie să acceptăm să fim nepoţii acelor fluctuații cuantice, pe care inflaţia le-a făcut să intre în 
expansiune și în absenţa cărora primele stele nu s-ar fi putut agrega. 


Ziua 5. Se aprinde prima stea 


Epoca materiei tocmai a început și ritmul transformărilor încetinește tot mai mult. Până aici gravitația, 
cea mai slabă dintre interacțiuni, a rămas un pic deoparte. Acum prezenţa ei începe să se facă simțită, la 
început în manieră delicată, aproape imperceptibilă, dar foarte curând va câștiga dominant centrul 
scenei. 


Odată cu decuplarea dintre materie și radiaţie lucrurile au devenit mai clare. Radiația s-a distribuit 
uniform în tot spaţiul disponibil și universul a devenit transparent la lumină. Dar strălucirea care a 
marcat ultima metamorfoză a dispărut de-acum, de când expansiunea a întins lungimile de undă dincolo 
de pragul vizibilului. Universul este plin de radiaţie și este încă foarte cald, dar a precipitat din nou într-o 
beznă totală. 


Materia se mișcă lent, sub acţiunea gravitaţiei, și s-a stabilizat în atomi care formează un imens nor de 
hidrogen și heliu. Protejată de întuneric, o enormă pânză de păianjen din materie întunecată, deja mult 
mai abundentă decât materia normală, înfășoară cosmosul. 


Micile anomalii în densitatea ei, fiice ale fluctuaţiilor cuantice precedente inflaţiei, s-au extins peste 
măsură și acum, în jurul acestor zone, se întâmplă ceva. Dacă am putea vedea dincolo de vălul întunecos 
care ascunde totul, am asista la un lent, dar implacabil fenomen prin care gazul devine dens. În aceste 
regiuni neuniforme, cu contururi franjurate, există o densitate ușor superioară mediei și forța 
gravitațională care derivă din asta atrage altă materie. Se construiesc astfel aglomerări tot mai 
impunătoare și, în timp ce se întâmplă asta, distribuţia de materie capătă o simetrie sferică tot mai 
evidentă. 


Procesul este foarte lent, va avea nevoie de sute de milioane de ani. Dar chiar dacă viteza cu care 
înaintează este aproape imperceptibilă, acţiunea gravitaţiei nu lasă cale de scăpare: nimeni nu va mai 
reuși să împiedice dominaţia ei asupra universului material care tocmai s-a format. 


În jurul neregularităţilor se acumulează enorme concentraţii de gaz; încep să se distingă, ici și colo, 
corpuri sferice de masă enormă, de cel puţin 100 de ori mai grele decât Soarele. 


Forța gravitaţiei care se dezvoltă din ele este colosală: comprimă gazul, împingându-l tot mai violent spre 
centrul sistemului, care se încălzește și ionizează hidrogenul. Imensul corp ceresc este de-acum format 
din gaz în straturile exterioare și de o plasmă foarte caldă în miezul ei. Mușcătura implacabilă a 
gravitaţiei face ca materia să atingă temperaturi de zeci de milioane de grade care provoacă fuziunea 
nucleară între nucleele de hidrogen și izotopii săi. Reacţia produce o imensă cantitate de căldură, care se 
propagă pretutindeni sub forma unui flux de neoprit de fotoni și neutrini. 


O scânteiere orbitoare de lumină vizibilă se aprinde în bezna cea mai adâncă. Universul este încă învăluit 
în tenebre, dar noua lumină tocmai a început să brăzdeze distanţele imense și foarte curând va fi însoţită 
de nenumărate alte surse luminoase care se vor aprinde pretutindeni. 


S-a născut prima stea când am ajuns în a cincea zi și au trecut 200 de milioane de ani. 


Ieșirăm iar câtre lumini și stele 

Nu există vers mai puternic decât cel ales de Dante pentru a încheia poemul Infernului. Endecasilabul 
este un concentrat al acelui sentiment de consolare pe care priveliștea cerului înstelat o inspiră omenirii, 
încă din negura vremurilor. Aceeași stare sufletească care îi va sugera lui Leopardi un incipit la fel de 
uluitor: „Nu mai credeam, dulci stele ale Ursei, / s-ajung a vă mai contempla o dată / sclipind peste 
grădina părintească“. 


După ce a trecut prin spaimele și pericolele lumii tenebroase ale Infernului, ale întunericului care 
ascunde angoasă și trupuri chinuite, sau la finalul unei meditații amare asupra unei existente diferite de 
cea pe care și-o imaginase, revederea stelelor, nemișcate pe bolta cerească, atenuează neliniștile și oferă 
alinare. Cu aparenta lui persistenţă și permanenţă, cerul înstelat ne apără de teama schimbărilor și a 
catastrofelor și ne reconfortează, mângâind dorința noastră infantilă de stabilitate. 


Și totuși, dacă se observă de aproape sau se cercetează mecanismele care agită straturile interioare ale 


acestor aștri minunati, suntem în prezența unor procese materiale de o violență disproporționată și este 
dificil să găsești sisteme mai instabile și mai turbulente. 


O stea ca Soarele nostru ne apare gigantică, având o rază de o sută de ori mai mare decât a Pământului 
care, prin comparaţie, devine un punctișor nesemnificativ. Și totuși, e o pitică galbenă, o stea medie ca 
dimensiuni, una dintre numeroasele care abundă în galaxia noastră. N-are a face cu giganţii categoriei, ca 
steaua mai mare a sistemului Eta Carinae, un monstru cu o masă de aproape 100 de ori mai mare faţă de 
cea a Soarelui. Dar, așa cum vom vedea, în lumea stelelor sunt importante avantaje evolutive să ai 
dimensiuni reduse. 


Soarele este o sferă aproape perfectă de plasmă incandescentă, compusă în cea mai mare parte din 
hidrogen și heliu, dotată cu câmp magnetic și care se rotește în jurul axei sale la fiecare 25 de zile. 
Temperatura la suprafață se apropie de șase mii de grade, dar depășește milionul de grade imediat ce se 
pătrunde în straturile interioare. 


Originea acestei enorme cantităţi de energie stă în mecanismele care se agită în miezul marii mingi de 
gaz ionizat. Imensa concentraţie de materie produce o atracţie gravitaţională uriașă, care comprimă 
straturile de plasmă; temperaturile cresc tot mai mult, pe măsură ce te apropii de nucleu; în miezul stelei 
se depășesc 15 milioane de grade și în acest mediu se activează reacţii de fuziune termonucleară. 


Reușita fuzionării a două nuclee ușoare este un proces care produce o enormă cantitate de energie. 
Starea legată finală este mai ușoară decât cele două nuclee de pornire și diferenţa de masă se transformă 
în energia pe care o dezvoltă reacţia. 


Problema este că nu e deloc simplu, de exemplu, să fuzioneze doi protoni sau două nuclee de hidrogen. 
Având ambele sarcină electrică pozitivă se resping violent când se încearcă aducerea lor în contact, adică 
la distanţa pentru care forța de atracţie tare ar reuși să predomine asupra respingerii electromagnetice. 
Se poate realiza doar folosind coliziunile care derivă din condiţii extreme de temperatură și de presiune. 


În interiorul Soarelui, sub presiunea enormei forţe de gravitație, aceste condiţii se realizează sau, mai 
bine spus, se apropie suficient de ea încât să reușească să stârnească fenomenul. Cea mai mare a parte a 
protonilor nu participă la fuziune, cu excepţia unei fracțiuni care, prin efect de fluctuații cuantice, 
reușește să depășească bariera de potenţial. Fenomenul face să participe o masă de hidrogen suficient de 
mare încât să permită producerea unei impunătoare cantităţii de energie, dar oricum suficient de mică 
încât să permită stelei să strălucească miliarde de ani. 


În miezul Soarelui, nucleele de hidrogen și ale izotopilor lui, deuteriu și tritiu, fuzionează, formând nuclee 
de heliu. Energia eliberată de reacţii se prezintă sub formă de neutrini și fotoni de energie înaltă. Primii 
traversează fără probleme enorma sferă incandescentă și zboară liberi ca să ajungă în locurile cele mai 
îndepărtate din univers. Fotonii ar visa să facă același lucru, dar rămân captivi într-un prizonierat care 
pare să nu aibă niciodată sfârșit. Traversând materia ultradensă care îi înconjoară, fotonii intră în 
coliziune și sunt încontinuu absorbiți și emiși din nou de materialul pe care îl întâlnesc pe drum. În acest 
mod energia lor se reduce și direcţia lor iniţială se pierde. Vor rătăci în acest labirint infernal timp de 
milioane de ani, pentru că ciclul se va repeta de infinite ori înainte să reușească să scape din această 
încleștare. Până când, într-o zi, când de-acum își vor fi pierdut toate speranțele, vor apărea, aproape 
întâmplător, din suprafaţă și vor fi în sfârșit liberi. De acolo înainte vor putea să parcurgă distanţe 
interminabile: vor zbura departe, cu viteza luminii, ca să încălzească și să lumineze tot ce îi înconjoară. 


Reacţia termonucleară ţine într-un echilibru precar tot sistemul. În profunzimea Soarelui se dă o luptă 
inegală între gravitație și forța tare. Cea mai slabă dintre interacțiuni, ale cărei efecte au fost îndelung 
ignorate, își ia revanșa și o obligă la confruntare pe prima din clasă, acea interacţiune tare care o privea 
de sus. După ce a dat semnalul adunării pentru tot hidrogenul care rătăcea prin împrejurimi și l-a strâns 
și organizat în perfecta geometrie sferică a Soarelui, știe că este invincibilă și poate să lanseze strigătul ei 
de luptă. 


O presiune îngrozitoare strivește materia și încearcă să o fărâmiţeze în componentele ei elementare. 
Protonii vecini și obligaţi la fuziune scapă deocamdată de destinul lor; acea enormă cantitate de căldură 
care se eliberează odată cu formarea nucleelor de heliu tinde să facă plasma să se extindă și se opune 
încleștării gravitaţiei. Se creează o situaţie de echilibru, intrinsec instabilă, pentru că mai devreme sau 
mai târziu hidrogenul se va consuma, dar lupta va putea dura miliarde de ani. 


Cel mai turbulent dintre medii, devastat de curenţi de convecţie, vortexuri enorme și erupții de plasmă 
uriașe, văzut de la o anumită distanţă ne va părea un astru benefic și liniștitor, iar toate popoarele îl vor 
elogia ca pilastru al ordinii care susține lumea. 


Milenii la rând vom ignora lupta furibundă care se desfășoară în interiorul lui. E o confruntare epică, dar 
cu rezultat scontat, pentru că se cunoaște deja numele învingătorului și se știe că prăbușirea 
adversarului, când înfrângerea va veni, va fi dezastruoasă. 


Confruntarea dintre Zeus și zeii Olimpului împotriva Titanilor conduși de Cronos a durat 10 ani. Cu 


ajutorul fulgerelor, noile arme prelucrate de Ciclopi, și al stâncilor aruncate de Hecatonchiri, aliații săi 
giganţi cu 100 de braţe, Zeus i-a înfrânt pe Titani și i-a făcut să cadă în întunericul adânc al Tartarului. 
Lupta îndârjită între gravitație și forța nucleară tare, care are drept câmp de luptă centrul Soarelui, va 
dura mult mai mult timp. Va fi nevoie să treacă 10 miliarde de ani ca să consume hidrogenul disponibil, 
dar, când se va întâmpla, nimic nu se va mai putea opune gravitaţiei și va avea loc catastrofa. 


Era epică a megastelelor 


Primele stele care au strălucit în univers, la 200 de milioane de ani după Big Bang, erau aștri foarte 
speciali. Se crede că au fost gigantici, de 100-200 de ori mai mari decât Soarele, și de aceea sunt numiţi 
megastele. S-au format în bezna profundă a erei întunecate, având nevoie de zeci de milioane de ani să 
agrege imensele cantităţi de hidrogen necesare. Vânătoarea pentru a descoperi vreuna care să 
strălucească încă prin cotloanele cele mai îndepărtate ale universului este deschisă, dar până acum nu a 
produs rezultate. 


După recombinare, materia normală a universului este de-acum alcătuită din atomi, este așadar complet 
neutră și încă se răcește. Gravitaţia o concentrează, lent, în jurul nodurilor de densitate mai ridicată a 
distribuţiei de materie întunecată care învăluie imensul nor de gaz. Neregularităţile se traduc în zone cu 
atracţie gravitațională mai intensă, care formează așadar aglomerări de materie tot mai impunătoare. 


Superstelele primordiale nu apar izolat, ci se agregă în grupuri mai mult sau mai puţin numeroase, 
organizându-se în familii mari. Această distribuţie spaţială, local neomogenă, se va reflecta în formarea 
succesivă a galaxiilor. 


Sunt foarte diferite de stelele actuale nu doar prin dimensiuni, dar și pentru că sunt compuse doar din 
hidrogen și heliu. Megastelele sunt complet lipsite de elementele mai grele pur și simplu pentru că 
acestea încă nu s-au format. Sinteza nucleelor de carbon, azot și oxigen — care vor fi componentele 
indispensabile pentru apariţia și evoluţia unor structuri mai complexe, precum galaxiile și planetele — va 
avea loc doar în straturile interioare ale acestor noi aștri. 


În stelele pitice, ca Soarele, urmaș al unui lung lanţ de generaţii de stele primordiale, aceste elemente 
sunt prezente, dar nu participă în manieră semnificativă la procesele nucleare, care sunt dominate de 
lanţul proton-proton. Dimpotrivă, stelele mai masive decât Soarele, care ating presiuni și temperaturi 
interioare cu mult mai mari, pot produce alte reacţii nucleare de fuziune, care folosesc elemente mai 
grele. În particular, la temperaturi suficient de ridicate, nucleele de carbon, azot și oxigen pot îndeplini 
rolul de catalizatori pentru fuziunea hidrogenului și îi pot crește eficienţa. Însuși acest proces constituie o 
limită a dimensiunilor stelelor mai masive din universul actual. Pentru o masă mai mare de aproximativ 
150 de ori decât cea a Soarelui, reacţiile nucleare legate de lanţul carbon-azot-oxigen s-ar întâmpla cu o 
viteză atât de mare, încât ar duce rapid la distrugerea structurii stelare. 


Această limită nu este valabilă în schimb pentru megastele: viteza singurului lanţ proton-proton permite 
formarea de uriași care pot depăși și cele trei sute de mase solare. Totuși, cu cât sunt mai mari 
dimensiunile stelei, cu atât mai rapidă este folosirea combustibilului. Pentru stele este valabilă maxima 
„mic e frumos“, în sensul că există avantaje considerabile să fii de talie mică. Soarele poate arde lent 
miliarde de ani, în timp ce supergiganţii, care se uită la el de sus pentru dimensiunile lui, vor avea o viață 
foarte scurtă, care va ajunge la cel mult un milion de ani. 


Superstelele, care au început să strălucească în universul primordial la 200 de milioane de ani după Big 
Bang, sunt aștri impunători, extrem de luminoși, dar cu viaţă scurtă. Cu lumina lor pun capăt 
întunericului, dar au o existență efemeră, ca licuricii primăvara. 


Megastelele se succedă, din generaţie în generaţie, și, când ajung la sfârșitul existenţei lor, explodează, 
răspândind în jur noile forme de materie pe care le-au prelucrat în imensele lor creuzete nucleare. În 
acest mod, universul se îmbogățește cu elemente precum carbon, oxigen și azot și, treptat, cu altele, tot 
mai grele, care vor modifica și reacţiile nucleare ale generațiilor următoare de stele. Cele care vor utiliza 
materialul distribuit în spaţiu de megastele vor fi mai mici și mai puţin luminoase decât strămoșii lor 
gigantici, dar vor putea să trăiască mult mai mult timp și să dea startul unor transformări complexe, care 
presupun, înainte de toate, o mare cantitate de timp. 


La fel ca marile pahiderme din Jurasic, care au lăsat locul mamiferelor mai mici și agile, megastelele au 
dispărut în decursul a câtorva sute de milioane de ani ca să dea naștere unor noi generaţii de stele, mai 
mici, dar mai adaptate să supraviețuiască. 


Să captezi semnale provenind din această epocă întunecată și tăcută în care s-au format primele stele 
este una dintre provocările la care lucrează radioastronomia modernă. Singura radiaţie emisă de norii 
mari de gaz care se agregă în superstele este cea cunoscută ca linia de 21 de centimetri a hidrogenului 


neutru. Este vorba despre un semnal electromagnetic foarte caracteristic, emis de hidrogen în regiunea 
microundelor; descoperirea lui ar fi o confirmare clară că s-a reușit pătrunderea în bezna epocii 
întunecate. E un semnal foarte slab, care se naște dintr-o tranziţie interzisă a atomului de hidrogen, un 
fenomen foarte rar, care se poate observa doar când se cercetează enorme cantități de gaz. 
Radioastronomii l-au reconstituit măsurând marile nebuloase de hidrogen prezente în galaxia noastră, dar 
orice încercare de a-l identifica în zgomotul de fond al universului a eșuat. 


Dacă se va găsi, se va putea reconstitui o hartă similară cu cea a radiației cosmice de fond care ne-ar 
oferi o imagine foarte precisă a distribuției materiei în epoca întunecată, pentru că s-ar putea vedea 
mecanismul de formare al superstelelor în toate detaliile și s-ar înţelege mai bine ce rol a avut faza de 
reionizare în formarea galaxiilor. 


Cu ciclul frenetic de viaţă și de moarte al marilor stele primordiale se produce un nou fenomen: lumina 
emisă de noii aștri este atât de intensă, încât atunci când intră în coliziune cu hidrogenul, distribuit în 
spaţiul înconjurător, ionizează atomii gazului smulgându-le electronii. Fenomenul este și mai violent la 
moartea megastelelor, când o strălucire orbitoare marchează sfârșitul combustibilului nuclear. Lent, cea 
mai mare parte a materialului prezent în univers începe să fie complet ionizată, revenind în acea stare pe 
care o părăsise când avusese loc recombinarea, la 380 000 de ani după Big Bang, și se asistă la o creștere 
progresivă a întunericului. Este epoca reionizării, care începe la câteva sute de milioane de ani după 
apariția primelor megastele. 


Pentru o lungă perioadă, universul redevine întunecos, într-o continuă alternanță de lumină și întuneric 
care pare să nu se sfârșească niciodată. Acum universul este plin de stele, enorme și foarte luminoase, 
dar nu mai este transparent. Electronii liberi interacționează cu fotonii emiși de stele și îi atenuează și îi 
capturează, împiedicându-i să transmită lumina pe distanţe mari. Universul recade, încă o dată, în cea 
mai adâncă beznă. 


Procesul va continua câteva sute de milioane de ani, timpul necesar pentru a ioniza tot gazul de hidrogen. 
Materia acum a redevenit o plasmă, o stare asemănătoare cu cea care provocase epoca întunericului și ar 
putea, teoretic, să absoarbă toată lumina produsă. Dar universul continuă să se extindă și densitatea se 
reduce tot mai mult până când devine atât de scăzută, încât, odată terminat procesul de reionizare, totul 
redevine transparent. De atunci, gazul cald și ionizat cuprinde universul întreg, dar densitatea lui este 
atât de scăzută, încât lumina poate să-l traverseze dintr-o parte în alta. 


În sfârșit, înainte ca universul să sărbătorească primul lui miliard de ani, lumina a dominat peste tenebre. 
Lupta a fost foarte dură și uneori a existat temerea că întunericul o s-o strivească pentru totdeauna. Dar 
acum a învins și succesul, de data asta, este definitiv. 


Un incredibil foc de artificii cosmic 


Procesele nucleare care s-au stârnit în interiorul megastelelor au dus, treptat, la formarea de elemente 
mai grele. Carbon, azot, oxigen și tot restul elementelor până la fier s-au acumulat lent în straturile 
interioare, ținute captive de gravitație. La sfârșitul ciclului lor vital, structura marilor stele a fost sfâșiată 
de explozii titanice, care au distribuit totul în spaţiul înconjurător. După numeroase cicluri, din aceste 
pulberi stelare bogate în elemente grele, inclusiv multe metale, s-au născut alte stele și alte planete, ca 
Soarele și Pământul nostru. 


Faza de maximă intensitate în care stelele mor, producând efecte cu adevărat spectaculoase, are un rol 
decisiv în formarea sistemului nostru solar și merită să o descriem în detaliu. 


Sfârșitul stelelor depinde în mare măsură de masa lor. Stele cu o greutate depășind 10 mase solare 
produc în interiorul lor densitate și temperaturi colosale. În miezul acestor monștri se depășesc din 
abundență miliardele de grade și, la aceste temperaturi, reacţiile de fuziune implică toate elementele. Cu 
trecerea timpului se consumă elementele mai ușoare — hidrogen și heliu — și încep fuziunile de elemente 
mai grele produse în reacțiile mai complexe: carbon, azot, oxigen și așa mai departe. Când se ajunge la 
fuziunea siliciului și se produce fierul, procesul se oprește. Nu sunt posibile reacții ulterioare și miezul 
stelelor, care nu mai produce energie, cade într-un colaps catastrofal. 


Sub impulsul implacabil al gravitaţiei, nucleul central se contractă brusc, reducând dimensiunile stelei de 
sute de mii de ori și aceasta explodează. Toate straturile situate deasupra se trezesc suspendate în gol și 
forța furibundă a gravitaţiei le face să precipite spre nucleu, devenit un obiect minuscul și teribil de 
compact. Impactul înspăimântător asupra nucleului și reacţiile nucleare care derivă din asta aruncă tot 
materialul spre exterior. O masă de gaz imensă, echivalentă cu multe mase solare, produce o undă 
enormă de ciocnire care se propagă în spaţiu la mai mult de 10 000 de kilometri pe secundă și va rămâne 
vizibilă secole la rând. Norii de gaz, bogaţi în elemente grele și chimic diverse, vor ajunge la mari distanțe 


și vor constitui materialul de bază pentru noi agregări. 


Așa cum forţa lui Zeus îi azvârle pe Titani în abis, tot așa gravitația, înfuriată de tot timpul pierdut pentru 
a se opune forţei nucleare, mâniată pentru că aceasta a împiedicat-o până acum să domine, își ia revanșa 

și-și sărbătorește triumful cu un înfiorător urlet tăcut, care sfâșie steaua și îi aruncă fragmentele în spațiu 
la viteze colosale. 


O strălucire orbitoare de lumină traversează cerul. Atât de intensă, încât pământeni ignari, la o distanţă 
de mii de ani-lumină, când, la timpul cuvenit, o vor zări, se vor gândi că acel punctișor luminos, apărut în 
mod neașteptat pe cer, nu marchează moartea unei stele, ci indică nașterea unui nou astru, pe care o vor 
numi nova stella sau supernovă. Uimirea va fi universală și fenomenul se va înregistra în anale, fiind 
considerat semn de soartă rea sau de bun augur, în funcţie de împrejurări și conveniente. 


Toate nucleele care compun corpul nostru — calciul din oase, oxigenul din apă, fierul din hemoglobină — 
au traversat acest trecut vijelios și îngrozitor. Acum atomii pe care i-au format se supun cu docilitate 
reacțiilor chimice și biologice care garantează existenţa noastră. Dacă doar ar putea să ne spună câteva 
povești despre copilăria lor aventuroasă... sau măcar coșmarul acelei nașteri atât de traumatice: mai întâi 
produși în condiţii extreme de temperatură și presiune ale miezului unei stele, apoi aruncaţi la viteze 
colosale în spaţiul vid absolut, pentru miliarde de ani, așteptând crearea unei noi agregări. 


Exploziile de supernove sunt printre fenomenele cele mai catastrofale ale universului și constituie o 
prețioasă sursă de informaţie despre dinamica stelelor și alcătuirea galaxiilor. Fenomenul eliberează o 
cantitate enormă de energie în diferite forme. Cea mai mare parte a energiei este emisă sub formă de 
neutrini: un flux colosal al acestor foarte ușoare particule luminează universul întreg ori de câte ori 
explodează o supernovă. Din fericire, neutrinii sunt delicaţi și amabili și unicul semn pe care-l lasă, în 
trecerea lor peste Pământ, sunt câteva semnale inofensive în marile detectoare care le sunt dedicate. O 
parte importantă a energiei este folosită în accelerarea undei de coliziune care împinge materialul de jur 
împrejur. Restul sunt unde gravitaționale și radiație electromagnetică de toate frecvențele: lumina, care 
produce strălucirea vizibilă și pentru noi, dar mai ales fotonii de energie înaltă, străfulgerări cu raze X și 
gama care sunt aruncate cu putere, împreună cu particule cu sarcină electrică accelerate de unda de 
coliziune, pe mari distanţe. Sunt fenomene care durează săptămâni sau chiar luni; unele, legate de 
dezintegrarea radioactivă a izotopilor produși în norul de gaz, durează chiar decenii. 


Explozia unei supernove este unul dintre cele mai incredibile spectacole naturale pe care mintea noastră 
reușește să și-l imagineze, dar e întotdeauna bine să nu se întâmple prea aproape de noi. Efectele acestor 
radiaţii ar putea fi fatale pentru multe, dacă nu pentru toate speciile care populează planeta. Din fericire, 
stelele masive pentru care este prevăzută această ieșire din scenă pirotehnică sunt destul de rare și toate 
suficient de îndepărtate de noi. 


Cea mai aproape de noi este Betelgeuse, o stea roșiatică, vizibilă cu ochiul liber, chiar deasupra centurii 
lui Orion. E o supergigantă roșie, de 10 ori mai masivă decât Soarele, cu un diametru enorm. E o stea atât 
de disproporţționată, încât, dacă am așeza-o în locul Soarelui, ar ocupa sistemul solar până aproape de 
orbita lui Jupiter. Steaua se apropie de sfârșitul ei: se prevede că nu-i rămân mai mult de unul, cel mult 
două milioane de ani și, când va exploda, va fi un spectacol. Strălucirea ei va lumina nopţile luni în șir, ca 
și cum ar fi mereu lună plină. Marele foc de artificii pe care-l va face Betelgeuse nu ar trebui să constituie 
un pericol pentru pământeni, dacă vor mai exista, pentru că, din fericire, steaua este la o distanţă de 
aproape șase sute de ani-lumină, o distanţă considerabilă, care ar trebui să le permită locuitorilor 
Pământului să se bucure de spectacol în deplină siguranţă. 


Și Soarele cum va sfârși? Este prea mic ca să explodeze în mod catastrofal și totuși, când va veni 
momentul să-și ia rămas-bun, și steaua noastră va produce un performance discret. Acest lucru ar putea 
chiar să se dovedească îngrijorător, dacă evenimentul nu s-ar produce peste destul timp. Pentru o bună 
bucată de vreme n-ar trebui să avem probleme, dat fiind că rezerva de hidrogen a Soarelui ar trebui să 
ajungă pentru alte cinci sau șase miliarde de ani. Când se va termina, vor începe reacţiile care vor implica 
elementele mai grele; în acest moment, nucleul interior se va încălzi și volumul Soarelui va crește până o 
să-l transforme într-o gigantă roșie. Dimensiunile lui se vor extinde destul de rapid, până vor ajunge, în 
ordine, la Mercur, Venus și Pământ, pe care le va pulveriza. Lucrul acesta n-ar trebui să ne preocupe prea 
mult pentru că deja cu mult timp înainte puterea Soarelui va fi crescut cu aproximativ 40% și pe Pământ, 
așadar, vor fi dispărut, dintr-o epocă îndepărtată, calotele glaciare de la poli și toate oceanele se vor fi 
evaporat, făcând imposibilă aproape orice formă de viaţă. 


Ajuns la sfârșitul lui, Soarele va expulza straturile exterioare de gaz și se va transforma într-o nebuloasă 
planetară. Lent, nucleul va scăpa de halo și va părea un obiect de dimensiuni asemănătoare cu ale 
Pământului, extrem de dens, foarte cald și luminos: o pitică albă, sau un mic corp strălucitor alcătuit din 
nuclee de carbon și oxigen complet ionizate și protejate de o armură compactă de electroni, robust până 
în punctul în care va împiedica ulteriorul colaps gravitațional. Micul astru va continua să se răcească, 
poate pentru zeci de miliarde de ani, până când va deveni o pitică neagră, sau un obiect inert, invizibil, în 
care nu va mai rămâne nicio urmă de antică strălucire. 


Fascinaţia stelelor negre 


Stele de dimensiuni mult mai mari decât Soarele, când își consumă combustibilul nuclear, se transformă 
în obiecte încă și mai exotice: dacă au o masă cuprinsă între 10 și 30 de mase solare, se formează foarte 
densele stele neutronice — sau mici sfere cu raza de 10-20 de kilometri care conţin o dată și jumătate 
masa Soarelui. 


Stelele neutronice se formează când colapsul gravitațional este atât de violent încât fărâmiţează într-o 
zeamă de protoni și neutroni toate nucleele elementelor care îl compun. Gazul de electroni, care la 
piticele albe acţionează ca scut protector, aici este distrus într-o clipă. Forța gravitaţiei, în obiecte atât de 
masive, este de așa natură încât electronii și materia nucleară sunt comprimate până în punctul în care 
provoacă reacții de captură din partea protonilor care sunt transformați toţi în neutroni. Se formează un 
corp extrem de compact, și cu densitate colosală, asemănător unui nucleu atomic gigantic, compus 
integral din neutroni, strâns uniţi între ei de forța tare. O materie cu densitate atât de mare, încât masa 
unui munte ca Everest ar putea fi conținută într-o linguriţă de ceai. 


Pentru a face totul și mai impresionant, mica sferă se rotește în jurul axei sale cu viteze înspăimântătoare. 
Au fost identificate stele neutronice cărora le trebuie puţine miimi de secundă să facă o rotire completă. 
Straturile superficiale ale acestor stele, care se învârtesc cu sute de rotații pe secundă, se mișcă cu viteze 
care pot lesne depăși 50 000 de kilometri pe secundă. 


Fenomenul se naște din colosala contracție produsă în timpul colapsului. Mișcarea, lentă și pașnică, de 
rotaţie în jurul propriei axe a stelei-mamă, este exacerbată prin conservarea momentului cinetic. Dacă 
perioada originară se măsura în săptămâni sau în luni, când raza se contractă de la milioane de kilometri 
la câteva zeci, frecvenţa crește la sute de rotații pe secundă. Patinatoarea pe gheaţă și-a strâns, brusc, 
braţele la piept și pirueta a devenit mult mai rapidă și spectaculoasă. 


Rapida contracție a dimensiunilor, legată de colapsul gravitațional, amplifică enorm și câmpul magnetic 
originar. Acele linii de forţă gigantice, care înfășoară marea stea, sunt acum forţate să se închidă în jurul 
micului nucleu compact și densitatea lor explodează. Stelele neutronice produc câmpuri magnetice 
extreme, de miliarde de ori mai mari decât cele ale stelelor obișnuite. 


Când axa magnetică a stelei neutronice nu coincide perfect cu axa de rotaţie, electroni și pozitroni, 
rămași liberi la suprafaţa stelei, sunt acceleraţi spre poli și produc o puternică undă de radiaţie 
electromagnetică, care se rotește cu aceeași frecvenţă ca a stelei. Dacă Pământul se găsește în conul de 
emisie al acestei stații radiofonice atât de speciale, putem înregistra un semnal radio pulsat și foarte 
regulat, un orologiu cu o precizie extremă, un fel de far foarte puternic care, în loc de lumină, emite unde 
radio. Am găsit un pulsar. 


Singularitatea găurilor negre 


Când masa stelelor este cu adevărat neobișnuită, depășind cele 30 de mase solare, rezultatul colapsului 
este formarea unei găuri negre. Nici măcar neutronii nu reușesc să reziste la impulsul gravitaţiei și se 
fărâmițează; chiar și componentele lor elementare sunt comprimate în manieră furibundă, astfel încât să 
concentreze masa reziduală într-un volum virtual infim. 


Se nasc în acest mod sisteme în interiorul cărora dăinuie legi ale fizicii pe care încă nu le cunoaștem și 
care permit înmagazinarea într-un spaţiu inaccesibil, ce corespunde unui diametru de câteva zeci de 
kilometri, de la cinci la 50 de mase solare. 


O fi pentru că amintește unul dintre coșmarurile cele mai recurente — al căderii de neoprit într-un puț 
fără fund — sau poate pentru că, într-un trecut îndepărtat, strămoșii noștri au trăit pericolul de a fi 
sfâșiaţi și devoraţi de sălbăticiuni feroce. Cert este că, imediat ce spui găuri negre, se declanșează 
instantaneu un reflex de panică ancestrală. 


Până cu puţini ani în urmă subiectul interesa cel mult câteva mii de specialiști care discutau la 
conferințele lor, inconștient de liniștiți, fără să știe că foarte curând va urma o explozie de interes popular 
pentru un subiect atât de exotic. 


Ideea că bolta noastră cerească poate găzdui stele negre este veche de cel puţin câteva secole. Primul 
care a făcut ipoteze, în 1783, a fost reverendul John Michell, filosof naturalist și mare om de știință al 
epocii. Reflectând la teoria corpusculară a luminii dezvoltată de Newton, pentru Michell a fost simplu să- 
și imagineze stele într-atât de compacte și de masive, încât să producă o atracţie gravitațională colosală, 


atât de puternică, încât să facă pentru totdeauna captivă lumina emisă la suprafaţa ei. Particulele de 
lumină s-ar fi comportat ca pietre aruncate de pe Pământ, desenând traiectorii parabolice care le-ar fi 
adus, implacabil, înapoi la cota de pornire. 


Ideea lui Michell era atât de avangardistă, încât nimeni n-a luat-o în considerare timp de aproape 200 de 
ani. Un prim moment de ruptură se înregistrează în 1916, când Albert Einstein își publicase de puţin timp 
teoria relativităţii generale și Karl Schwarzschild, un fizician german care se înrolase în Marele Război și 
lupta pe frontul rusesc la comanda unui post de artilerie, reușise să obţină articolul care va rămâne în 
istorie. În scurt timp, Schwarzschild a reușit, folosind un sistem diferit de coordonate, să găsească o 
soluţie exactă la ecuaţiile pentru care Einstein însuși nu mersese dincolo de soluţii aproximative. 


Cu această nouă abordare, spaţiul-timp căpăta o simetrie sferică și pentru orice masă se putea defini o 
rază, care va purta numele de Schwarzschild, sub care apărea o singularitate: o curbă a spaţiului-timp 
atât de mare, încât fotonii înșiși n-ar fi reușit să scape. Soluţia era atât de bizară, încât nici Einstein, nici 
chiar Schwarzschild n-au îndrăznit să scrie, sau măcar să-și imagineze că în spatele formulei matematice 
s-ar putea ascunde o nouă clasă de corpuri cerești. 


Va fi nevoie să se aștepte anii 1970 pentru a fi născocită expresia gaură neagră, introdusă în 1967, cu o 
nuanţă de ironie puternică, de fizicianul american John Wheeler, printre primii care a intuit că putea fi 
vorba de obiecte astronomice reale și că se deschidea un nou domeniu de cercetare. De atunci, studierea 
găurilor negre și vânarea tuturor semnalelor posibile care ar putea să le sugereze prezenţa a marcat 
profund astrofizica modernă. 


Anii 1970 ne-au adus contribuţiile teoretice fundamentale ale lui Roger Penrose și Stephen Hawking și 
primele observaţii indirecte de găuri negre candidate. Un catalog care s-a îmbogăţit de la an la an, până 
la descoperirea, surprinzătoare, a găurilor negre supermasive prezente în nucleul central al majorităţii 
galaxiilor eliptice sau spiralate. Toate amintesc, în fine, că a existat o coliziune între găuri negre, de 
aproximativ 30 de mase solare, care a provocat primul semnal de unde gravitaționale înregistrat de 
marile observatoare LIGO din SUA în 2015. 


Găurile negre se pot „vedea“ indirect, prin semnalele care se nasc din interacţiunea lor cu forme de 
materie normală. Când orbitează o stea masivă, forțele lor mareice smulg nefericitei tovarășe enorme 
cantităţi de material: gazul ionizat, accelerat de câmpul gravitațional al găurii negre care se pregătește 
să-l înghită, formează discuri de creștere care emit radiaţii în multe lungimi de undă. Pentru a face 
spectacolul și mai pirotehnic, s-au înregistrat adesea impunătoare jeturi de materie, expulzate de la poli, 
care călătoresc în spaţiu la viteze apropiate de viteza luminii. 


Găurile negre sunt așadar noua clasă de corpuri cerești, destul de rare și totuși prezente în multe zone 
ale universului. Astăzi știm că sunt obiecte foarte diferite între ele, nu doar prin dimensiuni și 
caracteristici, staţionare sau rotitoare, neutre sau cu sarcină electrică, dar și prin dinamica din care se 
nasc și evoluţia pe care o au. 


Se pot forma prin colapsul gravitațional de stele supermasive. Dar se pot naște și când stele neutronice 
intră în coliziune între ele sau ating masa critică absorbind materie din stele normale cu care 
interacționează în sisteme binare. 


O fuziune prețioasă 


Coliziunea dintre stele neutronice, pe lângă faptul că dă naștere unor noi găuri negre, poate produce 
efecte uluitoare. 


Imaginaţi-vă un enorm nor de aur și platină, cu o masă de sute de ori mai mare decât a Pământului. E 
spectacolul incredibil care a apărut în faţa ochilor astronomilor, acum ceva timp, când au concentrat 
instrumentele lor într-o zonă a cerului apropiată de constelația Lirei. O adevărată „fabrică cosmică de 
metale grele“ datorată unui eveniment catastrofal: coliziunea dintre două stele neutronice. 


Suntem în august 2017 și de câteva zile, pentru prima dată, cele două observatoare, prin interferometru, 
americane LIGO și cel italo-francez VIRGO, din apropiere de Pisa, acţionează împreună. Vânează unde 
gravitaționale produse de fuziunea de găuri negre și imediat înregistrează un eveniment asemănător cu 
cel descoperit în 2015. Apoi, la distanţă de trei zile, captează un semnal, ciudat, diferit de cele obișnuite, 
mai puţin intens, dar mult mai lung în timp: semnătura caracteristică a undelor gravitaționale produse de 
fuziunea stelelor neutronice. 


Nu este vorba despre corpurile ultramasive care fuseseră la originea primelor semnale; și două stele 
neutronice, când se întâlnesc, ajung să fuzioneze într-o coliziune catastrofală; în timp ce se învârt în 
spirală una în jurul celeilalte cu viteze apropiate de cea a luminii, deformează spaţiul-timp și produc un 


semnal de unde gravitaționale care durează zeci de secunde. 


Toate astea s-au întâmplat la o distanţă, în termeni cosmici, destul de modestă: doar 130 de milioane de 
ani-lumină, în loc de 1 400 de miliarde a primei și senzaţionalei descoperiri. Semnalul iniţial era mai slab, 
pentru că masele care au fuzionat erau mai mici, dar distanța mai mică a permis observaţia. 


Faptul că de această dată era în funcțiune și observatorul VIRGO a permis triangulaţia. Cu trei 
instrumente în acţiune, de data asta a fost posibilă identificarea sursei, iar alerta trimisă la 70 de 
observatoare distribuite pe toate continentele și în spațiu produce o recoltă frumoasă de rezultate. 
Semnalul de unde gravitaționale este însoţit de fotoni de energie înaltă și secvenţe de emisii 
electromagnetice de energie mai scăzută care vor dura săptămâni la rând. 


S-a înţeles imediat că străfulgerarea de raze gama înregistrată cu câteva secunde târziu de pe alte 
instrumente, ca FERMI — un telescop special pe orbita Pământului, și care provenea exact din aceeași 
regiune —, era legată de același fenomen. Cu toată probabilitatea, era indiciul că în coliziune se formase 
o gaură neagră. 


Evenimentul din 17 august 2017 a fost începutul spectaculos al astronomiei multimesager. Același 
fenomen este studiat folosind semnalele pe care le emite pe toate lungimile de undă ale spectrului 
electromagnetic și în undele gravitaționale, obținându-se o înțelegere mult mai detaliată. 


Acum știm că, atunci când două stele neutronice fuzionează, produc unde gravitaționale; și am înţeles de 
unde provin străfulgerările de raze gama asupra originii cărora, până astăzi, existau încă multe îndoieli. 
În cele din urmă, a fost o surpriză incredibilă, adăugată în săptămânile succesive primului semnal: 
astronomii au identificat, printre reziduurile fuziunii, o mică nebuloasă de materiale grele. O enormă 
cantitate de praf din metale preţioase, mase gigantice de aur și de platină care au fost produse de 
coliziune și expulzate la viteze colosale în spaţiul înconjurător, pentru confirmarea spectaculoasă a teoriei 
care lansa ipoteza că elementele mai grele ale fierului ar putea să se formeze doar în evenimente 
catastrofale de acest tip. 


Încă o dată trăim experienţa descoperirii unor fenomene de o violenţă disproporționată care se ascund 
sub aparenţa unui echilibru cosmic, la prima vedere placid și liniștitor. 


Cu descrierea acestor evenimente extraordinare, povestea noastră a ajuns la sfârșitul celei de-a cincea zi. 
Universul s-a populat cu zeci de mii de stele care, generaţie după generaţie, au răspândit în cosmos 
enorme cantităţi de gaz și praf din elemente grele, printre care se învârt furișate stele neutronice și găuri 
negre. De la originea universului au trecut de-acum 500 de milioane de ani și se formează deja primele 
galaxii. 


Dante Alighieri, Infernul, Editura Minerva, București, 1982, p. 246, traducere din limba italiană de Eta 
Boeriu. (N.t.) 


Giacomo Leopardi, Cînturi / Canti, Editura Dacia, Cluj-Napoca, 1981, p. 203, traducere din limba italiană 
de Eta Boeriu. (N.t.) 


Ziua 6. Și haosul s-a deghizat în ordine 


La începutul celei de-a șasea zi, în univers strălucesc de-acum zeci de mii de stele gigante. Se reproduc, 
din generaţie în generaţie, prin intermediul unor cicluri temporale destul de rapide, dacă sunt comparate 
la scările cosmice. De fiecare dată când moare una, marii nori de hidrogen și heliu ionizaţi care o învăluie 
se îmbogăţesc cu elemente tot mai grele, până în punctul în care se găsesc peste tot mari nebuloase de 
gaz și praf care, la rândul lor, vor da viaţă unor noi generaţii de stele, mai mici și cu viaţă lungă. 


Gravitaţia acţionează lent asupra acestor aglomerări de materie care s-au format în jurul marilor porțiuni 
de materie întunecată; mult mai preponderente, în ce privește masa, aceste aglomerări generează 
adevărate gropi de potenţial, spre care se lansează stele, gaz și praf. Totul se îndreaptă precipitat spre 
acest nimic, un miez de tenebre invizibil care atrage, iremediabil, tot. Din cauza șocurilor care se creează 
în această comprimare, gazul se încălzește și crește presiunea care reușește să se opună colapsului 
ulterior. Cea mai mare parte se concentrează în centrul haloului de materie întunecată, unde densitatea 
crește și tot restul gravitează în jur. 


Conservarea momentului cinetic împiedică stelele și aglomerările de materie să intre drept în gaura 
centrală; simetria subordonată le obligă să se învârtă, lent, în jurul nucleului central și se formează un 
disc de rotaţie, un vârtej asemănător cu cel al uraganelor — astfel se naște o galaxie. 


Cădem, iremediabil, nu există îndoieli, și căderea este fără ieșire. Un vârtej îngrozitor ne înghite, cel mai 
angoasant dintre coșmarurile noastre a devenit realitate. Sfârșitul nostru este marcat, mecanismul haotic 
și dinamic care guvernează totul nu ne lasă speranţă. Timpii acestei catastrofe în realitate sunt foarte 
lungi, nu doar în raport cu vieţile noastre individuale, dar și în raport cu timpii caracteristici ai speciei 
noastre, care locuiește lumea doar de câteva milioane de ani. Viaţa galaxiei se desfășoară pe o scară 
temporală de multe miliarde de ani; are tot timpul pentru a construi sisteme solare și planete și forme de 
viaţă care își pun întrebări despre cum funcţionează totul. 


Haosul s-a deghizat în ordine, și-a pus frumoasa mască a echilibrului și a armoniei și, de milenii, această 
mare înșelătorie ne liniștește și ne încurajează. 


Spira mirabilis 


Numele Calea Lactee, galaxia noastră, amintește literal grecescul galaxias, din care derivă termenul 
generic de galaxie, care se poate traduce cu din lapte sau lăptoasă. In nume are ecou mitul originilor, 
legat de una dintre multele pungășii ale lui Zeus. Aprinzându-se de dorinţă pentru Alcmena, zeul suprem 
ia înfățișarea soţului ei, se împreunează cu preafrumoasa pământeană și o fecundează. Din raportul acela 
se naște Heracles, pe care Zeus îl răpește imediat, ca să-l ducă cu el pe muntele Olimp. Acolo îl pune în 
poala consoartei Hera, care dormea, astfel încât copilul să se poată înfrupta din laptele ei divin și să 
devină el însuși nemuritor. 


Dar micul energumen, incapabil deja ca nou-născut să ţină sub control exuberanta fizică ce-l va face să 
împlinească fapte legendare, se prinde cu o impetuozitate excesivă de sânul zeiţei și suge cu lăcomie. 
Hera, trezindu-se brusc, îl respinge cu putere pe sugaciul acela necunoscut și laptele, țâșnind din 
sfârcurile divine, umple cerul cu picături albicioase, care se transformă imediat în stele minuscule, iar 
cele căzute pe pământ vor deveni crini. 


Calea Lactee, galaxia noastră, este o aglomerare de stele, praf și gaz, ţinută laolaltă de un enorm halo de 
materie întunecată. E o mare galaxie spiralată, o gigantică morișcă cosmică, organizată în braţe mai 
luminoase, în care se concentrează stelele nou formate; conţine mai mult de 200 de miliarde de stele și 
totul se învârte în jurul regiunii centrale dense. În nucleu, este o asemenea concentraţie de materie, încât 
constituie un fel de bară de densitate constantă, de unde clasificarea de galaxie spiralată barată. 


Forma ei urmează geometria spiralei de creștere, o curbă care se regăsește în multe procese naturale. 
Pornind din centru, raza crește regulat cu unghiul, formând geometria încântătoare care caracterizează 
unele cochilii, ca Nautilus. Descartes a fost primul care i-a descris funcţia și Jakob Bernoulli s-a 
îndrăgostit într-atât de ea, încât i-a spus spirala minunată, spira mirabilis tocmai, și a cerut să fie 
sculptată pe piatra lui funerară. 


Diferit de ce se întâmplă în sistemul solar, unde viteza planetelor descrește odată cu creșterea distanţei 
față de Soare, aici totul orbitează nucleul galactic cu o viteză aproape identică, aproximativ 200 de 
kilometri pe secundă, sau o frumusețe de 700 000 de kilometri pe oră. Am văzut deja că această viteză 


radială, aproape constantă, este unul dintre cele mai evidente indicii ale prezenţei excesive a materiei 
întunecate. În realitate, ceea ce numim Calea Lactee e doar o mică parte a galaxiei noastre. 


Praf, gaz și stele, adică materia vizibilă, se distribuie pe un disc plat, de aproximativ 100 000 de ani- 
lumină în diametru și 2 000 în grosime. Soarele nostru, târând după el planetele lui, orbitează la o 
distanţă de aproximativ 26 000 de ani-lumină de centrul galactic și, în ciuda vitezei considerabile, îi ia 
mai mult de 200 de milioane de ani să facă un tur complet. Totul este scufundat într-un imens halo 
sferoidal de materie întunecată, care se estimează că are un diametru de aproximativ un milion de ani- 
lumină. Partea luminoasă este aproape nesemnificativă în raport cu norul enorm de materie invizibilă și 
misterioasă care se insinuează pretutindeni și înconjoară totul și care contribuie cu 90% la masa globală. 


Galaxii, roiuri și coliziuni 


Faza de formare a marilor galaxii acoperă o perioadă lungă din viaţa universului. Primele agregări, în 
realitate, încep să se formeze la vreo 500 de milioane de ani după Big Bang și continuă până la trei, patru 
miliarde de ani, în timp ce micile galaxii compacte vor continua să se formeze și în următoarele miliarde 
de ani. 


Calea Lactee este o galaxie de dimensiuni cu mult superioare mediei. Prin volumul pe care îl ocupă și 
numărul de stele pe care-l cuprinde, se poate considera, pe bună dreptate, o galaxie gigantică. Există 
totuși adevăraţi monștri, în prezenţa cărora dimensiunea considerabilă a galaxiei noastre pare ridicolă. 
Unul dintre aceștia este IC1101, o galaxie supergigantică ce conţine mai mult de 100 000 de miliarde de 
stele și are un diametru de șase milioane de ani-lumină. 


Numărul total de galaxii din univers a fost calculat extrapolându-le pe cele observate într-o mică porţiune 
de cer, care părea să nu conţină niciuna. Rezultatul este impresionant: estimările cele mai recente 
vorbesc de peste 200 de miliarde de galaxii. Fără să le luăm în considerare pe cele de dimensiuni prea 
mici sau prea puţin luminoase ca să fie observate la mari distanţe. 


Împreună cu galaxiile spiralate, cele eliptice constituie forma cea mai comună; în ele stelele sunt 
organizate într-un volum ovoidal, aproape sferic. Aceste două tipologii acoperă aproape 90% din total, în 
timp ce restul au forme neregulate. 


Cele care au forme neobișnuite sunt adesea galaxii de mici dimensiuni. Între acestea se găsesc structuri 
inel în diverse configurații, ca să nu vorbim de cele încă și mai stranii, pentru care au fost găsite 
asemănări cu profilul unui pinguin sau cu literele alfabetului. Adesea formele cele mai excentrice se 
datorează coliziunilor dintre galaxii. În ciocnire este foarte improbabil ca o singură stea să se ciocnească 
de un alt corp ceresc, dar puternicele interacțiuni gravitaționale datorate întâlnirii apropiate distrug 
structura ordonată a sistemului, care capătă apoi formele cele mai bizare. Se consideră că toate galaxiile 
s-au format la origine ca niște galaxii disc și că cele eliptice sunt rezultatul unor evenimente de fuziune 
sau de canibalizare a galaxiilor-satelit. 


În jurul Căii Lactee se găsesc alte două galaxii gigantice: cea mai apropiată este Andromeda, în timp ce 
Galaxia Triunghiului stă doar puţin mai deoparte. Cele trei fac parte din grupul local în jurul căruia 
gravitează sateliți ca Norii lui Magellan, Mic și Mare. Galaxiile-satelit sunt vreo 60 în total; este vorba de 
eliptice pitice, unele într-adevăr minuscule, care conţin abia câteva mii de stele. 


Calea Lactee și galaxia Andromeda par să se miște pe direcţia coliziunii. Distanţa este semnificativă — 2,5 
milioane de ani-lumină —, dar nu glumește nici viteza cu care par să se îndrepte una spre alta: 400 000 
de kilometri pe oră. In fine, există posibilitatea ca peste cinci sau șase miliarde de ani cele două galaxii să 
producă o coliziune cosmică într-adevăr spectaculoasă. Apropiindu-se, ar intra într-o fază turbulentă 
foarte lungă, în care forţele mareice ar deforma în manieră ireversibilă cele două spirale minunate, 
producând poate o singură structură gigantică. Galaxia Triunghiului ar rămâne o vreme să privească, apoi 
ar deveni un satelit al galaxiei care se va naște din fuziunea celor doi giganţi și mai târziu, poate, va 
fuziona și ea cu noua, imensa agregare. 


Grupurile locale pot fi formate din zeci de galaxii; dacă se depășește suta, nu se mai vorbește de grup, ci 
de roi. Grupuri, roiuri și galaxii izolate formează la rândul lor structuri și mai gigantice, numite 
superroiuri. Această organizare ierarhică este destul de comună și se regăsește cam peste tot. Grupul 
local al Căii Lactee, de exemplu, face parte din superroiul Fecioara, un sistem enorm care conţine 
aproape 50 000 de galaxii. Diferitele superroiuri sunt legate între ele prin filamente de galaxii, care 
separă regiuni de spaţiu vid foarte întinse. Această organizare de tip ierarhic ajunge să formeze o 
superstructură asemănătoare cu un burete, cu enorme bule de spaţiu vid alternând cu regiuni cu mare 
densitate de galaxii — structura la scară mare a universului. 


Miezul tenebros al galaxiei noastre, Calea Lactee 


Nucleul galaxiei noastre se poate vedea și cu ochiul liber, într-o noapte senină de vară, privind spre sud, 
puţin deasupra orizontului, în constelația Săgetător. Nu se observă multe stele, dar, dacă aerul este senin 
și suntem departe de surse de poluare luminoasă, se întrezărește un fel de licărire vagă. E ceea ce 
rămâne din lumina unei concentraţii mari de stele, atenuată de praful care devine dens în jurul centrului 
galactic. Pentru a avea o imagine mai clară trebuie folosite telescoape capabile să vadă prin praf, precum 
cele cu infraroșu sau cele care fac un fel de radiografie cu raze X. 


Observațiile cu aceste instrumente au permis evidenţierea enormei concentraţii de stele a nucleului și au 
dus la o descoperire neliniștitoare. Când s-au măsurat vitezele orbitale de rotaţie ale unora dintre aceste 
stele, s-a văzut imediat că era ceva ce nu mergea, pentru că toate păreau să se miște la viteze mult mai 
mari decât cele prevăzute. Când s-a decis să se verifice, luni la rând, mișcarea a zeci dintre aceste stele 
foarte aproape de centrul galaxiei, s-au măsurat viteze uluitoare; una se rotea chiar cu 5 000 de kilometri 
pe secundă. 


Când se văd zeci de stele care se rotesc în jurul a nimic, la viteze care implică o foarte mare atracție 
gravitațională, concluzia nu poate fi decât univocă: în centrul galaxiei noastre este o mare masă 
concentrată într-un obiect invizibil și gigantic, cu o masă de patru milioane de ori mai mare decât a 
Soarelui: am făcut cunoștință cu Sagittarius-A*. În miezul ei cel mai adânc și tenebros, placida noastră 
Cale Lactee ascunde un fel de monstru. lată că se materializează cel mai sumbru dintre coșmarurile 
ancestrale: precipităm într-un puț gravitațional fără fund care, mai devreme sau mai târziu, va înghiţi 
totul, implacabil. 


Sagittarius-A* este o gaură neagră cu o masă enormă și are o rază Schwarzschild de aproximativ 12 
milioane de kilometri; densitatea ei este mare, dar nici pe departe comparabilă cu cea a găurilor negre de 
origine stelară, care sunt mult mai puţin grele, dar și mai mici ca dimensiuni. Aparține unei clase noi: 
găurile negre supermasive; are caracteristici foarte diferite de cele ale semenilor ei, care reprezintă 
ultimul stadiu al evoluţiei marilor stele. În comparaţie cu Sagittarius-A*, găurile negre de vreo 30 de mase 
solare, care au produs primul semnal de unde gravitaționale, ne par obiecte minuscule și aproape 
educate. 


Întâmplarea a vrut ca gaura neagră cea mai apropiată de noi să se așeze chiar acolo, în centrul 
constelațţiei în care mitul grec îl așază pe Chiron, jumătate om și jumătate cal, cel mai iscusit dintre 
arcași. Monstrul Chiron, născut din împerecherea împotriva naturii a lui Cronos, care a posedat-o pe 
nimfa Filira, luând forma unui cal. Abandonat de mamă, dezgustată de înfățișarea lui, este educat de 
Apollo în toate artele și devine cel mai civilizat dintre Centauri, semenii lui violenţi și animalici. E 
Săgetătorul prin excelenţă, simbol al omului care, prin cunoaștere și cultură, își depășește natura 
animalică: Chiron, mare expert în medicină, pe care legenda îl vrea erudit și mentor al marilor eroi, 
începând cu Ahile. 


Sagittarius-A*, precum Chiron, ne va putea ajuta să înţelegem o lume care ne este ostilă și ne apare plină 
de pericole. Comportamentul găurilor negre supermasive, studierea acelor regiuni turbulente în care 
materia interacționează în condiții extreme, poate fi cheia pentru a înţelege lucruri foarte importante, 
care încă ne scapă. lată de ce multe telescoape și instrumente de toate tipurile au fost îndreptate chiar 
într-acolo și colectează date tot mai surprinzătoare. 


S-a observat că gaz și praf, care precipită spre gaura neagră, sunt încălzite la milioane de grade și emit, 
pe lângă radiaţia infraroșie, și unde radio. Sagittarius-A* are probabil un câmp magnetic și s-au 
descoperit urme ale unui disc de acreţie, adică un fel de inel format din materia care este smulsă stelelor 
mai apropiate și se rotesc în jurul lui. S-au colectat semnale care par să indice jeturi relativiste la poli: un 
fel de sughiţ sau o regurgitare a monstrului, care, când înghite mari cantități de praf și gaz, elimină o 
parte, împingând-o la poli cu o asemenea violenţă, încât o face să atingă viteze apropiate de cea a luminii. 


În fine, ultima dintr-o serie de surprize, observând un roi de șapte stele, la trei ani-lumină distanţă, 
astronomii au găsit o altă gaură neagră. Roiul este ţinut laolaltă de acest obiect greu cât 1 300 de Sori și 
totul orbitează Sagittarius-A*. E prima gaură neagră cu masă intermediară găsită în interiorul galaxiei 
noastre și prezenţa ei ne poate da indicaţii despre mecanismul creșterii enorme a lui Sagittarius-A*, în 
parte datorată, în mod sigur, canibalizării altor găuri negre de mari dimensiuni. Descoperirea, foarte 
recentă, a unei alte duzini de găuri negre care o înconjoară a consolidat și mai mult această ipoteză. 


Fiind atât de aproape de noi, nucleul central al Căii Lactee este un laborator ideal pentru a evidenția 
relativitatea generală și a studia fenomenele care au loc în zone de înaltă deformare spaţio-temporală. De 
aceea se monitorizează încontinuu zecile de stele mari care se rotesc în jurul lui Sagittarius-A* pe scurte 
și rapide orbite eliptice. 


Poate că învăţătura lui Chiron, marele și înțeleptul Săgetător, ne va permite și nouă, bieților oameni de 


știință pământeni, să ne emancipăm, mai devreme sau mai târziu, din ignoranţa abisală în care trăim în ce 
privește aceste obiecte cerești gigantice. 


Nu treziţi balaurul care doarme 


Masa lui Sagittarius-A* este cu siguranţă enormă, dar păleşte în comparaţie cu cea a găurii negre din 
centrul galaxiei NGC-4261 din constelația Fecioarei. Obiectul gigantic cântărește cât 1,2 milioane de 
mase solare. 


Acesta este fără îndoială un caz extrem, dar de-acum convingerea comună e că aproape orice mare 
galaxie conţine în nucleul său una dintre aceste găuri negre supermasive, cu mase care merg de la câteva 
milioane la câteva miliarde de mase solare. În fine, pare chiar că fără prezenţa acestor simpatici monștri 
nu se pot construi acele obiecte minunate care sunt galaxiile: configurații dinamice ale materiei care sunt 
stabile pe o scară de miliarde de ani. 


Găurile negre foarte grele au alte caracteristici care le diferențiază de cele mai mici, rezultat al evoluţiei 
de stele masive. Nu au, de exemplu, densitatea colosală a partenerilor lor mai compacți. Cele mai mari 
găuri negre pot avea o densitate inferioară față de cea a apei, lucru care le face, aparent, și mai puţin 
feroce. Forţele lor mareice, cele care te fac bucăţi dacă te apropii de o gaură neagră cu o masă de trei sau 
patru ori masa Soarelui, sunt mult mai blânde, aproape imperceptibile. S-ar putea traversa orizontul 
evenimentelor lor fără să-ți dai seama, cel puţin la început. În ciuda acestui aspect atât de docil, sunt însă 
printre obiectele cele mai periculoase ale cosmosului, capabile să devasteze o întreagă galaxie. Găurile 
negre supermasive sunt, într-adevăr, la originea unora dintre cele mai energetice fenomene din univers. 


De exemplu, pentru multe decenii, quasarii — nume care derivă din contragerea lui quasi-stellar radio 
source, adică sursă radio care seamănă cu o stea — rămăseseră un adevărat mister. Astăzi se indică mai 
modern cu acronimul QSO, care înseamnă quasi-stellar object (obiecte aproape stelare). Este vorba 
despre sursele de lumină cele mai puternice din univers, descoperite spre sfârșitul anilor 1950. Iniţial, au 
fost identificate pentru că emiteau semnale radio; apoi, îndreptând telescoapele optice spre zonele din 
care provenea semnalul, s-au înregistrat semnale luminoase foarte puternice. Regiunea activă se dovedea 
foarte mică, practic punctiformă, ca și cum ar fi fost o singură stea care producea minunea aceea. 


Dar nicio stea nu putea străluci cu o lumină de 1 000 de ori mai intensă decât cea emisă de cele 200 de 
miliarde de stele ale Căii Lactee. În fine, în acele galaxii îndepărtate se întâmpla ceva misterios, care avea 
de-a face cu corpuri cerești ieșite din comun. Au fost făcute ipoteze despre cele mai bizare fenomene, dar, 
în cele din urmă, colectând date tot mai complete, concluzia a fost uluitoare: stelele negre erau cele mai 
luminoase dintre toate. Corpurile punctiforme care emiteau acea intensitate erau în centrul unor galaxii 
unde se ascundeau găuri negre supermasive; adesea simpaticii „balauri“ dormeau placid, precum cei din 
povești când nimeni nu-i deranjează; uneori făceau dovada întregii lor puteri „scuipând“ foc, lumină și 
toate felurile de unde electromagnetice pe distanţe colosale: era vorba, în acest caz, de nuclee galactice 
active. 


Găurile negre supermasive care se găsesc în nucleul multor galaxii sunt foarte adesea pașnice, cum pare 
să fie cazul lui Sagittarius-A*, care înghite material, descompune câteva stele, dar, în fond, se comportă în 
manieră foarte educată și discretă. Ne-am dat seama de prezenţa ei abia recent, pentru că am vrut cu 
orice preţ să privim înăuntrul nucleului galactic. Îmboldiţi de curiozitate, ne-am dus să vedem ce se 
întâmpla sub stratul de praf care ascundea totul și am descoperit că Sagittarius-A* se joacă de-a 
șoarecele și pisica cu stelele care o orbitează cu viteză. De altfel, nimeni n-ar fi observat nimic ciudat. 


Nucleul galaxiei noastre, văzut din afară, nu îngrijorează, nu emite radiație periculoasă, nu produce 
daune. Dar cazul nostru este norocos. Uneori se întâmplă ca nucleul unei galaxii să intre într-o stare de 
agitaţie de maximă intensitate și atunci sigur apar probleme pentru toţi. Se întâmplă când acolo, chiar în 
jurul centrului, există o densitate foarte mare de materie, stele, gaz și praf; dacă, în fine, este mult de 
mâncat, pentru gaura neagră izbucnește un fel de frenezie alimentară. Se înconjoară de un disc enorm de 
acreţie, materia este descompusă și târâtă să se rotească în jurul lui, într-un carusel infernal unde 
vitezele foarte mari, coliziunile și interacţiunile dintre fărâme de materie produc fenomene care încălzesc 
totul la milioane de grade. 


Materia ionizată și redusă în componentele ei elementare produce imense câmpuri magnetice care, la 
rândul lor, interacționează cu restul materialului. Când sunt importante discuri de acreţie, se văd adesea 
enorme jeturi de particule și radiaţie asociată, care se ivesc din polii găurii negre. Vorbim de fascicule 
colimate, foarte energetice, de materie și radiaţie, emise de nucleul activ în direcție perpendiculară faţă 
de planul galaxiei. Imaginile colectate sunt impresionante: se văd imense filamente de materie care, 
născute din centrul galactic, se pot întinde pe zeci de mii de ani-lumină. Radiația intensă emisă apare sub 
formă de lobi, care ies în afara galaxiei formând protuberanţe extinse pe milioane de ani-lumină. 


Detaliile fenomenului încă nu sunt complet clare. Se crede că, în timp ce o parte a materiei ionizate 
dispare în orizontul evenimentelor și face să crească și mai mult gaura neagră, o fracțiune este deviată 
spre poli unde suportă acceleraţii înfricoșătoare. Vedem în funcţiune, în cosmos, sute de acceleratoare 
mult mai puternice decât LHC, care produc jeturi relativiste asemănătoare cu cele pe care le studiem la 
CERN, dar la dimensiuni comparabile cu cele ale unei galaxii. 


O mică fracțiune a galaxiilor active are propriile jeturi spectaculoase orientate chiar spre Pământ. În 
acest caz putem observa un spectru de radiaţie electromagnetică amplificat de enorma viteză a jeturilor, 
caracterizat de rapide și violente variaţii de flux. Din punct de vedere istoric, acest tip de surse au fost 
numite blazari, după numele primului obiect ciudat care a manifestat acest comportament: BL. Lacertae, 
care se găsea în constelația Șopârlei și avea o luminozitate atât de dependentă de timp, încât se credea că 
este o stea variabilă ce aparţine Căii Lactee. Cu observaţii mai precise s-a văzut în schimb că era o 
galaxie la distanţă de 900 de milioane de ani-lumină. Când originea comportamentului a fost corelată cu 
un nucleu galactic activ, fenomenul a intrat din nou în această clasă mai largă. 


Quasari, blazari și, în general, nuclee galactice active sunt fenomene destul de rare în univers și totuși au 
fost descoperite cu sutele de mii. Se găsesc foarte puţine în galaxiile pitice, în timp ce în galaxiile eliptice 
gigantice sunt destul de frecvente, până la unu din cinci, rezultat al fuziunii mai multor galaxii. 


Pare de-acum stabilită și o dependenţă puternică de vârsta galaxiei. Există o înaltă fracțiune de quasari, 
de exemplu, în galaxiile mai vechi, indiciu al faptului că nucleele galactice active au jucat un rol 
fundamental în construirea galaxiilor primordiale. Ca dovadă a acestui argument, cel mai vechi quasar 
identificat datează de acum 700 de milioane de ani după Big Bang. În fine, erau prezenţi deja în primele 
mari structuri, dar apogeul prezenţei lor datează din urmă cu aproximativ 10 miliarde de ani, apoi 
procentul scade. 


Faptul pare să fie legat de un mecanism de consumare progresivă a combustibilului necesar. Gaura 
neagră concentrează în ea, arde și reciclează toată materia pe care reușește să o captureze din 
împrejurimi timp de miliarde de ani. Mecanismul însuși și foarte puternica radiaţie produsă în proces 
ajung să sărăcească tot nucleul de combustibilul necesar. Fără material nou, discul de acreţie se întrerupe 
și procesul se stinge de la sine. 


Asta ar explica de ce numeroase galaxii mari, ca a noastră, deși găzduiesc o gaură neagră imensă, nu au 
nuclee active: nu a rămas suficient material. Deci, în ce privește Calea Lactee, putem dormi liniștiți. Cu 
condiţia să nu intre în coliziune cu Andromeda. Când asta se va întâmpla, fuziunea ar putea aduce din nou 
în nucleu material suficient pentru a-l reactiva, și viaţa pe planetele galaxiei ar putea deveni destul de 
complicată. 


În cele din urmă, rolul acestor „monștri devoratori“ care ocupă centrul multor galaxii pare esenţial în 
dinamica generală. Găurile negre gigantice sunt deopotrivă mari distrugătoare și mari creatoare. Dansul 
nebun la care constrâng materia seamănă cu o repropunere spectaculoasă, la scară cosmică, a dervișilor 
rotitori, sufiții Mevlevi din Konya. Amintește de mitul distrugerii-creaţiei prin dansul lui Shiva, dar mai 
ales, păstrând în acest carusel periculos mari cantităţi de stele timp de miliarde de ani, dăruiește materiei 
lucrul cel mai prețios: timpul care îi este necesar să producă sisteme solare, planete și forme de 
organizare tot mai complicate. 


Rămâne problema înțelegerii modului în care se formează găuri negre care au mase de milioane sau de 
miliarde de ori mai mari decât a Soarelui. Știm că, odată ce o gaură neagră se așază în centrul unei 
galaxii, poate crește peste măsură, înghițind lent tot ce o înconjoară. Dar care este punctul de pornire? 
Poate, înainte încă să strălucească primele stele, imensele nebuloase de gaz primordial s-au agregat în 
cvasistele, obiecte foarte instabile care, în loc să evolueze în stele obișnuite, au devenit, prin colaps, găuri 
negre. Cineva sugerează chiar formarea de găuri negre primordiale, născute la mai puţin de o secundă 
după Big Bang, când impunătoarele fluctuații de densitate ale universului abia născut puteau să împingă 
spre colaps gravitațional unele porțiuni enorme de materie. Noul câmp, care pune în centru aceste 
corpuri cerești atât de impunătoare, este încă plin de mistere. 


Săgeţile subţiri ale lui Orion 


În vreme ce se pun întrebări despre originea și dinamica acestor fenomene atât de turbulente, se fac pași 
înainte decisivi în înțelegerea unor fenomene care, până cu puţin timp în urmă, se dovedeau complet 
misterioase. Unul dintre acestea este originea razelor cosmice. 


Din 1912, fizicienii caută originea acestei ploi de particule cu sarcină electrică ce se ciocnește de planeta 
noastră din toate direcţiile, neîncetat. S-au înregistrat cu energii de 100 de milioane de ori mai mari 
decât cele ale LHC și originea lor a rămas un mister până cu puţin timp în urmă. Totul s-a întâmplat 


pentru că s-au alăturat, și în acest caz, instrumente diferite pentru a observa același fenomen, un alt 
succes al astronomiei multimesager. 


Punctul de pornire este o alarmă lansată de IceCube, un experiment desfășurat în Antarctica, specializat 
în neutrini proveniţi din spaţiul profund. 


Descoperirea de neutrini cu energie înaltă, elemente foarte rare, produse de surse cosmice, presupune 


detectoare de dimensiuni colosale. E cazul lui IceCube, „cub de gheaţă“, un nume ironic pentru un 
detector care are volumul unui munte, un „cub“ cu latura de un kilometru. 


L-au realizat în Antarctica, aproape de staţia Amundsen-Scott, pentru a profita de stratul de gheaţă foarte 
pură și transparentă care acoperă continentul. Au sondat gheaţa, topind-o, în 100 de puncte diferite, la 
distanţe de 100 de metri unul de altul și organizate pe o grilă hexagonală. Au mers în profunzime mai 
mult de doi kilometri și apoi au coborât, în fiecare puț, detectoare sofisticate de fotoni. Când apa a 
îngheţat la loc în jurul lor, miile de detectoare au rămas îngropate în întunericul profund al gheții. Și ochii 
lor electronici și ultrasensibili au început să scruteze bezna cea mai adâncă în căutarea celor mai 
minuscule fulgere de lumină, cele produse de neutrinii mai ghinioniști, care mor izbindu-se de un nucleu, 
în timp ce traversează stratul gros de gheaţă. 


Ciocnirea la energie înaltă produce mulţimi de particule cu sarcină electrică, uneori însoţite de miuoni, 
un fel de electroni mult mai grei, care sunt emiși în aceeași direcţie cu a neutrinilor și se trezesc, brusc, 
călătorind mai rapid decât lumina în acel mediu. Singurul mod de a evita neplăcerile întâmplării este să 
se comporte ca avioanele de vânătoare când depășesc bariera sunetului. Dar, în loc să iasă cu un 
zgomotos bang acustic, miuonii se limitează să emită minuscule scânteieri de lumină ultraviolet 
distribuite pe un con caracteristic. Un efect care a fost înregistrat prima dată în anii 1950, de Pavel 
Alekseevici Cerenkov, al cărui nume îl și poartă. 


Iată deci că, atunci când un neutrin interacționează, detectoarele IceCube înregistrează o serie de 
semnale caracteristice care permit măsurarea deopotrivă a energiei și a direcţiei din care provine. 
Aceasta este informaţia cea mai importantă, pentru că permite să se meargă la sursa care a emis acești 
mesageri delicaţi și ușori. Neutrinii cosmici zboară în linie dreaptă, imperturbabili, ignorând distribuțiile 
de masă și de energie pe care le traversează, total insensibili la câmpurile magnetice care ocupă galaxiile 
și chiar și spaţiile intergalactice. Să-i descoperi înseamnă să identifici galaxia din care provin și să începi 
să înţelegi ce mecanism i-a generat. 


Încă de când a început să colecteze date, IceCube a înregistrat imediat unele evenimente spectaculoase, 
care i-au uimit pe toţi: neutrini de energie extrem de înaltă, de sute de ori mai mare decât cea pe care 
reușim să o producem în LHC, cel mai puternic accelerator din lume. Nimeni, până atunci, nu-și putea 
imagina că hoinăresc prin univers neutrini atât de energetici și a început imediat întrecerea pentru a 
înțelege ce accelerator colosal cosmic poate produce aceste particule. 


Pe 22 septembrie 2017, detectoarele IceCube au înregistrat interacţiunea unui neutrin de 300 TeV, din 
care s-a născut un miuon care a lăsat o spectaculoasă dâră luminoasă descoperită de sute de senzori foto. 
Datele erau într-adevăr clare și direcţia de zbor a neutrinului ţintea spre o galaxie îndepărtată, cunoscută 
drept foarte activă în emisia de radiaţii cu diferite lungimi de undă. Se află la aproximativ patru miliarde 
de ani-lumină distanţă, aproape de constelația Orion, marele arcaș care strălucește pe cerul boreal, 
amintire perenă a uriașului vânător ucis de mâna lui Artemis. 


Mitul spune că Apollo, contrariat de atracția pe care sora lui o simţea față de muritorul atât de abil la 
vânătoare, o va împinge să-l ucidă prin înșelăciune pe cel iubit. Zeus, cuprins de compasiune faţă de 
lacrimile fiicei și vaietele neconsolate ale credinciosului câine Sirius, tovarăș în multe partide de 
vânătoare, îi primește pe amândoi printre constelaţiile cele mai strălucitoare. Și pe cer, deasupra 
capetelor noastre, le putem observa și astăzi, vânând împreună și aruncând săgeți în direcția Taurului. 


Dar în acest caz, Orion a aruncat spre noi alte săgeți, mai subţiri și penetrante decât cele cu care dobora 
cerbi și mistreți. Neutrinii descoperiţi de IceCube vin din galaxia TXS 0506+056, una dintre acele sigle 
complicate la care astronomii trebuie să recurgă pentru a da un nume zecilor de mii de galaxii care ocupă 
bolta cerească. Dar fizicienilor nu le plac complicațiile și galaxia este imediat rebotezată cu un nume care 
conţine cele trei consoane de bază, dar este mult mai simplu de ţinut minte: Texas Source. 


Cercetătorii care gestionează datele experimentului lansează o alertă către toate observatoarele din 
lume: „Oameni de știință ai planetei Pământ, priviţi spre Texas Source; acolo sus se întâmplă ceva“. 
Apelul este preluat de zeci de observatoare care-și îndreaptă instrumentele în direcţia indicată și acum 
vine partea frumoasă. În zilele următoare, alte două aparate, specializate în descoperirea de fotoni de 
energie înaltă, înregistrează raze gama provenind, fără îndoială, de la aceeași sursă. Nu mai există 
îndoieli că Texas Source oferă un spectacol. 


Se știa de mult timp că TXS 0506+056 era un obiect foarte ciudat. Este vorba de o galaxie eliptică 
gigantică, dominată de o imensă gaură neagră care se rotește rapid în jurul axei sale. Monstrul are o 
masă gigantică, care poate fi calculată în sute de milioane, dacă nu miliarde, de mase solare și este 


ornată cu un enorm disc de acreţie și două jeturi polare uriașe. Unul dintre acestea este îndreptat spre 
Pământ, deci este vorba de un blazar. 


În înspăimântătoarele accelerări care se produc în Texas Source, pe lângă neutrini sunt produse raze 
gama, fotoni de energie foarte înaltă care pornesc instrumentele FERMI și MAGIC, cele două 
observatoare mai sensibile, unul pe orbita Pământului, celălalt care și-a amplasat cele două telescoape pe 
insula La Palma. 


E tocmai semnalul la care toţi visau. O coincidenţă atât de spectaculoasă nu poate fi întâmplătoare: dacă 
împreună cu fotonii sunt emiși și neutrinii, aceasta este dovada că uriașa structură complicată alimentată 
de gaura neagră a Texas Source accelerează protoni, exact ca un LHC de dimensiuni colosale. 


Iată că începem să înțelegem unul dintre cele mai mari mistere ale fizicii moderne, și galaxiile 
îndepărtate, alimentate de gigantice găuri negre, sunt cele care ne fac acest dar. 


Astfel se încheie ziua a șasea — au trecut primele patru miliarde de ani și universul este de-acum populat 
de zeci de mii de galaxii. Printre acestea există una, foarte pașnică, cu un nucleu galactic de-acum liniștit, 
în care este pe cale să se întâmple ceva. 


Ziua 7. O fojgaiala de forme complexe 


În Calea Lactee totul se rotește de-acum stabil, de miliarde de ani, în jurul nucleului central. Faza 
turbulentă a vieţii noii galaxii, adolescenţa ei furtunoasă, s-a încheiat de mult timp. 


Sagittarius-A*, după ce a înghiţit toate stelele, gazul și praful care o înconjurau, doarme placidă și sătulă, 
ca Polifem în peștera lui, monstrul pe care Ulise l-a făcut inofensiv cu ajutorul vinului. Discul de acreţie al 
marii găuri negre, care nu mai este alimentată peste măsură, și-a redus dimensiunile și jeturile relativiste 
cu care iradia spaţiul dimprejur, zguduind stele și sisteme în formare, au dispărut treptat. Și galaxiile 
gigante mai apropiate, verișorii înrudiţi ai familiei care constituie grupul local, Andromeda și Triunghiul, 
au încetat să se dea în spectacol cu focuri de artificii periculoase. Scânteierile gama emise de nucleele 
active ale galaxiilor mai îndepărtate sunt destul de inofensive. Acum, în calmul care s-a instaurat, care nu 
mai este perturbat de seria de catastrofe ce au caracterizat nașterea galaxiei, este timp să se dezvolte 
sisteme organizate tot mai complexe. 


Au trecut mai mult de nouă miliarde de ani când începe ultima zi, a șaptea. Se întâmplă ceva într-o 
porţiune secundară, în raport cu cele patru mari structuri care compun imensa spirală. Printre braţele 
mari Perseus și Sagittarius, chiar în punctul în care se bifurcă un braţ minor numit Orion, este o 
germinaţie de formaţiuni stelare foarte tinere, care sunt hrănite de nori moleculari gigantici. În acea 
regiune, generaţii de stele gigante, care s-au succedat în miliardele de ani precedenţi, au împrăștiat tot 
materialul acumulat în enormele lor cuptoare nucleare. 


Explodând ca supernove, au răspândit în spaţiile mari praf și gaz — norii moleculari. Conţin mai ales 
hidrogen și heliu, dar sunt urme ale tuturor elementelor: carbon, azot, oxigen, siliciu și așa mai departe 
până la fier. Unele stele mari, transformate în stele neutronice, când au intrat în coliziune, au îmbogăţit 
norii și cu mici concentraţii ale elementelor mai grele, până la plumb sau uraniu. 


Cât timp sunt calde și continuă să se extindă, păstrând amintirea marilor explozii care le-au provocat, 
nimic nu poate face să se agrege acești nori imenși. Dar, pe măsură ce se răcesc și scade viteza lor, 
gravitația predomină asupra impulsului expansiunii și construiește în jurul bulgărilor de materie centre 
de agregare tot mai masive. lată că se formează un mare disc de gaz și praf care se rotește în jurul 
centrului, unde se condensează cea mai mare parte a masei, mai ales hidrogen. Inăuntrul galaxiei se 
formează o minireplică a galaxiei înseși: o porțiune a marelui nor intră în colaps sub forța propriei 
gravitaţii și formează o nebuloasă solară în centrul căreia se va naște o stea, în timp ce de jur împrejur se 
formează un fel de disc de acreţie, în care se disting alte centre mai mici de agregare distribuite în 
diferite inele: un disc protoplanetar. 


La un moment dat, Soarele va începe să strălucească și se vor forma marile planete gazoase. Apoi, mai 
lent și urmând un parcurs mai accidentat, se vor agrega cele stâncoase ale orbitelor interioare. 


Una dintre acestea va fi deosebit de norocoasă. Coliziunea catastrofală cu o altă planetă în formare, în loc 
să o devasteze pentru totdeauna și s-o transforme în mii de fragmente, îi va dărui un mare satelit care va 
contribui la stabilizarea orbitei în miliardele de ani viitoare. Va fi lovită, ca celelalte, de o ploaie de 
comete și meteoriți, care-o vor îmbogăţi cu elemente importante și toate astea, împreună cu activitatea 
vulcanică ce o va însoţi, vor juca un rol decisiv în dezvoltarea ulterioară. 


Marea planetă stâncoasă are asemenea dimensiuni încât poate produce o forţă de gravitație suficientă ca 
să-i permită să se acopere cu o atmosferă gazoasă; nucleul ei de metal topit o va dota cu un câmp 
magnetic și aceste două elemente îi vor servi drept scut protector împotriva multiplelor ameninţări care 
stau la pândă în profunzimile cosmosului. 


Va orbita destul de aproape de Soare încât să primească energie suficientă pentru a ieși din frigul cosmic 
care-o înconjoară, dar nu prea mult încât să fie izbită de o căldură incompatibilă cu multe reacții chimice. 
Apa, care în mare parte o va acoperi, va putea să rămână în stare lichidă miliarde de ani și chiar în 
adâncurile ei se vor naște forme chimice foarte speciale. Structuri simple, dar dotate cu un dispozitiv 
genial, care potenţează capacităţile de adaptare și dezvoltare: sisteme chimice care înglobează și 
transformă molecule elementare în structuri mai articulate; sunt primele forme de viaţă, care pot să 
evolueze și să se reproducă răspunzând la condiţiile mediului înconjurător. 


Pasul cel mai important a fost făcut. A trebuit să treacă aproximativ un miliard de ani de la formarea 
sistemului solar și pe planeta Pământ se dezvoltă organisme vii primordiale. Din acest moment, lent, dar 
implacabil, formele chimice complexe, capabile să se adapteze la schimbări și să colonizeze zone tot mai 
vaste ale planetei, se vor succeda una după alta, alternând perioade de mare succes, cu explozia unei 
specii sau a alteia, cu ere de criză și extincţii în masă. 


Organizarea vieţii oferă asemenea avantaje, încât va da naștere dezvoltării de forme tot mai complicate, 
de la organisme unicelulare la plante și animale, inclusiv noi. Suntem aproape de sfârșitul poveștii când, 


la unele maimuțe antropomorfe ciudate, cu puternice relaţii sociale, selecţia naturală va dezvolta un nou 
instrument care le va oferi un avantaj evolutiv în plus: capacitatea de a imagina, de a avea o viziune a 
lumii și o oarecare formă de conștiință de sine. De atunci, această ciudată specie de animal se va răspândi 
în toate colţurile planetei și se va dota cu instrumente tot mai complexe până la construirea unei viziuni a 
lumii tot mai sofisticate, organizând în jurul ei propria mare poveste a originilor. 


Se termină ziua a șaptea și geneza se încheie când au trecut 13,8 miliarde de ani. 


Soarele și pribegele lui 


La un moment dat, o porţiune a marelui nor molecular începe să intre în colaps în jurul unei zone cu 
densitate mai mare decât a celorlalte. Suntem în braţul Orion, o porţiune liniștită a galaxiei, la distanţă 
sigură faţă de nucleul care, deși mai puţin turbulent decât la începuturi, este totuși încă o regiune în care, 
periodic, se produc zgâlțâituri. 


Gravitaţia face să conveargă hidrogen, gaz și praf spre regiunea unde concentraţia este maximă și totul 
începe să orbiteze în centrul de atracţie. Prin conservarea momentului unghiular se formează un enorm 
disc plat în interiorul căruia regiunea centrală cu mai mare densitate continuă să crească. În ochiul unui 
fel de vârtej ciclonic enorm se concentrează mai ales hidrogen molecular; în centrul discului, strivit de 
atracția gravitaţională care continuă să crească, se formează un corp sferic gigantic, în interiorul căruia 
se pregătesc primele reacţii de fuziune termonucleară — s-a născut o nouă stea. 


Dimensiunile Soarelui sunt suficient de mari să producă temperaturi de suprafaţă de multe mii de grade 
și să poarte energie la mari distanţe. Dar este o stea pitică și statura mică îi oferă avantajul de a consuma 
lent hidrogenul ionizat și comprimat care o compune. Noul astru va putea continua să strălucească 10 
miliarde de ani. Un mare interval de timp, suficient pentru a permite dezvoltarea unui sistem stabil de 
planete și sateliți care vor avea la dispoziţie, la rândul lor, miliarde de ani să însoţească foarte lente 
procese de transformare. 


Termenul „planete“ derivă din planetes asteres, stele pribege, cum numeau grecii aștrii care, pe cerul 
nopţii, se mișcau în raport cu stelele fixe. Erau considerate stele nomade Soarele, Luna și cele cinci 
corpuri cerești vizibile cu ochiul liber: Marte, Mercur, Jupiter, Venus și Saturn. Cele șapte planete vor fi 
asociate imediat cu unele dintre principalele divinităţi, cărora le vor împrumuta din caracteristicile lor. 
Impetuosul și strălucitorul Mercur care, traversând foarte rapid cerul, va deveni mesagerul agil al zeilor; 
scânteietorul Marte, cu acea culoare tulbure și sângerie pe care o etalează când se găsește în partea de 
jos a orizontului, va fi zeul războiului și așa mai departe. Cele șapte vor defini seria de zile ale săptămânii; 
din greacă se vor muta în latină și de aici în limbile romanice și, pe scurt, în aproape toate limbile 
europene, ca să ajungă, intacte, până în zilele noastre. Locuitorii planetei Pământ au fost întotdeauna, de 
milenii, atât de atașați de „pribege“, încât au folosit chiar numele lor pentru a marca trecerea timpului. 


Dar acum, în timp ce Soarele începe să strălucească în centrul nebuloasei, diversele inele de materie care 
îl înconjoară se agregă la rândul lor în jurul zonelor unde densitatea este maximă. Se formează astfel cei 
patru giganţi gazoși, care ocupă orbitele exterioare: Jupiter, Saturn, Uranus și Neptun. Totul s-a întâmplat 
într-un interval de timp relativ scurt, aproximativ 100 000 de ani. Va fi nevoie de mult mai mult timp, zeci 
de milioane de ani, pentru a agrega planetele stâncoase. 


La începutul vieţii lui, și Soarele, ca toate celelalte stele, oferă spectacol. Luminozitatea lui și radiaţiile pe 
care le emite sunt mult mai intense decât cele actuale. Încălzite la temperatură mare și împinse de vântul 
de particule cu sarcină electrică produse de furtunile magnetice ale Soarelui, hidrogenul și celelalte 
componente ușoare ale nebuloasei originare sunt măturate de orbitele mai apropiate. Impinse spre 
regiunile ocupate de marii giganţi gazoși, sunt capturate și înglobate în masele lor mari. În timp ce 
nebuloasa protoplanetară începe să devină ordonată și transparentă, partea interioară a sistemului solar 
sfârșește prin a se îmbogăţi progresiv cu elementele mai grele. 


Grăunţele de praf care orbitează în regiunile mai apropiate de Soare și pe care radiaţia și vântul solar nu 
reușesc să le măture din cauza masei lor, intră în coliziune între ele și încep să se agrege în corpuri tot 
mai mari. Când ating dimensiuni de ordinul kilometrilor, atracția gravitaţională pe care o exercită în jur 
formează agregări tot mai importante, până produc zeci de mii de corpuri stâncoase. Sunt așa-zisele 
planetezimale, sau planete infime, seminţele din care se vor naște planetele, sateliții și asteroizii stâncoși 
ai sistemului nostru solar. 


Mercur, Venus, Marte și Pământul, planetele stâncoase dintre Soare și Jupiter, se vor naște din agregare 
și fuziune prin coliziuni haotice a mii de astfel de corpuri cerești mici. La creșterea dimensiunilor, partea 
cea mai grea a materialului, de regulă fier și nichel, se va concentra în miezul planetei în formă solidă; 
presiunea datorată gravitaţiei va produce temperaturi de mii de grade care vor face lichid nucleul metalic 


aflat mai în exterior. Roci și elemente mai ușoare vor pluti pe deasupra, concentrându-se în straturile 
superioare; o manta de rocă lichidă va acoperi nucleul metalic, în timp ce, odată cu răcirea întregului, se 
va forma lent, la suprafaţă, o crustă stâncoasă solidă, tot mai groasă. 


Se formează în acest mod, cu aproximativ 4,5 miliarde de ani în urmă, un sistem solar foarte articulat: opt 
planete, zeci de planete pitice, sute de sateliți, mii de corpuri cerești de dimensiuni subplanetare și mai 
mult de 100 000 de asteroizi. Printre cele opt planete, este una care ocupă o poziţie deosebit de 
privilegiată și a avut de partea ei un noroc nerușinat. 


Ce bine că Theia ne-a devastat 


Se întâmplă uneori, și în viața noastră, ca un mare noroc să se prezinte sub înfățișarea unor 
inconveniente ghinioniste. Pasageri care cad pradă disperării că au pierdut zborul deoarece au sosit cu 
întârziere la aeroport descoperă apoi că, din pură întâmplare, au evitat un accident aviatic care nu a lăsat 
în urmă supraviețuitori. Dar și, mai banal, poţi suferi o înfrângere, un eșec profesional care te constrânge 
să-ţi schimbi meseria sau o îngrozitoare dezamăgire în dragoste care distruge o relaţie importantă. Apoi, 
la distanţă de ani întregi poate, privești în urmă și realizezi că ceea ce părea perioada cea mai tristă a 
propriei existențe a marcat, de fapt, o cotitură, a deschis noi drumuri sau ţi-a permis să întâlnești 
persoana de care te-ai îndrăgostit nebunește. 


Dar nimic nu este comparabil cu ce i s-a întâmplat planetei noastre, chiar în prima ei perioadă de viaţă. 
Au trecut aproximativ 100 de milioane de ani de când a treia orbită interioară a Soarelui a fost ocupată de 
o mare planetă stâncoasă. Pentru ea vom folosi numele Geea, denumirea străveche a Pământului. S-a 
format, ca celelalte, prin agregare progresivă de planetezimale și a traversat perioade de mare 
turbulenţă, caracterizate de coliziuni și mari perturbații gravitaționale. Acum, ce-a fost mai rău pare că a 
trecut, dar în schimb o așteaptă o ameninţare îngrozitoare. 


Un alt corp ceresc, mai mic decât Geea și totuși de dimensiuni considerabile, are o orbită care îl poartă 
inevitabil spre coliziunea cu planeta noastră. Se confirmă scenariul de coșmar imaginat în filmul 
Melancholia, care a apărut în 2011 și a fost regizat de controversatul regizor danez Lars von Trier. 


Planetoidul care este pe cale să ne lovească are o masă asemănătoare cu Marte și îl vom numi Theia. 
Forțe impunătoare mareice devastează cele două corpuri cerești încă înainte să aibă loc coliziunea. Apoi 
are loc ciocnirea, cu un impact devastator. Energia dezvoltată determină cele două corpuri gigantice să 
fuzioneze, cu unde de șoc care le traversează rapid; apoi o parte din Theia, amestecată cu material de pe 
Geea, se desprinde din îmbrăţișarea mortală și încearcă să scape, dar rămâne pentru totdeauna captivă în 
câmpul gravitațional al Geei — s-a născut Luna noastră. Ca în mitul antic, Theia, una dintre titanide, fiica 
lui Uranus și a Geei, a dat naștere Selenei, „strălucitoarea“. 


La rândul ei, Geea, după ce a absorbit trauma ciocnirii și a separării de Lună, și-a regăsit forma ei sferică, 
și-a sporit dimensiunile și a devenit de-acum planeta Pământ. Ipoteza coliziunii catastrofale primordiale la 
originea sistemului Pământ-Lună a găsit numeroase confirmări din analiza rocilor lunare prelevate de-a 
lungul diverselor explorări ale satelitului nostru. În unii izotopi ai oxigenului care se găsesc în interiorul 
lor a rămas un fel de amprentă fosilă a îmbrăţișării călduroase primordiale care a legat Pământul de 
satelitul lui. 


Luna nu este de folos doar ca să lumineze nopţile noastre, să-i facă pe îndrăgostiţi să viseze, să-i inspire 
pe muzicieni și pe poeţi. Acest satelit ciudat, atât de anormal față de altele care populează cu sutele 
sistemul solar, joacă un rol fundamental în stabilizarea orbitei planetei noastre. Sistemul Pământ-Lună 
acționează ca un fel de giroscop stabilizator în mișcarea de revoluţie în jurul Soarelui. 


Pământul e singura planetă stâncoasă care are un satelit de mari dimensiuni, cu un diametru de 3 500 de 
kilometri, aproximativ un sfert din cel terestru. Mercur și Venus nu au sateliți, în timp ce Phobos și 
Deimos, cele două luni minuscule ale lui Marte, sunt mici elipsoide cu diametre de 22 de kilometri, unul, 
și 12 kilometri, celălalt. Cele trei planete stâncoase, tovarășii noștri, se dovedesc a fi expuse 
perturbaţiilor gravitaționale provocate de Soare și de alte corpuri cerești mai masive ale sistemului solar, 
iar unghiul dintre axa lor de rotaţie și planul orbitei se dovedește a fi instabil. La scara timpului de 
milioane de ani, acesta poate suferi variaţii importante, modificându-se și cu zeci de grade și traversând 
perioade de schimbări haotice. 


Același lucru ni s-ar întâmpla și nouă dacă n-ar fi Luna, atât de grea și atât de aproape încât să atenueze 
perturbațiile care ar modifica axa noastră de rotaţie. Unghiul pe care îl face cu planul orbitei este 
stabilizat de prezenţa Lunii pe variaţii de ordinul unui grad. Dacă înclinația Pământului faţă de Soare 
rămâne fixă, se pot defini regiuni climatice relativ stabile la scara timpului, lucru care favorizează 
dezvoltarea proceselor lente de formare a sistemelor complexe. Dacă cineva ar adresa din nou Lunii 


întrebarea păstorului nomad din Asia, „Ce faci tu, lună, pe cer? Spune-mi ce faci, tăcută lună?“, ar putea 
primi un răspuns poate puţin poetic, dar cu siguranță complet neașteptat: „Fără mine nu aţi avea 
anotimpuri, și probabil n-ar fi viață pe Pământ; și nici păstori nomazi care, contemplându-mă, să-mi pună 
întrebări“. Faptul că Theia ne-a devastat a fost pentru noi un adevărat noroc. 


Și nu este singurul care ni s-a întâmplat. Celălalt a fost să îl avem aproape pe gigantul Jupiter. Marea 
planetă gazoasă, campioana la dimensiuni a sistemului nostru solar, are un diametru de 143 000 de 
kilometri și cântărește de 300 de ori mai mult decât Pământul. Atât de neobișnuită, încât și astăzi se 
discută dacă trebuie considerată o planetă sau o mică pitică brună. Când masa iniţială a sferei de gaz nu 
este suficient de mare, presiunea și temperatura nucleului nu reușesc să provoace fuziunile 
termonucleare; totuși corpul este atât de cald, încât iradiază oricum o cantitate importantă de energie. 
Steaua nereușită devine un astru călduţ, care iradiază la temperatură mult mai scăzută; lumina ei nu este 
energetică precum piticele albastră, albă sau galbenă, dar virează spre roșu-închis și este numită pitică 
brună. 


Jupiter, stea nereușită, are totuși o masă atât de impunătoare, încât a condiţionat dezvoltarea unei mari 
părţi a sistemului solar. Formată printre primele, cu forţa ei de gravitație excesivă, a împiedicat formarea 
unei planete stâncoase în așa-zisa centură de asteroizi: o vastă regiune cuprinsă între Jupiter și Marte. I-a 
împins o mare cantitate spre spaţiul exterior și i-a împiedicat pe ceilalți să se consolideze într-un corp 
masiv. În zonă orbitează încă mii de resturi stâncoase, rămășițe ale celor pe care atracţia vecinului prea 
mare i-a perturbat în mod catastrofal, constrângându-i la continue coliziuni de fiecare dată când încercau 
să se organizeze în planetă. Nereușita formare a unei a cincea planete stâncoase a lăsat mai mult 
material, structurat în planetezimale, pentru formarea planetelor de la interior, inclusiv Pământul. Planeta 
noastră a putut astfel să capete asemenea dimensiuni, încât să păstreze în mod stabil atmosfera ei 
prețioasă. 


Gigantul cel bun, Jupiter, și împreună cu el Saturn, ornat cu inele, acționează ca santinele pentru 
protejarea planetelor de la interior. Cu masa lor, deviază spre ele și înglobează asteroizi și comete 
periculoase. Ca gigantici bodyguarzi, ne apără de riscul unor întâlniri prea apropiate cu obiecte foarte 
periculoase. Nu întotdeauna izbândesc, cum s-a întâmplat acum 65 de milioane de ani, când un meteorit 
cu diametrul de 10 kilometri, bogat în iridiu, a reușit să ajungă la planeta noastră. Graţie prezenţei lor, 
evenimente atât de distrugătoare au devenit pentru noi foarte rare. 


Marele scut al lui Jupiter ne apără de evenimente catastrofale care ar putea să pună în pericol 
supraviețuirea delicatelor forme de viaţă care se vor dezvolta pe planeta Pământ. De asta îi suntem datori 
marii planete, Jupiter orânduitorul, pacificatorul, pe care nu întâmplător grecii l-au asociat cu Zeus, 
capabil să modereze conflictele dintre zei. 


Leagănul complexităţii 


Secretul Pământului este ascuns în miezul lui cel mai adânc. Deasupra nucleului solid și a mantalei de 
metal topit fluctuează un strat gros de rocă lichidă. Încă de la începuturile formării planetei, fierul și alte 
metale grele s-au diferențiat de componentele mai ușoare. Primele au devenit dense în straturile din 
interior, în timp ce altele s-au agregat să formeze un strat gros stâncos la exterior. Căldura contracției 
gravitaționale a topit toată partea interioară, în timp ce, odată cu răcirea, s-a creat o scoarță subţire de 
rocă de suprafaţă, care plutește pe o mare de roci topite. Procese de dezintegrare radioactivă de izotopi 
instabili alimentează cu energia lor căldura nucleului și contribuie la menţinerea unei temperaturi 
crescute, pe o durată de miliarde de ani. 


Marile plăci de roci ale scoarței sunt în continuă mișcare, împinse de energia imenșilor curenţi de 
convecţie care se formează în mantaua de rocă topită de dedesubt. Ciocnirile titanice care au loc produc 
deformări din care apar munţii, ca și văile adânci care vor fi umplute de apa oceanelor. Prin crăpăturile 
create, ajunge la suprafață magma incandescentă care vuiește sub scoarță. Zeul focului, Vulcan, fierarul, 
lucrează neîncetat în marele lui atelier subteran la construirea unui mediu care va deveni minunat. 


În faza lui iniţială de formare, Pământul va fi traversat de fenomene vulcanice de dimensiuni și intensităţi 
înspăimântătoare. Acest vulcanism de maximă intensitate va scoate la suprafaţă un flux continuu de 
substanţe chimice dizolvate în gazele și în rocile topite menite să alcătuiască noua scoarță. Se va forma 
lent o atmosferă compusă în principal din vapori de apă, azot și dioxid de carbon pe care câmpul 
gravitațional al marii planete telurice va fi capabil să-l oprească. 


Apa era deja prezentă în praful din norul protoplanetar și moleculele ei s-au amestecat cu cele care au 
format rocile învelișului terestru. O mare parte din aceasta se va pierde prin evaporarea din timpul 
fazelor mai calde ale formării planetei, dar erupțiile vulcanice continue o vor aduce din nou la suprafaţă 
sub formă de vapori. Cea mai mare parte a apei planetei vine de la fluxul neîncetat de asteroizi și comete 


care continuă s-o lovească. Bombardamentul continuu cu meteoriți de natură carbonică, bogaţi în apă, și 
adevăratele aisberguri cosmice care sunt cometele vor îmbogăţi Pământul cu noul element. 


Când universul sărbătorește 10 miliarde de ani, oceane întinse, acoperă o bună parte din suprafaţa 
planetei noastre. Erupţiile vulcanice alimentează înalta concentraţie de dioxid de carbon din atmosferă, al 
cărei efect de seră va permite să se menţină în stare lichidă cea mai importantă parte a oceanelor pe 
perioade foarte lungi. 


Fenomene asemănătoare cu cele care au lovit Pământul au dus apă în multe corpuri ale sistemului solar. 
Sub formă de vapori este prezentă în giganţii gazoși ca Jupiter, Saturn și Uranus și, de asemenea, în norii 
care acoperă planeta Venus. Există gheaţă în calotele polare de pe Marte, în timp ce Europa, cel mai mic 
dintre sateliții lui Jupiter descoperiți de Galilei, este acoperit de un imens ocean înghețat cu o adâncime 
mai mare de 100 de kilometri; sub stratul de la suprafaţă se crede că există din abundență apă în stare 
lichidă. Titan, mare satelit al lui Saturn, conţine mai multă apă decât Pământul, dar și aici, din câte știm, 
sub formă de gheaţă; există apă în stare lichidă, probabil, pe Enceladus, o altă lună a gigantului cu inele. 


Miezul incandescent al Pământului ne face un alt dar care se va dovedi foarte important pentru 
dezvoltările ulterioare. Straturile concentrice de fier lichid, care se rotesc cu viteze diferite în jurul 
nucleului solid de la interior, târăsc după ele particule încărcate electric și produc un enorm curent 
circular din care se naște câmpul magnetic slab care înconjoară planeta. Structura invizibilă, deviind spre 
poli particulele încărcate electric, o va proteja de efectele mai distrugătoare ale radiaţiei cosmice care 
poate sfărâma ușor legăturile organizărilor chimice mai complexe. Există de-acum toate ingredientele 
pentru a da startul unui lanţ de evenimente care ne va privi foarte îndeaproape. 


Carbon, hidrogen, azot, oxigen, fosfor și sulf, temelia pentru principalele molecule organice, sunt 
prezente cam peste tot în univers și se găseau cu siguranţă din abundență și în mediile Pământului 
primordial. Pornind de la aceste elemente, precursorii principalelor biomolecule pe care le găsim la 
fiinţele vii se pot produce pe fundul oceanelor, în apropierea vulcanilor submarini sau aproape de 
izvoarele hidrotermale; tocmai către aceste medii atât de speciale, unde apa la temperatură ridicată și 
îmbogăţită cu săruri se amestecă cu diverse tipuri de gaz, trebuie să privim pentru a vedea apărând 
primele structuri biologice. Reacţii chimice care au transformat monoxid de carbon, amoniac și 
formaldehidă în aminoacizi, lipide, carbohidrați și acizi nucleici și au putut acţiona pentru un timp 
suficient de lung încât să construiască primele proteine și să organizeze informaţia în formele primitive 
de ADN. 


Trebuie să se ia în considerare ipoteza ca bacterii sau alte organisme vii foarte simple, capabile să 
supravieţuiască în condiţii extreme de temperatură, să fi putut ajunge pe Pământ prin intermediul 
asteroizilor și cometelor care l-au bombardat neîncetat în primul miliard de ani. Înglobate în rocile 
reziduurilor sau în praful amestecat cu gheaţă al cometelor, forme de viaţă primordială, apărute 
altundeva și proiectate în spaţiu de mari coliziuni sau de erupții gigantice, este posibil să fi răspândit 
material viu în întregul sistem solar. Dacă primele forme de viață au ajuns pe planeta noastră din spaţiu, 
au găsit cu siguranţă un mediu favorabil. 


Cert este că în urmă cu trei miliarde și jumătate de ani, sub stratul protector al apei oceanelor, la adăpost 
de bombardamentul cu ultraviolete, încep să se dezvolte primele structuri biologice elementare. Sunt 
cianobacterii, alge foarte mici a căror dezvoltare va produce o altă schimbare epocală; sunt organisme 
monocelulare care se organizează în filamente minuscule, au dimensiuni inferioare miimii unui milimetru 
și sunt procariote, adică patrimoniul lor genetic plutește liber în interiorul celulei, fără să fie protejat de 
nicio membrană. 


Cianobacteriile sunt capabile să capteze lumina și s-o transforme în energie — procesul numit 
fotosinteză — și vor perfecționa acest mecanism, adaptându-l la diferite medii în care își vor dezvolta 
coloniile. 


Reacţia biochimică, care, pornind de la dioxid de carbon și lumină solară, duce la sinteza de zaharuri și la 
eliberarea de oxigen, a modificat radical mediul terestru. La început, oxigenul produs de alge a fost 
absorbit de fier, care se găsea din abundență pe fundul oceanelor. Dar, când populaţia de cianobacterii a 
crescut peste măsură, partea de oxigen pe care fierul nu mai reușea s-o absoarbă a ieșit din ape și s-a 
produs un masacru. Compoziţia atmosferei terestre s-a schimbat radical, ajungând să devină tot mai 
toxică pentru toate organismele care nu se adaptaseră la condiţiile de mediu schimbate. A fost prima 
extincţie a unei enorme varietăţi de forme de viață primordiale, dar a deschis calea dezvoltării 
impetuoase a noi specii. 


Cu aproximativ 2 400 de miliarde de ani în urmă, Pământul avea o atmosferă care conţinea constant un 
mic procent de oxigen; pentru noi, oamenii, aerul ar fi fost irespirabil, dar procesul era de-acum 
ireversibil. 


Organisme vii moștenitoare ale primelor procariote au dezvoltat un nucleu protector pentru materialul 
genetic și avantajul evolutiv pe care l-au obținut a determinat succesul eucariotelor. Noua atmosferă, cu 
conţinutul ei de oxigen, pare să fi favorizat dezvoltarea primelor organisme pluricelulare pe care 


descoperiri recente le plasează în urmă cu aproximativ două miliarde de ani. De aici proliferarea unei 
varietăți de forme biologice tot mai complexe, care au traversat diferite faze de criză și de expansiune și, 
modificându-se, au supraviețuit unor îngrozitoare extincţii în masă. 


O adevărată fantasmagorie de noi structuri vii s-a întâmplat acum aproape 500 de milioane de ani, când 
Pământul a traversat o etapă de enormă încălzire, probabil datorată unui efect de seră uriaș. Nivelurile 
de dioxid de carbon din Perioada Cambriană au atins valori de aproximativ 20 de ori mai mari decât cele 
din epoca modernă, cu temperatura medie a planetei care era cu 10 grade mai mare decât cea actuală. 
Rezultatul a fost o reală explozie de viaţă, cu apariţia de forme vegetale foarte pestrițe și a primelor 
vertebrate, a peștilor și, mai târziu, a marilor reptile. 


Un nou cataclism a modificat radical scenariul. Odată cu impactul unui mare meteorit, cu 65 de milioane 
de ani în urmă, clima a suferit o profundă transformare din cauza prafului ridicat de coliziune. O răcire 
neașteptată a învăluit Pământul, provocând extincţia în masă a marilor dinozauri, în timp ce a oferit o 
neașteptată oportunitate micilor mamifere care au reușit să supraviețuiască și au ocupat toate nișele 
ecologice lăsate libere. 


Dintr-una din acestea, într-o regiune cu strungi și savane ale Cornului Africii, în urmă cu câteva milioane 
de ani, o populaţie de primate se va diferenţia de speciile care au precedat-o printr-o pronunţată atitudine 
socială și o capacitate, până acum inedită, de a imagina, construi și utiliza instrumente. Această scânteie 
de conștiință de sine, care se traduce în proiect, viziune și realizare de unelte, va constitui un enorm 
avantaj evolutiv pentru primele maimuțe antropomorfe. Generaţii succesive ale primilor hominizi vor 
coloniza foarte curând toate habitatele planetei, adaptându-se rapid la diferite condiţii de mediu. 


Iată-ne aici. Într-o clipită, povestea a ajuns până la noi. 


Exoplanete 


Ideea că universul poate să conţină o multitudine de lumi locuite datează de la filosofii presocratici din 
Ionia. Intuiţia îi este atribuită lui Anaximandru din Milet, discipol genial al lui Thales, primul care a 
propus ideea revoluţionară că Pământul plutește în spaţiu, fără să cadă și fără să fie sprijinit pe nimic. 


Conceptul de lumi infinite va fi reluat mai întâi de pitagoreici, apoi, cu mare luciditate, de Epicur și de 
discipolii lui din epoca romană, începând cu Lucrețiu. Secole la rând, ideea va fi sufocată de 
aristotelismul dominant, pentru ca apoi să se ivească din nou cu William de Ockham și, în fine, să 
explodeze în Renaștere cu Nicolaus Cusanus și Giordano Bruno. Filosoful din Nola a fost cel care a 
răspândit în toată Europa, cu mare convingere, ideea nenumăraţilor Sori și a nenumăratelor Pământuri; 
probabil că această activitate publică de răspândire a unor idei periculoase în afara cercurilor restrânse 
de specialiști a fost cea care îi va aduce la sfârșitul tragic din Campo de' Fiori. 


Astăzi, știința confirmă intuiţiile acestui filon de gânditori curajoși și totuși nu știm încă să răspundem la 
cea mai simplă dintre întrebări: există viață inteligentă pe undeva, acolo sus? Legea marilor numere ne 
sugerează că da, pare foarte probabil, dar dovezile colectate până în prezent nu sunt suficiente pentru a 
ajunge la o concluzie. 


Situaţia este în rapidă evoluţie de aproximativ 30 de ani, adică de când s-au realizat progrese enorme în 
căutarea de exoplanete. Cu acest nume se indică planetele extrasolare, care orbitează adică o stea 
diferită de Soarele nostru. Până cu puţin timp în urmă se credea că fracțiunea de stele care găzduiesc 
planete este foarte mică. În ultimii ani, adică de când s-au rafinat tehnicile pentru identificarea lor, nu 
trece lună fără să existe anunţul unei noi observaţii. Până azi au fost descoperite mai mult de 3 700. 


Primele cercetări datează chiar din anii 1940. Dar atunci se utilizau tehnici de observaţie destul de 
rudimentare, ca metodele astrometrice. Prin legile gravitaţiei, în prezenţa unei planete, steaua-mamă 
realizează și ea o mică rotaţie în jurul centrului de masă al sistemului. Cu cât mai masivă este planeta, cu 
atât mai mare este deplasarea periodică a stelei. Se căuta, așadar, o mică perturbaţie periodică în poziţia 
stelei-mamă, dar rezultatele au fost dezamăgitoare. 


Primele surprize au apărut când s-a început folosirea tehnicii vitezelor radiale, care exploatează același 
principiu, dar folosește măsurători spectroscopice care permit precizii mai mari. Se analizează spectrul 
de emisie luminoasă a stelei și se controlează în timp liniile corespunzătoare diverselor frecvenţe. Dacă 
steaua prezintă o mișcare orbitală cauzată de prezenţa unei planete, se măsoară o mică variaţie periodică 
în frecvenţa emisiei ei luminoase datorată efectului Doppler. 


Graţie acestei tehnici noi, în anii 1990 au fost descoperite primele planete extrasolare. Dar era vorba de 
enorme corpuri cerești, asemănătoare cu Jupiter al nostru. Giganţi calzi, mai ales gazoși, care gravitau 
foarte aproape de stelele-mamă și aveau deci o temperatură de suprafață extrem de mare. 


Domeniul a primit un impuls extraordinar de când a fost pusă la punct metoda tranzitelor, sau a 
ascunderii, graţie căreia se pot ține sub observaţie, simultan, sute de mii de stele. E o tehnică bazată pe 
fotometrie de precizie, adică se ţine sub control luminozitatea stelei și se măsoară foarte ușoara atenuare 
a luminii produsă de planetă când tranzitează prin faţa ei. Şi în acest caz se cere ca perturbaţia să aibă 
caracter periodic. Forma caracteristică a perturbaţiei permite măsurarea dimensiunilor planetei și 
această informaţie, combinată cu măsurarea vitezei radiale pe care o dă masa, permite aflarea densităţii 
ei. 


Instrumentele mai moderne au atins o asemenea sensibilitate, încât câmpul de observaţie se poate 
extinde până la distanţe de mii de ani-lumină și se pot identifica planete chiar mai mici decât Mercur. 


În acest mod, de câţiva ani, căutarea de noi Pământuri a produs rezultate uluitoare. De-acum este clar că 
foarte multe stele din galaxia noastră sunt înconjurate de planete. Să descoperi unele înzestrate cu 
atmosferă și în care s-ar fi putut dezvolta forme de viaţă potenţial asemănătoare cu ale noastre e doar o 
chestiune de timp. 


Dacă o exoplanetă este înconjurată de o atmosferă, lumina stelei-mamă ajunge până la noi după cea 
traversat straturile superioare. Această trecere modifică ușor anumite caracteristici din care putem 
obţine informaţii esenţiale. Cu observaţii prelungite se va ajunge curând la a stabili nu doar dacă unele 
planete au o atmosferă, ci și dacă aceasta conţine apă, dioxid de carbon sau metan. Evident, asta nu va fi 
suficient pentru a fi siguri că sunt forme de viață, eventual asemănătoare cu cele care ne sunt mai 
familiare. Totuși puterea numerelor este impresionantă. 


Dacă se ţine cont că în orice galaxie sunt cam 100 de miliarde de stele, trebuie să ne imaginăm că există 
și enorme cantităţi de planete stâncoase. Chiar și excluzându-le pe cele care orbitează în zone nelocuibile, 
vor rămâne foarte multe compatibile cu viața — cu alte cuvinte, capabile să fie gazde pentru apă în stare 
lichidă. 


Așa cum am văzut, asta nu este de ajuns să determine condiţii favorabile dezvoltării formelor delicate și 
complexe ale structurilor biologice. Joacă un rol important masa planetei, care trebuie să fie suficient de 
mare să păstreze o atmosferă cu ajutorul gravitaţiei; ar trebui apoi să fie un câmp magnetic pentru a o 
apăra de radiaţia cosmică; ajută mult, în fine, să aibă o orbită stabilă și să trăiască în zone ale galaxiei 
situate cât mai departe de marile catastrofe. Dar este important mai ales să fie timp, adică să fie anumite 
condiţii de stabilitate care să dureze miliarde de ani. 


Acum ceva timp Kepler, o sondă a NASA care împrumută numele de la marele astronom german, a 
anunţat descoperirea a nu mai puţin de 1 284 de noi planete extrasolare. Un grup de astronomi belgieni 
care lucrau la datele observatorului din La Silla, în Chile, a identificat în schimb Trappist-1, un minisistem 
solar care orbitează o pitică roșie, un mic Soare care se află la doar 39,5 ani-lumină distanţă de noi, în 
constelația Vărsătorului. Conţine șapte planete stâncoase, unele cu adevărat asemănătoare cu Pământul 
nostru și, printre ele, trei care se află în zona așa-zis locuibilă, adică la o distanţă de steaua-mamă care 
permite temperaturi asemănătoare cu cele pe care le avem aici, la noi. Dacă ar exista apă, asta ar putea 
forma lacuri și oceane, precum cele care sunt atât de răspândite pe frumoasa noastră planetă. Acum, că 
știm unde să privim, vom putea încerca să înțelegem mai bine toate caracteristicile și eventual să vedem 
dacă vreuna dintre aceste planete are o atmosferă. 


Pe baza cunoștințelor noastre, Trappist-1 este cu siguranţă prea tânăr să conţină forme de viaţă, dat fiind 
că micul sistem solar are doar 400 de milioane de ani, dar suntem abia la începutul unei lungi serii de 
descoperiri. Numărătoarea inversă a început deja. În câţiva ani, când vom reuși să colectăm primele date 
clare și vor dispărea ultimele îndoieli, se va deschide o dublă provocare: pe de o parte, să absorbim acest 
adevărat șoc cultural; pe de alta, de ce nu, oricât sunt distanțele de mari, să căutăm tehnologii adaptate 
pentru a intra în contact sau chiar a ajunge la lumile noi. Încă o dată, știința înaintează cu pași de uriaș și 
schimbă brusc paradigme care păreau imposibil de schimbat. 


Dar acum să ne întoarcem la povestea noastră despre origini. Care ajunge la capătul ei, când de la 
început au trecut de-acum 13,8 miliarde de ani; se termină ziua a șaptea în momentul precis în care un 
îndepărtat strămoș al nostru se ridică și începe să povestească, iar ceilalţi se așază în cerc, fermecaţi, să 
asculte. 


Ceea ce ne face umani 


Nimeni nu va ști niciodată când s-a întâmplat cu exactitate, nici nu va fi posibil să înțelegem cine a fost 
primul. Nu există speranţa reconstituirii limbajului pe care l-a folosit, cu atât mai puţin mesajul pe care 
voia să-l comunice micului grup — poate că celebra un moment de euforie, de bucurie colectivă sau poate 
că își căuta alinarea după o nenorocire îngrozitoare. 


În mod sigur știm că cineva, la un moment dat al istoriei noastre, a început să povestească. În mod sigur a 
fost un individ mai creativ decât ceilalți, poate afectat de vreo patologie psihică sau pur și simplu mai 
neliniștit, care a însăilat cuvinte în manieră surprinzătoare. Putem doar să ne imaginăm scena: în 
interiorul unei peșteri slab luminate, un clan familial de 10-15 indivizi așezați în jurul celui sau celei care 
descoperă puterea de a-i captiva pe ceilalţi, de a-i uni folosind un șir fermecat de cuvinte. Lant de expresii 
folosite într-un context nou, eliberate de funcţia lor utilitară, care zboară prin aer ca să devină cânt, 
poezie, învățăminte colective. Cuvinte ritualice care capătă o profundă valoare simbolică și îi farmecă pe 
toţi. 


Construirea simbolicului 


Descoperiri, care se succedă de-acum de decenii, așază printre neanderthalieni primele manifestări ale 
unui univers simbolic. Vorbim despre o specie a cărei prezenţă în Europa este atestată cu sute de mii de 
ani înainte să ajungă Homo sapiens, cu aproximativ 40 000 de ani în urmă. 


Amândoi ar deriva dintr-un strămoș comun, Homo heidelbergensis, evoluat în Africa începând cu Homo 
erectus, cu mai mult de un milion de ani în urmă. După ce a colonizat continentul, această specie s-ar fi 
răspândit în Europa și poate în Asia, în timpul unei ere glaciare, cu aproximativ 600 000 de mii de ani în 
urmă. Din Homo heidelbergensis rămași în Africa s-au diferențiat Homo sapiens; din cei care colonizaseră 
Europa vor deriva neanderthalienii. Cele două specii, evoluând în medii și în contexte complet diferite, 
dezvoltă trăsături diferite, dar, din punct de vedere genetic, rămân foarte apropiate; vorbim despre rude 
apropiate, dacă nu chiar fraţi, cu siguranţă veri. 


Trăsăturile fizice ale neanderthalienilor au contribuit la crearea unei prejudecăţi în ce-i privește. Mai 
masivi și mai robuști decât longilinii Homo sapiens, au părut întotdeauna mai primitivi și mai puțin 
dezvoltați. În realitate, aceste trăsături fizice sunt rodul unei adaptări extraordinare la un mediu foarte 
dificil. 


Europa în care neanderthalienii trăiesc sute de mii de ani are o climă dură; alternează scurte perioade de 
cald cu foarte lungi ere glaciare care vor pune la grea încercare capacitatea de supraviețuire a speciilor 
care o populează. Va fi lipsa de lumină solară cea care va dezvolta la neanderthalieni o mutație genetică 
ce-i va face să aibă pielea albă, mult mai deschisă decât cea a strămoșilor lor și chiar și decât cea a Homo 
sapiens, a noastră adică, atunci, când ne vom intersecta cu ei prima dată, la sosirea noastră din Africa. 
Mulţi au păr castaniu, blond sau roșcat și ochi de culoare deschisă; au toţi un fizic impunător, oase 
robuste și mușchi dezvoltați, toate instrumente decisive să reziste la clima rigidă și să supraviețuiască pe 
un teritoriu ostil. Capacitatea lor craniană este superioară celei a lui Homo sapiens, deci au un creier mai 
mare decât al nostru; dar capul lor are o formă ovoidală, asemănătoare cu cea a unei mingi de rugby; 
fruntea este îngustă și proeminentă, cu un important os occipital; au un nas mare, arcadele sprâncenelor 
aproape unite și un pronunţat prognatism. 


În fine, aspectul neanderthalienilor contrastează cu canoanele de frumuseţe pe care noi, Homo sapiens, 
le-am construit după imaginea și asemănarea noastră. Dar, dacă am întâlni unul astăzi, la metrou, 
îmbrăcat cu sacou și cravată, nu ne-ar uimi atât. Printre infinitele variante individuale ale populaţiei 
umane se pot regăsi trăsături foarte asemănătoare cu ale speciei antice. Și totuși, pare chiar că acești 
veri ai noștri, cu înfățișare mai grosolană, au fost capabili să dezvolte unul dintre cele mai puternice 
instrumente pentru supravieţuire: un univers simbolic. 


Neanderthalienii sunt atleți viguroși și au o alimentaţie hiperproteică, singura care le permite să 
supravieţuiască în clima geroasă din Europa glaciară. Ca să se adăpostească și să se protejeze, folosesc 
piei de animale pe care știu să le jupoaie și să le răzuiască cu mare dibăcie; au mâini cu musculatură 
puternică, cu care fabrică unelte din piatră sau din lemn foarte sofisticate. Sunt experţi în transformarea 
silexurilor în instrumente cu vârfuri ascuţite și tăioase, folosind o tehnică de tăiere care va fi definită 
„musteriană“ și care va răspândi în toată Europa produsele extraordinarei lor tehnologii: vârfuri, discuri, 
lame, răzuitoare și foarte frumoasele piese bifaciale, sau amigdale. Multe dintre aceste instrumente, în 


formă de lamă sau de vârf, vor fi fixate cu bitum de unelte de lemn, ca lăncile lungi, pentru a le face și 
mai potrivite pentru ucis. 


Neanderthalienii sunt omnivori, dar dieta lor este alcătuită pe jumătate din carne; când găsesc mari 
carcase devin necrofili oportuniști, dar sunt mai ales vânători foarte abili. Folosesc lănci cu vârfuri 
întărite în foc și sulițe care depășesc doi metri lungime; cu aceste arme vânează animale mari, inclusiv 
urși și elefanţi. 


Pentru a organiza partide de vânătoare serioasă trebuie să ai un proiect, un plan împărtășit cu ceilalți 
vânători cu forme de comunicare sofisticată și ierarhii bine definite. E nevoie de grupuri care emit urlete 
și sunete pentru a strânge sălbăticiunile într-un punct prestabilit sau a le împinge spre capcana unde 
vânătorii mai robuști și curajoși pot ataca sau da lovitura de graţie fără să riște prea mult. Probabil că tot 
clanul lua parte la vânătoare, care era oricum o activitate plină de pericole. Unii membri ai grupului se 
alegeau adesea cu răni îngrozitoare, evenimente care au fost reconstituite observând multele fracturi 
găsite în oasele lor. Grupurile se ocupau de îngrijirea și asistenţa celor răniţi, așa cum demonstrează 
indivizi cu traume evidente care totuși au reușit să ajungă la vârste foarte înaintate pentru epoca aceea; 
lucru care n-ar fi fost posibil fără ajutorul membrilor mai tineri și fără sprijinul întregii comunităţi. 


Cu o organizare socială atât de articulată, nu e de mirare că neanderthalienii aveau o complexă viață 
culturală. Descoperirile ne spun lucruri surprinzătoare în această privinţă: sunt indicii ale faptului că 
îngropau morții în poziţie fetală și îi colorau în roșu; s-au găsit ornamente pictate cu argilă colorată, pene, 
coliere făcute din dinţi de cerb sau gheare de vultur. 


Folosirea argilei colorate este deosebit de semnificativă, pentru că roșul e culoarea sângelui și în sânge te 
naști și mori. Dacă se îngroapă cadavrele în poziţie fetală și se vopsesc corpurile în roșu, poate că se 
imaginează că moartea reprezintă o nouă naștere. lată un indiciu important. O societate formată din mici 
grupuri și neîncetat presată de exigenţele supraviețuirii dedică timp și energie prețioase pentru a avea 
grijă de corpul defuncţilor și a organiza ritualuri de înmormântare. În mod evident, această civilizație 
consideră important, aproape mai mult decât hrana, universul ei simbolic; într-atât încât să considere 
esențial acel ansamblu de ritualuri și ceremonii care nutresc și dau substanţă viziunii ei despre lume. 


Alte descoperiri ar părea să întărească această ipoteză. Într-o grotă adâncă, la sute de metri de intrare, 
au fost descoperite impunătoare cercuri făcute cu bucăţi de stalactită. Cine a împins acele grupuri să 
parcurgă distanţe atât de lungi, prin meandrele întunecate care pătrund până în viscerele pământului? De 
ce să faci efortul să rupi și să transporti într-un loc prestabilit pietre grele de zeci de kilograme? Și de ce 
să consumi energie să le așezi în cerc? În mod evident se dă importanţă acelor activităţi; structurile 
circulare au o funcţie de ritual pe care poate n-o vom cunoaște niciodată, dar care este considerată 
fundamentală, astfel încât i se dedică timp și efort. Ceva de felul acesta se poate imagina pentru obiecte 
de dimensiuni mai puţin importante, dar a căror funcţie este la fel de uimitoare: oase așchiate cu semne 
geometrice, un mic flaut de os, unele piese bifaciale tăiate în cristal de rocă sau alte pietre preţioase, 
niciodată utilizate pentru scopuri practice și poate legate de ceremonii ritualice pierdute. 


Îndoielile legate de universul simbolic al neanderthalienilor au dispărut când s-a reușit datarea cu 
precizie a picturilor rupestre descoperite în Spania. Vreo 12 exemplare găsite în interiorul a trei grote 
datează din urmă cu 65 000 de ani, cu 20 000 înainte de venirea lui Homo sapiens pe continentul 
european. Pentru a completa surpriza, în Cueva de los Aviones, o peșteră în sud-estul Spaniei, cercetătorii 
au găsit multe cochilii marine perforate și decorate, unele având urme de pigmenţi roșu, galben și negru 
care datează din urmă cu 115 000 de ani. Este vorba, poate, de unelte cu care fuseseră preparate culorile 
pentru a realiza picturile pe pereţi, reprezentând grupuri de animale, lănci, figuri geometrice și amprente 
ale mâinilor, în ocru și negru. 


Nu știm exact ce reprezentau pentru ei acele semne, picturi și graffiti de pe pereţi. Sunt simboluri, o 
scară, animale și scene de vânătoare. Sunt trasate cu măiestrie, de mâini sigure. Există tendinţa ca aceste 
picturi rupestre ale strămoșilor noștri îndepărtați să fie interpretate în cheie naturalistă. Ca și acelea, 
minunate, produse de Homo sapiens zeci de mii de ani mai târziu; mă gândesc la grotele din Altamira sau 
din Lascaux, care datează din urmă cu aproximativ 18 000 de ani. Reprezintă lungi șiruri de animale, 
câţiva oameni și scene de vânătoare. Dar credem cu adevărat că merită să cobori în peșteri întunecoase, 
să le luminezi slab cu torțele sau cu focurile aprinse special pentru asta să cauţi culori și să le amesteci cu 
pricepere și apoi să faci exerciţii ani la rând ca să pictezi scene de viaţă cotidiană? 


În spatele fiecărei mâini care pictează într-una dintre acele grote este o școală care are la bază multă 
disciplină și selecţii foarte dure. Doar cei mai talentaţi puteau să se bucure de privilegiul de a fi scutiţi, 
cel puţin parțial, de la munca dificilă pentru supravieţuire ca să fie implicaţi în aceste activităţi. Trebuie 
să ne imaginăm printre Homo sapiens și, înainte, printre neanderthalieni, mari maeștri sau maestre care 
transmit tehnicile, alegându-i pe cei mai promiţători dintre elevi, pe cei cărora să li se încredinţeze 
dovada de cunoștințe tehnice atât de preţioase. Să susţii că picturile serveau pentru a explica tinerilor 
tehnicile de vânătoare ar fi ca și cum ai crede că arătătorul Dumnezeului creator care atinge arătătorul 
lui Adam în Capela Sixtină este o formă tipică de salut ebraic. În spatele detaliului acelor fresce există un 
univers simbolic, arhitrava unei întregi societăţi care se vrea celebrată și transmisă posterităţii. 


Nu vom descoperi niciodată semnificaţia pe care neanderthalienii o atribuiau reprezentărilor lor, dar știm 
că acele opere, în ochii lor, aveau o valoare imensă; ritualurile și ceremoniile care se desfășurau în acele 
caverne erau considerate de importanţă vitală pentru a ţine laolaltă acele societăţi. Prejudecata că Homo 
sapiens i-au înlocuit pe neanderthalieni pentru că aveau un limbaj mai bogat, o structură socială mai 
articulată, un univers simbolic mai dezvoltat s-a dovedit complet greșită. 


Apariţia gândirii simbolice marchează una dintre etapele fundamentale ale evoluţiei umane. Astăzi știm 
despre capacităţile cognitive mai sofisticate pe care această dezvoltare o presupune că nu sunt o 
prerogativă a lui Homo sapiens, ci au origini mult mai vechi și se dovedesc a fi împărtășite și de 
neanderthalieni. Poate pentru a-i stabili geneza va fi nevoie să se meargă și mai mult înapoi în timp, 
concentrând cercetările asupra primilor neanderthalieni sau chiar să se ajungă la strămoșul comun din 
care și-au avut originea cele două specii. 


Sigur este că realizarea marii povești a originilor, atât de strâns legată de procesul care ne-a făcut să 
devenim umani, își afundă rădăcinile în negura timpurilor. 


La început era Thauma 


În Theaitetos, Platon îl face pe Socrate să spună: „Într-adevăr, ceea ce simţi este propriu întru totul unui 
filosof — uimirea. Căci nu există alt început pentru filosofie decât acesta...“6. Și Aristotel, în fragmentul 
celebru care deschide prima carte din Metafizica, scrie: „Toţi oamenii poartă în fire aspiraţia de a ști”. 
Termenul, care conţine rădăcina thauma, aceeași care apare în taumaturg, a fost adesea tradus cu 
„uimire“. Filosofia s-ar naște dintr-un amestec de stupoare și curiozitate, în faţa a ceva inexplicabil, care 
ne fascinează și ne depășește. Aristotel scrie explicit că oamenii, pornind de la întrebările cele mai 
simple, au ajuns să-și pună întrebări legate de fenomene tot mai complexe, până la a-și pune probleme 
despre Lună, Soare și ceilalți aștri și să se întrebe din ce a fost generat universul întreg. 


Senzaţia de uimire în faţa unui cer înstelat este, până și astăzi, o emoție intensă, în care se simte ecoul 
stuporii antice care a marcat miile de generaţii care ne-au precedat. Dar poate că acest sentiment nu este 
suficient ca să înţelegem de unde se naște această urgenţă profundă, primordială, aproape înnăscută de a 
căuta un răspuns la marile întrebări. 


Tema a fost reluată de Emanuele Severino, care a insistat mult asupra necesităţii de a traduce thauma cu 
„uimire amestecată cu neliniște“. În acest mod s-ar recupera semnificaţia originară a cuvântului și 
cunoașterea ar acţiona ca „antidot la groaza provocată de evenimentul nimicitor care iese din nimic“. 


Într-adevăr, termenul este folosit și de Homer, care vorbește de thauma când îl descrie pe Polifem, E 
monstrul cu un singur ochi care îi rupe în bucăţi și îi devorează pe tovarășii ghinioniști ai lui Ulise. În 
acest caz, legătura cu neliniștea, sădită în cuvânt, se dovedește mai evidentă. Vederea miticului Ciclop, 
acel monstru cu un corp colosal, insuflă totodată stupoare și groază. Uriașul, simbol al forței sălbatice a 
naturii, suscită uimire prin puterea lui stupefiantă și totodată neliniște prin senzaţia de irelevanţă și 
vremelnicie pe care o percepem. Forţele descătușate ale naturii, un vulcan în erupție, un uragan teribil ne 
fascinează și ne sperie, pentru că pot să ne rupă în bucăţi și să ne înghită într-o clipă. În această 
grandioasă reprezentare, rolul pe care îl jucăm noi, mici fiinţe fragile, încontinuu expuse la suferinţă și la 
moarte, este total irelevant. 


Iată că povestea, explicaţia, fie ea mitică sau religioasă, filosofică sau științifică, în timp ce justifică 
uimirea, în acel precis moment ne consolează și ne încurajează; pune ordine în seria incontrolabilă a 
evenimentelor și, făcând astfel, ne apără de angoasă și groază. Această poveste, în care toţi au un rol și 
fiecare își joacă partea lui, conferă un sens ciclului grandios al existenţei. Suntem consolaţi pentru că ne 
simţim protejaţi și teama noastră de a muri se diminuează. Rămânem conștienți că totul pentru noi se va 
sfârși, și foarte repede în raport cu marile cicluri temporale de evoluţie ale structurilor materiale care ne 
înconjoară, dar ne liniștește să știm că ansamblul se supune ordinii poveștii. 


Timp de milioane de ani, omenirea a trebuit să se confrunte zilnic cu duritatea existenţei. De câteva 
decenii și doar pentru o parte a populaţiei globului, această experienţă de extremă fragilitate și totală 
precaritate s-a diminuat. Dar în adâncul sufletului nostru simţim încă acea neliniște ancestrală. Suntem 
toţi ca Leo, copilul protagonist din Melancholia, care în faţa catastrofei inevitabile care este pe cale să 
lovească Pământul caută protecţie și alinare. Are nevoie de cineva care să-i spună: „Nu-ţi fie teamă, nu ţi 
se va putea întâmpla nimic“. Va găsi pe acest cineva în mătușa Justine, persoană suferindă, care în viaţa 
de zi cu zi era anihilată de o depresie puternică, dar, în momentul pericolului, în timp ce toţi cei sănătoși 
și normali își vor pierde minţile, se va comporta în modul cel mai lucid și va găsi puterea să-și păstreze 
umanitatea. Micul cort în care se va refugia cu copilul nu-i va adăposti de catastrofă, dar până în clipa 
dinainte de coliziune, în braţele primitoare ale mătușii, ascultând povestea ei calmă, copilul se va simţi în 
siguranţă. 


Artă, frumuseţe, filosofie, religie, știință, într-un cuvânt cultura, ele reprezintă cortul nostru magic de 
care avem nevoie cu disperare, încă din vremuri imemoriale. Foarte probabil, s-au născut deodată, sunt 
forme diferite în care gândirea simbolică s-a articulat. Nu este dificil să-ţi imaginezi că ritmuri și asonanţe 
în cuvinte au facilitat transmiterea mnemonică a poveștii originilor și că, odată cu ea, s-au născut cântul 
și poezia; că la fel s-a întâmplat cu semne și simboluri reprezentate pe pereţi, cu perfecțiunea formală tot 
mai sofisticată; sau că în ritualurile și ceremoniile care însoțeau momentele de sărbătoare sau de doliu, 
sunete regulate puteau să însoţească mișcări ritmate ale corpului sau cântul înţeleptului ori al șamanului. 
Știința este parte din această poveste, nu întâmplător este totodată episteme și techne, cunoaștere și 
capacitate de a produce unelte, obiecte, aparate. 


Nu întâmplător, pentru greci techne, rădăcină a tehnicii, indică și activitatea deopotrivă artizanală și 
artistică și iată că, atunci când se produc silexuri bifaciale, exigenţele tehnice de a avea la dispoziție o 
unealtă tăioasă și manevrabilă se intersectează cu cele estetice de a-l produce simetric, subțire, perfect 
echilibrat, într-un cuvânt frumos, ca un obiect de artă. 


Aceste exigenţe par să constituie ceva imperios pentru toate grupurile umane care au pășit pe Pământ de 
milenii. Chiar și cel mai pierdut dintre triburile izolate, descoperit din când în când într-o pădure de pe 
insula Borneo sau în cele amazoniene, a dezvoltat propriile ritualuri, forme specifice de expresie artistică 
și un univers simbolic propriu, construit în întregime în jurul unei mari povești a originilor. Fără de care 
nu doar că nu se pot construi marile civilizaţii, dar nici supraviețuirea celor mai elementare structuri 
sociale nu este posibilă. În asta constă motivul pentru care toate grupurile umane de pe planeta noastră 
sunt caracterizate de puternice trăsături culturale. 


Puterea imaginaţiei 


Cultura, conștiința de sine și a propriilor rădăcini profunde este un fel de superputere care garantează 
mai mari șanse de supravieţuire chiar și în condiţii extreme. Să ne imaginăm pentru o clipă două grupuri 
sociale primitive, mici clanuri de neanderthalieni care trăiesc izolate unul de altul în Europa glaciară a 
acelei perioade; și să presupunem că, din întâmplare, unul dintre aceste două grupuri are o viziune 
proprie asupra lumii, cultivată și transmisă prin ritualuri și ceremonii de generaţii și poate reprezentată 
în cavernele în care grupul locuia, în vreme ce grupul celălalt se afla în situația opusă, prin asta 
înțelegându-se că a evoluat fără să dezvolte vreo formă sofisticată de cultură. Acum să presupunem că o 
tragedie îngrozitoare lovește ambele grupuri: o aluviune, o perioadă de scădere excesivă a temperaturii 
sau poate un atac al unor sălbăticiuni feroce care-i extermină pe toți membrii clanului mai puţin pe unul. 
Singurul supraviețuitor, pentru fiecare dintre cele două grupuri, va trebui să treacă peste nenumăratele 
pericole, să înfrunte orice formă de privaţiune, să se deplaseze în alte zone și eventual să supraviețuiască 
atacurilor unor grupuri umane ostile. Care dintre cei doi va demonstra mai multă rezistență? Care va 
avea mai mari șanse să supraviețuiască? 


Marea poveste a originilor îți dă puterea să te ridici din nou când ești la pământ, oferă motivații pentru a 
suporta cea mai cumplită disperare. Agăţându-te de ficţiunea care protejează și dă o identitate, găsești 
puterea să reziști. Să te plasezi pe tine și propriul clan într-un șir lung de evenimente, care afundă 
rădăcinile într-un trecut îndepărtat, îţi permite să imaginezi un viitor. Cine are această conștiință poate 
încadra într-un context mai amplu sacrificiile îngrozitoare ale prezentului și, dând un sens suferințelor, 
este capabil să depășească mai bine tragediile cele mai înfricoșătoare. 


Iată de ce suntem încă aici, la mii de generaţii distanţă, dând valoare artei, filosofiei, științei. Pentru că 
noi suntem moștenitorii acestei selecţii naturale. Indivizii și grupurile mai capabile să dezvolte un univers 
simbolic s-au bucurat de un mare avantaj evolutiv, iar noi suntem descendenţii lor. 


Puterea simbolului și forța imaginaţiei nu trebuie să uimească. Faptul că suntem animale sociale este 
ceva mai important și mai profund decât că trăim pur și simplu în grupuri organizate de indivizi. 


În ultimii ani s-au lansat în lume proiecte științifice foarte ambiţioase pentru studierea funcţionării 
creierului uman. Este vorba de iniţiative multidisciplinare, finanţate cu mari resurse, la care lucrează mii 
de oameni de știință. În multe cazuri, pentru a înțelege în detaliu unele mecanisme de bază, se produc 
reţele de simulatoare electronice de neuroni și ale interacțiunilor lor. Toate astea sunt foarte utile pentru 
a înţelege unele dinamici de funcţionare, dar care este motivul pentru care aceiași neurologi ne spun, în 
schimb, că nu ar avea sens să extindem aceste structuri elementare pentru a încerca să producem un 
creier artificial? 


Nu este vorba doar de a depăși mari dificultăţi tehnice; cutia noastră craniană găzduiește aproape 90 de 
miliarde de neuroni capabili, fiecare, să stabilească până la 10 000 de sinapse cu propriii vecini. 
Chestiunea este mai profundă. Şi dacă s-ar reuși construirea unui aparat electronic atât complex, care să 
reproducă cu precizie structura creierului nostru, acela nu ar fi un creier uman. Tot ar lipsi un ingredient 


esenţial, mult mai complicat de reprodus în formă electronică. Interacțiunea cu alt creier uman, mediată 
de limbaj, corp și relaţii emoţionale. Cu alte cuvinte, devii uman în ochii celorlalţi, prin intermediul privirii 
și al schimbului de emoţii, interacționând cu alţi oameni în relaţie cu tine în grupul social. 


Plasticitatea cerebrală la nou-născut se formează în relaţie cu lumea mediată de adulţii care au grijă de 
el, începând cu privirea mamei. Copilul, care privește în ochi pe cine îl hrănește, își modifică sinapsele pe 
baza reacţiilor care se produc în relaţia lor. Acest lucru, pe care noi îl numim creier uman, se naște din 
interacțiunea între această plasticitate, capabilă să se adapteze și să se conformeze stimulilor care vin din 
exterior, și un ansamblu de raporturi care se instaurează cu restul grupului social. Este o relaţie care se 
hrănește cu dorințe și speranţe și începe înainte ca embrionul să se fixeze în corpul mamei. Dialoghează 
cu visele părinţilor, care precedă nașterea, și se confruntă cu trecutul și cu oamenii care i-au precedat. Se 
proiectează spre viitor prin fantasmagoriile pe care micul grup social le construiește în jurul figurii 
noului-venit: bunici sau părinţi și cei dragi lor revăd asemănări și refac legături cu povești antice, în care 
se ivesc din nou vechi temeri și noi așteptări. Niciun aparat electronic nu va putea reproduce toate astea. 


Ca dovadă stau experienţele copiilor abandonaţi, nou-născuţi, în locuri sălbatice și crescuţi de o haită de 
animale. Au un creier structural identic cu al celorlalţi de vârsta lor, dar care nu a putut deveni pe deplin 
uman din cauza lipsei unei relaţii stabilite cu alți oameni. Nicio grijă ulterioară nu va putea umple 
complet golul care s-a produs în formarea lor. 


Când imaginaţia și povestea sunt cultivate în interiorul grupului, devin instrumente puternice de 
supravieţuire. Cine ascultă și își imaginează trăiește experienţele altora acumulând cunoaștere. Povestea 
condensează învățămintele adunate de o lungă serie de generaţii care ne-au precedat, ne îngăduie să 
înțelegem și să căpătăm experienţă, ne permite să trăim nenumărate vieţi. Când îţi imaginezi, 
experimentezi emoţii și temeri, suferinţe și pericole, iar valorile grupului, regulile care îl protejează și îi 
sprijină dezvoltarea sunt subliniate și memorate prin intermediul generaţiilor. 


Imaginaţia, dezvoltată și încurajată în grupurile sociale mai avansate din punct de vedere cultural, este 
arma cea mai puternică pe care omenirea a fost capabilă s-o dezvolte. Din imaginaţie s-a născut știința 
care, alegând să-și bazeze propriile povești pe verificări experimentale, a trebuit să dezvolte tehnici și 
viziuni tot mai îndrăzneţe. Pentru a explora cotloanele cele mai tainice ale materiei și ale universului, 
știința a trebuit să depășească orice limită și a transformat povestea originilor într-o călătorie 
extraordinară. 


Făcând asta, știința a trebuit adesea să schimbe paradigmele modului de a gândi al omenirii. A făcut-o de 
multe ori în istorie, de la Anaximandru la Heisenberg și Einstein, și continuă să o facă. Știința înaintează 
neîncetat și schimbă modul de a vedea și de a povesti lumea. De fiecare dată când se întâmplă asta, se 
schimbă totul. Nu doar pentru instrumentele și tehnologiile care apar, dar mai ales pentru că, schimbând 
paradigmele, se modifică toate relaţiile noastre. Când ne uităm la lume cu ochi diferiți, se schimbă 
cultura noastră, arta, filosofia. Să cunoști și să anticipezi aceste schimbări înseamnă să ai instrumentele 
pentru a construi o comunitate de oameni mai buni. 


De aceea, arta, știința și filosofia sunt încă și astăzi discipline fundamentale, cele care dau consistenţă 


faptului că suntem oameni. Această viziune unitară a lumii, care se naște în trecutul nostru cel mai 
îndepărtat, este și acum instrumentul cel mai potrivit pentru a înfrunta provocările viitorului. 


Platon, Theaitetos, Ed. Humanitas, 2013, traducere din limba greacă de Andrei Cornea, p. 82. (N.t.) 
Aristotel, Metafizica, Ed. Humanitas, 2007, traducere din limba greacă de Andrei Cornea, p. 55. (N.t.) 


În italiană, în original, e vorba de thaumazein. (N.t.) 


Epilog. Masacrul din ziua sărbătorii Adormirea Maicii 
Domnului 


Modica, 21 februarie 2018. Val di Noto este plină de bijuterii, dar când ajungi la Modica, mai ales seara, 
rămâi fermecat: un oraș rupt în două de pintenul Pizzo, dominat de Castello dei Conti; casele spate în 
spate, acoperind părţi de munte în care se deschid încă grote antice și numeroasele biserici baroce care 
se ivesc pe scări monumentale impunătoare. Modica e o minunățţie neașteptată. 


Sunt aici să vorbesc despre originea universului la o conferinţă care va avea loc mâine, dedicată lui 
Tommaso Campailla, filosof, medic și om de știință. Orașul în care s-a născut, în 1668, a decis să-l 
comemoreze la 350 de ani de la naștere și inițiativa poartă numele titlului celei mai importante opere a 
lui: LAdamo, ovvero il mondo creato.* Campailla, rafinat admirator al lui Descartes, care purta o 
corespondenţă cu mai marii timpului, astfel că George Berkeley a venit să-l viziteze la Modica, a scris 
acest poem filosofic ca un compendiu al creaţiei. Mâine, pornind de la asta, se va vorbi despre Biblie și 
Geneză, despre creaţie și știință, și au fost invitaţi, în afară de mine, Shalom Bahbout, rabin-șef al 
Veneţiei, și iezuitul și preotul teolog Cesare Geroldi. 


În seara asta suntem împreună la cină, oaspeţi ai unui restaurant excelent administrat de o familie de 
origine ebraică, și meniul e riguros cușer. La masă cu noi se află reprezentanții micii comunităţi ebraice 
locale, care strâng fonduri pentru a redeschide o sinagogă. La cină cineva amintește de masacrul din ziua 
sărbătorii Înălțarea Maicii Domnului, un episod îndepărtat al istoriei orașului Modica, care a marcat 
profund viața comunităţii străvechi. 


Suntem în 1474 și în oraș trăiește de secole o consistentă comunitate ebraică, concentrată aproape în 
totalitate în cartierul Giudecca. Pentru predica din ziua sărbătorii Adormirea și suirea la cer a Maicii 
Domnului vine de la Ragusa un dominican faimos, călugărul Giovanni da Pistoia, orator impetuos, care va 
oficia liturghia în biserica Sfânta Maria din Betleem. De mult timp este în vigoare deja practica predicilor 
de convertire, cu evreii obligați să urmărească slujba în scopul de a fi determinaţi să se convertească. S-a 
întâmplat de multe alte ori și n-au fost niciodată probleme, dar în duminica aia ceva n-a mers bine. În 
mulțime izbucnește o stare de agitaţie, au loc incidente foarte grave, sunt morți. O mulţime înarmată cu 
lănci, cuțite și unelte de lucru îi atacă pe evreii prezenți și în spaţiul sacru curge sânge. Când se urlă 
„Trăiască Maria! Moarte iudeilor!“, sunt înjunghiaţi bărbaţi, femei și copii, apoi mulțimea se îndreaptă 
spre Giudecca și casele sunt luate cu asalt. Sunt sute de morţi, toate locuinţele jefuite și sinagoga, 
incendiată; evreii sunt vânaţi zile în șir. Puţinii supraviețuitori ai cumplitului pogrom se ascund în grote 
sau fug în alte orașe, căutând protecţie. De atunci, la Modica nu mai există un loc de cult pentru evrei și 
descendenţii acelei mici comunităţi; după ce au traversat infinite greutăţi, inclusiv legi rasiale și 
deportări, vor să-și reconstruiască sinagoga. 


A doua zi, la conferinţă, iau cuvântul primul și povestesc nașterea universului așa cum este descrisă de 
știință. Apoi ia cuvântul preotul Cesare Geroldi, iezuit și teolog din Crema, care a trăit mulţi ani la 
Ierusalim și a îngrijit o nouă traducere a cărţii Genezei. Preotul Geroldi are un trup impunător, e un mare 
narator, fermecător și charismatic. 


Începutul intervenţiei lui este fulminant: „Profesorul Tonelli v-a povestit nașterea universului. Ce v-a spus 
este cea mai precisă descriere a ce s-a întâmplat cu 13,8 miliarde de ani în urmă, un trecut îndepărtat. Eu 
o să vă povestesc în schimb despre Geneză. O carte care vorbește despre viitor“. Și spune că pentru a 
înțelege cartea Genezei trebuie să pornim de la epoca și de la contextul în care a fost scrisă. 


Cărţile, de-acum sunt puţine îndoieli, sunt două, scrise în epoci și de mâini diferite și integrate în prima 
carte a Torei. Specialistul în studiul Bibliei citează multe contradicții ale celor două versiuni; subliniază 
variațiile de limbaj și de stil, precum și cele două naraţiuni diferite ale acelorași evenimente în care nu 
doar că este diferită seria de întâmplări — plante și animale create înainte sau după om —, dar chiar se 
schimbă apelativul principalului protagonist: Elohim din prima Geneză devine imposibil de pronunţat 
Yhwh în a doua. 


Dar lucrul cel mai important vine pe urmă, când povestește contextul în care a fost scrisă cea mai 
importantă dintre cărțile sacre. Suntem în Babilonia, în secolul al VI-lea î.Hr. Nabucodonosor al II-lea, 
după ce a cucerit Ierusalimul și a distrus Templul, a deportat elita religioasă, socială și intelectuală a 
poporului evreu. E cea mai teribilă dintre nenorociri și pentru antica religie a lui Avraam și Moise pare că 
a bătut ultimul ceas. Cei mai orgolioși dintre membrii poporului ales, care au fost umiliți și smulși de pe 
pământurile lor, se confruntă acum cu puterea nemăsurată a celui care i-a înfrânt, forţă care nu este doar 
materială și militară. Nabucodonosor, rege al universului, reprezintă o civilizaţie care nu are egali în 
epocă. Babilon este cel mai mare oraș al lumii și strălucește plin de minunăţii; învățații lui excelează în 
toate disciplinele și au adunat pe mii de tăblițe și de papirusuri cunoașterea transmisă de milenii. 


Confruntaţi cu civilizaţia cuvântului scris, pe care asiro-babilonienii o dezvoltaseră, înțelepţii evrei decid 


să adune și ei, prima oară într-un text scris, povestea originilor poporului evreu. În momentul celei mai 
teribile disperări se agaţă de textul care conţine identitatea lor, rădăcinile lor cele mai adânci. Cărții 
sacre îi încredinţează speranţa de a trece peste șirul de nenorociri care s-au abătut asupra lor: povestind 
originea lumii, caută viitorul lor, visează să se întoarcă la Ierusalim și să reconstruiască Templul și 
civilizația lor glorioasă. 


Va fi aceeași reacție pe care o vor cultiva, milenii la rând, generaţii de familii de evrei supuse celor mai 
aspre încercări. Agățându-se de Biblie, vor reuși să depășească persecuțiile îngrozitoare. Tot așa va fi și 
pentru micile grupuri de evrei care au supravieţuit la Modica masacrului din ziua sărbătorii Inălțarea 
Maicii Domnului. 


Din aceste sugestii se naște ideea de a scrie această carte și de a o intitula Geneza. Pentru a îngădui 
tuturor să-și însușească marea poveste a originilor pe care știința modernă ne-o încredințează, să 
înțeleagă rădăcinile noastre cele mai adânci și să găsească în ea puncte de pornire cu care să înfrunte 
viitorul. 


„Adam, sau lumea creată“. (N.t.). 


Mulţumiri 


Mulţumesc tuturor persoanelor care, prin confruntări și discuţii, mi-au oferit puncte de pornire pentru 
această carte: Sergio Marchionne, preotul Cesare Geroldi, rabinul Shalom Bahbout, Remo Bodei, 
monseniorul Gianantonio Borgonovo, Vito Mancuso, Pippo Lo Manto, Piero Boitani, Sonia Bergamasco și 
Lucia Tongiorgi. 


Mulţumiri deosebite Alessiei Dimitri, fără a cărei convingere neclintită această nouă aventură nu ar fi 
început. 


În fine, mulţumiri speciale Lucianei, nu doar pentru răbdarea cu care a îndurat perioada de muncă 
imensă pe care redactarea acestei cărți a presupus-o, dar și pentru nenumăratele sugestii, bogatele 
discuţii despre artă și filosofie și atenta lectură a manuscrisului, care au permis aprofundarea și 
îmbunătăţirea multor părți ale textului. 


